Story: Dhihaeh: Gang | Mihaaru\n21 މެއި 2020 - 10:022comments\n(މޭ 19، 2020، އަންގާރަ ދުވަހުގެ ބަޔާ ގުޅޭ)\nއަންހެންމީހާގެ ހެދުމުން ގުރޯ ދޫކޮށްލި އެވެ. ދެން އޭނާގެ ކުރިމައްޗަށް އައިސް، އަންހެންމީހާއާ ދިމާއަށް ހަތަރު ކަޅި ހަމަކޮށްގެން ހުރެ، ހެދުން ފަޔާ ހަމައަށް ތިރިކޮށްލި އެވެ. ދެން އޭނާގެ އަރިމަތިން ގޮނޑީގައި އިށީނެވެ.\nފޯނުން މިހާރު ފެންނަނީ މޫނު ނިވާކޮށްގެން ހުރި މުޖޭ އެވެ. އޭނާ ބޭނުންވަނީ އަންހެންމީހާއާ ވާހަކަ ދައްކާށެވެ.\n"ކަލޭގެ ފިރިމީހާ މި އޮތީ އަހަރެމެންގެ އަތް ދަށުގައި. އެހެންވީމާ ހަނދާންކުރާތި، އަހަރެމެންގެ ދެ މީހުން ކަލޭގެ އަނގަ މަތިން ފޮތިގަނޑު ނައްޓާލިޔަސް ހަޅޭއްނުލަވާތި، އެއްޗެކޭ ނުބުނާތި، އެއްވެސް މީހަކަށް ފޯނު ނުކުރާތި. އެ މީހުން ނުކުތީމާ ކަލޭގެ ފިރިމީހާ ކަލެއަށް ގުޅާނެ. އެނގިއްޖެ!" މުޖޭ ބުންޏެވެ.\nގިސްލަމުން، ކަރުނަ ބާލަމުން ދިޔަ އަންހެންމީހާ ބޯ ޖަހާލި އެވެ. އެހާ ހިސާބުން ގުރޯ، އޭނާގެ އަނގަ މަތިން ފޮތިގަނޑު ނައްޓާލި އެވެ. އަދި ދެ އަތް ވެސް މޮހެލި އެވެ.\nގިސްލެވެން އުޅޭލެއް ބޮޑުކަމުން، އެކަމަކު އަޑު ނުކުމެދާނެތީ، އަންހެންމީހާއަށް އަނގަމަތީގައި ބާރަށް އަތް އަޅާލެވުނެވެ. އޭނާއަށް މާނޭވާ ލެވެން ފެށުނެވެ. އޭނާއަށް ބިރުދެއްކި ދެ މީހުން ނުކުމެގެން ދިޔަ އިރު ވެސް ގުޑާލަން ނޭނގިފައި އިނދެވުނެވެ. ދޮރު ލެއްޕި އަޑު އިވުނެވެ. އޭނާއަށް އަވަސް އަވަހަށް ހޯދާލެވުނީ ފޯނެވެ. ފޯނު އޮތީ ޓީވީ ރެކް މަތީގަ އެވެ. އޭނާ ދުވެފައި ކަހަލަ ގޮތަކަށް ގޮސް އެ ނެގި އެވެ. ދެން ފިރިމީހާގެ ކޯލެއް އަންނާނެ އިރަކަށް ބަލަން އިނެވެ.\nއެ ކޯލް އައީ ދިހަ މިނިޓް ފަހުންނެވެ. ދެ މީހުން ވެސް ފެށީ ރޯށެވެ. އެތައް އިރެއް ވަންދެން ރުއިމުގައި ތިއްބެވެ.\n"މާދަމާ ރިސޯޓުން ކެނޑިގެން އަހަރެން މާލެ ދާނަން،" އެންމެ ފަހުން ފިރިހެންމީހާ ބުންޏެވެ.\n"އަވަހަށް އާދޭ. ދެން ނުވާނެ ރިސޯޓަކަށް ގޮސްގެންނެއް. އަހަރެން ކައިރީގައި ހުންނަން ޖެހޭނީ،" އަންހެންމީހާ އަދި ވެސް ދިޔައީ ގިސްލަމުންނެވެ. އޭރު ވެސް އޭނާގެ އަތް ތުރުތުރުއަޅަ އެވެ.\nއެ ބިރުދެއްކުމުގެ އަގަކީ ބައި މިލިއަން ރުފިޔާ އެވެ. މީހަކަށް އެއް ލައްކަ ރުފިޔާ އެވެ.\nއަނެއް ދުވަހު އެ ފިރިހެންމީހާ ރިސޯޓުން، އަމިއްލަށް ކެނޑުނެވެ. މުވައްޒަފުންގެ ހައްގުތައް ހޯދަން، އޭގެ ދެ ހަފުތާ ކުރިން ފެށިގެން ކުރިއަށް ދިޔަ ހަޅުތާލު ރޭވީ ވެސް އޭނާ އެވެ. އޭގެ މުގުލުގައި ހުރީ ވެސް އޭނާ އެވެ. އެކަމަކު ކުއްލިއަކަށް ރިސޯޓުން ކެނޑިގެން ދިއަ ސަބަބެއް، ރިސޯޓްގައި އޭނާއާ އެންމެ ކައިރީގައި އުޅުނު މީހުން ކައިރިއަކު ވެސް ނުބުނެ އެވެ. އޭނާ ހެނދުނު ހެނދުނާ ފުރައިގެން ދިޔައީ އެވެ.\nހަޅުތާލު ނިމުމަކަށް އަ އެވެ.\nއެއީ މުޖޭގެ ގޭންގްގެ ހާއްސަ "ކްލަޔަންޓުން"ނެވެ. މުއްސަނދިންނެވެ. އެ މީހުން އެ ގޭންގް ބޭނުންކުރަނީ، ދަރަނި އަދާނުކުރާ މީހުން އަތުން ބިރު ދައްކައިގެން ފައިސާ އަތުލާށާއި އެ މީހުންގެ ވިޔަފާރިއަށް ގެއްލުން ލިބޭ ގޮތަށް ކަންކަން ކުރާ މީހުން ހުއްޓުވާށެވެ.\nއެކަމަކު މިހާތަނަށް ހިންގި ބޮޑެތި އޮޕަރޭޝަންތައް ނިމިގެން ދިޔައީ، އެ ދެމަފިރިންނަށް ހެދި ގޮތަށް، ހަމައެކަނި ބިރުދައްކާލައިގެންނެއް ނޫނެވެ. މަދުވެގެން ހަތް މީހުންގެ ލޭ އޭނާގެ އަތުގައި ވެސް ވަނީ ހޭކިފަ އެވެ. އޭނާ ބައިވެރިވާ ގަތުލުތަކަށް ފަހު، ނުނިދިގެން އެތައް ދުވަހެއް ވަންދެން އޭނާއަށް އުޅެން ޖެހެ އެވެ. އެ ދުވަސްތަކުގައި، ލޯބިވެރިޔާ ނަދާއަކާ ވެސް ބައްދަލެއް ނުކުރެ އެވެ. މުޖޭ ހިފާފައި ހުންނަ އެޕާޓްމަންޓްގެ ކޮޓަރީގައި އޮވެވެނީ އެވެ.\nފުރަތަމަ ގަތުލު ހިންގީ މާލޭގެ ފަސް ބުރިއަށް ހުރި ގެއެއްގެ އެންމެ މަތީ ބުރީގަ އެވެ. ދެ ކޮޓަރީގެ އެ އެޕާޓްމަންޓްގައި އުޅެމުން ދިޔައީ ތިރީސް ފަސް އަހަރުގެ ޒުވާނެކެވެ. އެކަނިމާއެކަނި އުޅޭ ޒުވާނެކެވެ. ވިސްނުންތެރިއެކެވެ. ބައެއް މީހުންނާ ގުޅިގެން ވިޔަފާރިތަކަށް އިންވެސްޓްކުރެ އެވެ. އޭނާގެ ބައްޕަ މަރުވުމުން ލިބުނު ފައިސާ ހޭދަކުރީ، ކުރިމަގަށް ފައިދާވާނެ ކަމަށް ބެލެވުނު ވިޔަފާރިތަކަށެވެ. މީހަކާ ނީނދެ އަދި ލޯބިވެރިޔަކު ވެސް ނެތި ދިރިއުޅެމުން ދިޔައީ އުފެދުމުގައި ހުރި މައްސަލައެއްގެ ސަބަބުންނެވެ.\nއެ ޒުވާނާ ބެލީ އެކަނިމާއެކަނި އުޅުނަސް، މާލީ ތަނަވަސްކަން ހުރެއްޖެ ނަމަ، ގެއްލުމެއް ނެތް ކަމަށެވެ. އެއްވެސް ވިޔަފާރިއެއްގައި އަމަލީ ގޮތުން ނޫޅެ، އެކަމަކު ކޮންމެ މަހަކު ވެސް ދެ ލައްކައެއްހާ ރުފިޔާ އޭނާގެ އެކައުންޓަށް ހުންނަނީ ވަދެވަދެ އެވެ.\nކޮންމެ މީހަކާ އެކު ވެސް އޭނާގެ މައިގަނޑު އެއް ޝަރުތެއް އޮވެ އެވެ: މަކަރުނުހެދުމެވެ. ގެއްލުން ވިޔަސް ތެދަށް ބުނީމާ ނިމުނީ އެވެ. އޭނާ ދޭ ފައިސާ އަނބުރާ ނުދެއްކުނަސް، ވާހަކަ ދައްކައިގެން ހަމަޖައްސާލެވެ އެވެ. އެކަމަކު އެންމެން އެހާ ތެދުވެރިއެއް ނޫނެވެ. ބައެއް މީހުންގެ ހިތް އަމިއްލަ އެދުމުން ކަޅުވަމުން ގޮސް، އޭގައި ހަމްދަރުދީގެ ވިންދެއް ވެސް ނުޖަހަ އެވެ. އިންސާނިއްޔަތުކަމުގެ ކުލުނަކީ ކިހާ މާތް، ކިހާ މުހިންމު އެއްޗެއްކަމެއް ނޭނގެ އެވެ.\nޒުވާނާގެ ލެއަށް ދަހިވެތިވީ ސަފާރީ ތިން އުޅަނދަކަށް އޭނާ ލައްވާ އިންވެސްޓްކުރުވި ވިޔަފާރިވެރިއެކެވެ. އެކަމަކު އެ އިންވެސްޓްމަންޓް ކުރިކަން އެއްވެސް ލިއެކިއުމަކުން ފެންނާކަށް ނެތެވެ. އޭގެ ސަބަބަކީ، އެ ވިޔަފާރިވެރިޔަކީ، އޭނާގެ ވަރަށް ގާތް ކްލާސްމޭޓަކަށް ވުމެވެ. އެހެންކަމުން އެހެން އެއްވެސް މީހަކަށް ނުކުރާ އިތުބާރު ކުރި އެވެ.\nދަހިވެތިކަން އޭގެ ހައްދުން ނެއްޓެން ދިމާވީ، ޒުވާނާއަށް ދައްކަން ހުރި ފައިސާގެ އަދަދު މަތިވަމުން ގޮސް ދެ މިލިއަނެއްހާ ރުފިޔާއަށް އެރުމެވެ. އެ ވަރުގެ އަދަދެއް ދެއްކުމަށް ވުރެ، ވިޔަފާރިވެރިޔާއަށް ފެނުނީ، އެކަނިމާއެކަނި އުޅެމުން އަންނަ، އާއިލާއެއް ބިނާކުރުމުގެ ޝައުގުވެރިކަމެއް، ގާބިލްކަމެއް ވެސް ނެތް، ޒުވާނާ މަރާލުން މާ ރަނގަޅު ކަމެވެ.\nމުޖޭއާ އެކަން ހަވާލުކުރި އެވެ. އޭނާ ދިޔައީ ގުރޯ ގޮވައިގެންނެވެ. ޒުވާނާ ބޭރަށް ނުކުތް ވަގުތު ބަލާފައި، އެ އެޕާޓްމަންޓަށް ވަދެ، އޭނާ އަންނާނެ އިރަކަށް އިންތިޒާރުކޮށް، ދެ މީހުން ތިބީ އެވެ.\nޒުވާނާ ދޮރު ހުޅުވާލާފައި ވަނީ ރޭގަނޑު އެގާރަ ގަޑި ބައިވަން އުޅެނިކޮށެވެ. ދޮރާ ޖެހިގެން ހުރި ސްވިޗުން އެއް ހޮޅިބުރި ދިއްލުނެވެ. ދެ ވަނަ ސުވިޗަކަށް ފިއްތާލުމުގެ ކުރިން، ބަދިގެ ތެރެއިން ކުއްލިއަކަށް ނުކުމެ ބާރަށް ގޮސް ގުރޯ އޭނާގެ އަނގަ މަތީގައި އަތް އަޅާ، އަނެއް އަތުން، ހިކި ހަށިގަނޑުގެ މޭމަތީގައި ބާރަށް ހިފެހެއްޓި އެވެ.\nމުޖޭގެ އަތުގައި އޮތް ވަޅިން ހެދި އެއްޗެއް ހަދާ ނިންމާލީ، ސިކުންތުކޮޅެއްގެ ތެރޭގަ އެވެ.\nއަގަކީ މިފަހަރު ވެސް ބައި މިލިއަން ރުފިޔާ އެވެ.\nއޭގެ ތިން ދުވަސް ފަހުން ގުރޯ ގެއިން ބޭރަށް ނުކުމެ، ސައިކަލްގައި ދިޔައީ ނަދާ ނަގާށެވެ. ނަދާގެ ނާސިން ކޯސް ނުނިމެ އެވެ. ކައިވެނިނުކުރެވިގެން އުޅެނީ އެހެންވެގެންނެވެ. ނަދާގެ އެދުމަކީ، ކޯހުގެ ފަހު ދުވަހަށް ފަހު ދެން އަންނަ ދުވަހު ދެ މީހުން ތިބޭނީ ކައިވެނީގެ ހެދުމުގައި ކަމެވެ.\nނަދާ ގޮވައިގެން ގުރޯ ދިޔައީ ސިންފަނީ ރެސްޓޯރަންޓަށެވެ. ދޮރާ ޖެހިގެން ހުންނަ ފުރަތަމަ މޭޒުގައި ދެ މީހުން ތިއްބެވެ. މަޑު އަލީގައި ވެސް ނަދާއަށް ފާހަގަކުރެވުނީ ގުރޯގެ މާޔޫސް މޫނެވެ.\n"ކިހިނެއް ވެފައި ތިއިނީ؟" ނަދާ އެހި އެވެ.\n"ކަމެއް ވެފައިތަ؟" އާންމު ހަމަޖެހުމުގެ ތެރެއިން އޭނާ އިނީ އޭރު ވެސް ބޭރުވެފައި ކަން، ގުރޯއަށް އިހުސާސްކުރެވުނެވެ. އެކަމަކު ނޭނގޭ ކަމަށް ހަދާފައި އެ ސުވާލުކުރި އެވެ.\nކުރިމަތީގައި އިނީ ލޯބިވެރިޔާ ކަމަށް ވިޔަސް ސިކުނޑީގައި އޮތީ އޭނާގެ އަތް މައްޗަށް ޒުވާނާ މަރުވަމުން ދިޔަ މަންޒަރެވެ. ކަރުންނާއި މޭ މަތިން ފައިބަމުން ދިޔަ ލޭތަކެވެ. ސިޓިން ރޫމުގައި އަޅާފައި އޮތް ފެހި ކުލައިގެ ދޫލަ މަތީގައި މަޑުމަޑުން ޒުވާނާ ބޭއްވި އިރު، ފަހު ނޭވާ ދޫކޮށްލަނީ އެވެ. ދެ ލޯ ހުއްޓިފައި ހުރީ އޭނާ އާއި މުޖޭއާ ދިމާއަށެވެ. އެކަމަކު އެ ފުން ނަޒަރުގައި ބިރުގަތުމުގެ އަސަރުތަކެއް ނެތެވެ. އޭގެ ބަދަލުގައި އެ ނަޒަރުން ފެނުނުހެން ހީވީ "އަހަންނަށް ތިހެން ތި ހެދީ އަހަރެން ކޮން ކަމެއް ކޮށްގެންހޭ" ޒުވާނާ ކުރާ ސުވާލެވެ.\nކިތައްމެ ހިތްވަރު ގަދަޔަސް ގުރޯއަށް އެ ވަގުތުކޮޅުގެ މަތިން އަދި ހަނދާން ނައްތައެއް ނުލެވެ އެވެ. އެންމެ ތިން ދުވަހެވެ.\n"ފިހާރައިގެ ބޮޑު މީހާ އެއްޗެކޭ ބުނީތަ؟" ނަދާ ދެން ވެސް އެހި އެވެ.\n"އަސްލު ވެސް ހަމަ އެއްވެސް ކަމެއް ނުވޭ. ބޮލުގައި ރިއްސާތީ، މޫޑު ގޯސްހެން ހީވަނީ ކަންނޭނގެ،" ގުރޯ ބުންޏެވެ.\n"ދީ ބަލަ ދެ އަތް!" ނަދާ ވަރަށް ލޯބިން ބުނެލި އެވެ. ގުރޯ އޭނާގެ ދެ އަތްތިލަ މޭޒު މަތީގައި ބޭއްވި އެވެ. ނަދާ މަޑުމަޑުން ހިފާލައި، ބާރުކޮށްލި އެވެ.\n"މިހާރު ބޮލުގެ ރިހުން ކެނޑެން ޖެހޭނެ،" ހީނގެންފައި ނަދާ ބުންޏެވެ. ގުރޯ ވެސް މޫނު މައްޗަށް ހިނިތުންވުން ގެނެވޭތޯ މަސައްކަތްކުރި އެވެ.\n"އާނ، އެބަ ކެނޑޭ. ތިއީ ހަމަ ޖާދޫގަރެއް،" ގުރޯ ބުންޏެވެ.\nނަދާ ވަރަށް ފުންކޮށް ގުރޯގެ މޫނަށް ބަލައިލި އެވެ. ލޯބިވެރިޔާގެ ގޯސް މޫޑުގެ ވާހަކަ އިތުރަށް ދައްކާކަށް އޭނާ ބޭނުމެއް ނުވި އެވެ. އޭރުން ބައްދަލުވުން ވެސް ވާނީ ހަރާބެވެ. އެންމެ ފަހުން ދެ މީހުން ދިމާވީ މީގެ ހަތަރު ދުވަސް ކުރިންނެވެ. އެހެންކަމުން އޭނާ އުޅުނީ އުފާވެރިކަމުގައި ވަގުތު ހޭދަކޮށްލާށެވެ.\n"ހުކުރު ދުވަހު ރަށަށް ޖައްސާލަން ކަމަށް މި އުޅެނީ،" ނަދާ ބުންޏެވެ.\n"ޗުއްޓީ ލިބެނީތަ؟" ގުރޯ އެހި އެވެ.\n"އާނ، ހަފުތާއަކަށް. ބައްޕަ ބުނީ އަންނާށޭ. ގުރައިޝްއަކަށް ނުދެވޭނެތަ؟" އެހެން މީހުން ކިޔަނީ ގުރޯ ނަމަވެސް ނަދާ އަބަދުވެސް ބޭނުންކުރަނީ ގުރައިޝް އެވެ.\n"ނޫން ދެވިދާނެ،" ގުރޯ ބުންޏެވެ.\n"މަށާ އެކު ޓިކެޓް ނަގައްޗޭ. މަ ދޭނަން ލާރި،" ނަދާ ބުންޏެވެ.\n"މިފަހަރު މަ ނަގައިދީފާނަން. ދެ މީހުން އެކުގައެއްނު ދާނީ ވެސް،" ގުރޯ ބުނެލި އެވެ.\nއަސްލު ކެއުމުގެ މޫޑެއް އޭނާގެ ނެތެވެ. ނަދާ ގެނައި ކުކުޅު ފައިގެ ތެރެއަށް ވަޅި ކޮއްޕާލާ ތަން ފެނުމުން ވެސް، ގުރޯގެ ސިކުނޑިއަށް ވެރިވެގަތީ، ޒުވާނާގެ މެއަށް މުޖޭ ދެ ފަހަރަށް ވަޅި ހަރާލި މަންޒަރެވެ.\n"އަސްލު އަހަރެން ބޭނުންވަނީ ގުރައިޝްއަށް ލިބޭ ލާރި ސޭވްކުރަން. ވަރަށް ބޮޑު ޕާޓީއެއް ބާއްވަން ޖެހޭނެ. އަވަށުގެ އެންމެންނަށް ކިޔަން އަހަރެން ބޭނުން،" ނަދާ ވާހަކަ ދެއްކި އެވެ.\nއެއީ ސުވާލެއް އޮތް ކަމެއް ނޫނެވެ. އޭނާގެ އަތުގައި މިހާރު ވެސް ލާރި އެބަ ހުއްޓެވެ. އޭނާ މިހާރު އެ ލާރި އެ ހޯދަނީ ވެސް ނަދާއަށްޓަކަ އެވެ.\n"ކީއްވެ އެއްޗެކޭ ނުބުނީ؟ އެވަރުގެ ޕާޓީއެއް ނުބޭއްވޭނީތަ؟" ގުރޯ މަޑުން އިނުމުން ނަދާ އެހި އެވެ.\n"ނޫނޭ، ލާރި އެއްކުރާނަން. ނަދާގެ އުފާ ދޯ އަހަންނަށް މުހިންމުވާނީ،" ގުރޯ ބުންޏެވެ.\n"އެކަމަކު މަ ބޭނުމެއް ނޫން ދަރަންޏަށް ލާރި ނަގައިގެން، ޑްރަގް ވިއްކައިގެން، ވައްކަން ކޮށްގެން، އެހެން ހޯދާ ފައިސާއެއް،" ނަދާ ވަގުތުން ބުނެލި އެވެ.\nއެއީ ޔަގީނުން ވެސް ނަދާއަށް އެއްޗެއް ރޭކާލައިގެން، އެނގިގެން ބުނި ވާހަކައެއް ނޫނެވެ. އެކަމަކު ގުރޯގެ މޫޑު އިތުރަށް ހަރާބުވި އެވެ. އޭނާ ކުރަމުން އަންނަނީ، ޑްރަގް ވިއްކުމާއި ވައްކަން ކުރުމަށް ވުރެ ވެސް މާ ނުބައި ކަމެކެވެ. ފައިސާއަށްޓަކައި އިންސާނެއްގެ ފުރާނަ ދުއްވާލީ މީގެ ތިން ދުވަސް ކުރިންނެވެ. އޭނާއަށް އެއް ލައްކަ ރުފިޔާ ލިބުނެވެ.\n"ގުރައިޝް، ބަލާލަ ބަލަ!" ކުއްލިއަކަށް ގުރޯއަށް އޭނާގެ ބޮލުގައި ދެ އަތުން ހިފަހައްޓާލިތަން ފެނުމުން ނަދާއަށް ބުނެވުނެވެ.\n"ބޮލަށް ތަދެއް އަރައިފި. ނަދާ، ޕްލީޒް، އިހަށް މަޑުކޮށްލަފާނަން،" ގުރޯއަށް ބުނެވުނެވެ.\n"ޑޮކްޓަރަށް ދައްކަން ދާންވީނު. ކިހާ ބޮޑަކަށް ރިއްސާތީ ތިހެން ވާނީ،" ލޯބިވެރިޔާއަށް އަންނަ ބަދަލުތަކުގެ އެއްވެސް މައުލޫމާތެއް ނެތި، ނަދާ ބުންޏެވެ.\nގުރޯ އެއްވެސް އެއްޗެކޭ ނުބުނެ އެވެ. އިރުކޮޅެއް ވަންދެން އެގޮތަށް އިނެވެ.\n"ހިނގާ ބިލް ދައްކާފައި ދާން. ބުރެއް ޖަހާލީމާ ރަނގަޅު ވެދާނެ،" ގުރޯ ބޭނުންވީ އަވަހަށް ނުކުންނާށެވެ.\nއެއީ އޭނާގެ ހަނދާނުން ފޮހެނުލެވުނު ރެއެކެވެ. އެއީ މީހަކު މަރާލުމާ އެކު އޭނާއަށް އަންނަ ބަދަލުތަކުން އަރައިގަނެ، ހަމަޖެހިލުމުގެ ކުރިން، ގެއިން ބޭރަށް ނުކުތުމުން ދިމާވި މައްސަލައެކެވެ. އެ މޫޑުގައި އޭނާ އެއްވެސް މީހަކާ ބައްދަލުނުކުރަން އެރޭ ނިންމި އެވެ. މަރުވަމުންދާ މީހުންގެ ފަހު ބެލުންތަކާއި އާދޭހުގެ އަސަރުތަކުން ސިކުނޑި ފުރިފައި އޮންނަ ހާލަތެއްގައި، ނަދާގެ ކުރިމައްޗަށް، ދެން ދުވަހަކު ވެސް ނާރަން އޭނާ އަޒުމް ކަނޑައެޅި އެވެ.\nއޭގެ ފަހުން އެކަހަލަ އަނިޔާވެރި ބޮޑެތި އޮޕަރޭޝަން ނިންމައި، އާންމުންގެ ތެރެއަށް އޭނާ ނުކުންނަނީ ދެ ހަފުތާއެއްހާ ދުވަހު ގޭގައި މަޑުކޮށްފަ އެވެ.\nކުރިމަތީގައި އިން މީހާ ބޭނުންވި ހުރިހާ ވާހަކަތަކެއް އޭނާ ކިޔައިދިނެވެ. އެކަމަކު އެއީ ދުވަހަކު ވެސް އޭނާގެ އަނގައިން ބޭރުނުވާނެ ކަމަށް ނިންމައިގެން ހުރި ސިއްރުތަކެވެ. އޭނާ އާއި އޭނާގެ އަނެއް ހަތަރު އެކުވެރިންނާ ހަމައަށް، މި ގޮތަށް މީހަކު، ނުވަތަ ގްރޫޕަކުން އައިސް، މި ހާލަތުގައި ބައިންދައިގެން ގަދަކަމުން އެއްޗެއް ބުނުވަފާނެ ކަމަށް، ކުޑަކޮށް ވެސް ހިއެއް ނުކުރެ އެވެ.\nގުރޯ އަތުން ބޭނުން ހުރިހާ މައުލޫމާތެއް ލިބުމުން ވެސް، އެ މީހާ އިނީ، ކުރިން ވެސް ހަމަ އިން ގޮތަށް، ކުރިމަތީގައި އޮތް ގަސްތަކާއި މޫދަށް ބަލަހައްޓައިގެންނެވެ. އޭނާ ދެއްކި ހުރިހާ ވާހަކައެއް ވެސް، ކަނުލައި އަޑުއެހިކަން ޔަގީނެވެ. އެކަމަކު ގުރޯ ވާހަކަ ދައްކާ ނިމުމުން އިތުރު ސުވާލެއްކުރާކަށް ނޫޅެ އެވެ. ގުރޯއާ ދިމާލަށް އެންމެ ފަހަރަކު ވެސް ބަލައެއް ނުލަ އެވެ. ގުރޯ އިނީ، އެމީހާ ދެން ހަދާނީ ކިހިނެއްކަން ނޭނގި، ކަންބޮޑުވުމެއްގަ އެވެ.\n"އޯކޭ، އަހަރެން އެބަ އަންނަން،" އެމީހާ ތެދުވި އެވެ.\n"އަހަރެން ދުލެއް ނުކުރާނަންތަ؟" މައްޗަށް އިސް އުފުލައިލަމުން ގުރޯ ސުވާލުކުރި އެވެ.\n"މި އަންނަނިއްޔޭ، މާ ގިނަ އިރެއްނުވާނެ،" ފަހަތަށް އެނބުރި ބަލައި ވެސް ނުލައި، އެމީހާ ހިނގައިގަތެވެ.\nގުރޯ އިނީ އެވެ. މިހާރު ލޭ މަނާވެއްޖެ އެވެ. އެކަމަކު ތަދު އެބަ ހުއްޓެވެ. އަތް ހަރަކާތްކޮށްލެވޭތޯ މަސައްކަތްކުރި އެވެ. އެކަމަކު ބަނދެފައި އިނީ، ސަލާމަތްވެގެން ދެވޭ ވަރަށް ވުރެ މާ ބާރުކޮށެވެ.\nވިއްސަކަށް މިނިޓް ފަހުން، ގުރޯ ސިއްސައިގެން ގޮސް ބަލައިލެވުނީ، ބަޔަކު ހަޅޭއް ފަޅޭއްލަވައި އަޑަށެވެ. ހަޅޭއްލަވަމުން ގެންދަނީ، މުޖޭކަން އޭނާއަށް ޔަގީނެވެ. "ޕްލީޒް... ޕްލީޒް...." އޭ ގޮވަމުން އެދަނީ ހާދީކަމާ މެދު އެއްވެސް ޝައްކެއް ނެތެވެ. ގުރޯގެ ބިރު ބޮޑުވި އެވެ. ވާނުވާއެއް ނޭނގުނެވެ. އަޑުތައް އަންނަ ދިމާއަށް ކަޅި ހުއްޓާލި އެވެ.\nދުވެފައި އަންނަތަން ފެނުނެވެ. ހާދީ އާދޭސް ކުރަމުން އެ ދުވަނީ، މުޖޭއަށް އަތުނުވާށެވެ. އޭނާގެ ފަހަތުން މުޖޭ ހަޅޭއްލަވަމުން އަންނަ އިރު، އޭނާގެ އަތުގައި، ބޮޑު ވަޅިއެއް އޮތް ތަން ގުރޯއަށް ފެނުނެވެ.\n"މާތް ރަސްކަލާނކޯ!" ބިރުން ގޮސް ހަދާނެ ނުހަދާނެ ގޮތެއް ނޭނގި، އެންމެ ފަހުން ގުރޯއަށް، މާތްﷲގެ ނަންފުޅު ވެސް ކިޔައިލެވުނެވެ. މި ފެންނަނީ މީހަކު އެ ހުރި ތަނަށް ބިރުން ގޮސް މަރުވެގެން ވެއްޓި ވެސް ދާނެ ފަދަ މަންޒަރުތަކެވެ. މިއަދު އިރުއޮއްސުމާ ހަމައަށް، އަދި އަޖައިބެއް ކަހަލަ އެ މީހާގެ އަތް ދަށުވުމާ ހަމައަށް، އެ އެންމެންނަކީ އެކުވެރިންނެވެ. ތިބީ އެކަކު އަނެކަކުގެ ހިމާޔަތުގަ އެވެ. އެކަމަކު މިހާރު އޭނާއަށް އެ ފެންނަނީ، އޭގެ ތެރެއިން ވެސް އެންމެ ގާތް ދެ މީހުން އެކަކު އަނެކެއްގެ ލޭ އޮހޮރުވާލަން އުޅޭ ތަނެވެ. މިވީ ކިހިނެއް ހެއްޔެވެ؟ މިވަނީ ކިހިނެއް ހެއްޔެވެ؟ އެމީހާގެ ފަހަތުން، މުޖޭ އާއި ހާދީ ނުދުވަނީ ކީއްވެގެން ހެއްޔެވެ؟ އެ މީހާ މިހާރު އަނެއްކާ ކޮބައި ހެއްޔެވެ؟\nސިކުނޑީގައި އޮތީ ފިކުރާއި ސުވާލާއި ބިރެވެ. އޭނާ އަނގަ ހުޅުވުނެވެ. އޭރު ހާދީގެ ފަހަތުން މުޖޭ އެ އައި ގޮތަށް އައިސް ފުންމައިގެން އަރާ ބުރަކަށީގައި ފައިން ޖެހި އެވެ. ދެ މީހުން ވެސް ވެއްޓުނެވެ. އެކަމަކު ހާދީގެ ކުރިން، މުޖޭ ތެދުވެ، އޭނާގެ ބުރަކަށި މަތީގައި އިށީނެވެ. ދެން ދަތްދޮޅީގައި ވާތުން ހިފައި، ހާދީގެ ބޯ މައްޗަށް ނެގި އެވެ. މުޖޭގެ ކަނާތުގައި އޮތް ވަޅީގެ މުއްގަނޑުގައި ބާރަށް ހިފަހައްޓާލިތަން ގުރޯއަށް ފެނުނެވެ.\nމިއީ އާދައިގެ ކަމެއް ނޫނެވެ. އޭނާގެ ހިތަށްއެރި އެވެ. މިހާރު މުޖޭ ކަތިލަން އެ އުޅެނީ އޭނާގެ އެންމެ ގާތް ރަހުމަތްތެރިޔާ އެވެ.\n(ތިން ވަނަ ބައި މޭ 22، 2020، ހުކުރުދުވަހު)


BREAKING NEWS: Male' Ge Massage Parlour Eh Raid Kohfi - Vaguthu\nމާލޭގެ މަސާޖް ޕާލާއެއް ރެއިޑްކޮށްފި\nމާލޭގެ މަސާޖް ޕާލާއަކަށް ފުލުހުން ވަދެ ބަޔަކު ހައްޔަރުކޮށްފިއެވެ.\nފުލުހުން މިރޭ ވަދެފައި ވަނީ ސައްޔިދު ކަލޭފާނު މަގުގައި ހުރި މަސާޖް ޕާލާއަކަށެވެ.\nމަސާޖް ޕާލާ އިން ހައްޔަރު ކުރި މީހުންގެ އަދަދެއް އަދި ސާފެއް ނުވެއެވެ.\nމަސާޖް ޕާލާ ރެއިޑް ކުރަން ފުލުހުން ހިންގި އޮޕަރޭޝަންގެ މައުލޫމާތު ސާފުކުރަން ފުލުހުންގެ މީޑިއާ އޮފިޝަލުންނަށް ގުޅުމުން ފޯނަށް ޖަވާބު ނުދެއްވާތީ އިތުރު މައުލޫމާތެއް ސާފެއް ނުވިއެވެ.\nމިރޭ މާލެ އިން މަސާޖް ޕާލާ އަކަށް ފުލުހުން ވަދެ ބަޔަކު ހައްޔަރުކޮށްފައި މިވަނީ މަސާޖްޕާލާއެއް ބަންދު ނުކުރާތާ ދުވަސްތަކެއް ފަހުންނެވެ.\nމާޗް 30, 2018 00:24\nފަރީދީ މަގުގައި ދިވެހިބޭސް ކޮލިނިކެއްގެ ގޮތުގައި ވަރަށް އެތެރޭގައި ހިންގަނީ ތިޔަޒާތުގެ ތަނެއް.\nމާޗް 30, 2018 00:45\nގިނަ ދިވެހިން އެހާ އުފާވާނެ ޙަބަރެއް ނޫން ތިޔައީ. ދިވެހިންގެ ޙާއްސަކޮން ވެރިރަށް މާލޭގައި އުޅޭ މެދު އުމުރުގެ މީހުންގެ 70 އިންސައްތަ ތިޔަ ތަންތަނުގެ ޙިދުމަތް ހޯދާކަމީ ހިތާމައާއިއެކު ޤަބޫލުކުރަން ޖެހޭ ޙަޤީގަތެއް. ހަށި ވިއްކާ ތަންތަން ގިނަވަމުން ދާކަމީ އެތަންތަނުގެ ޙިދުމަތް މީހުން ހޯދާ ކަމުގެ ހެތްކެއް.\nމާޗް 30, 2018 03:00\nހެއްހެއްހެއް.. ތީ މިތާއުޅޭ ޕޮލިހުން އެންމެ ކުރާހިތްވާ ކަންތައް؛ ހެސްކިޔާފަ ވިއާގުރާ ކައިގެންގޮސް، މަސާޖުކުރާ ތަންތަނައް އަރައިގަތުން. ދެން އެތަނުން އަތުލައިގަންނަ އަންހެން ކުދިން ފުލުސް އޮފީސްތެރޭ ހަތްޔަރުކޮއް، އެމީހުނާ ފޮށި، މައްލަވަކޮއްހެދުން.\nއެކަމު ދުވަހަކުވެސް މަގުމަތީ ފަތްބޮމުން، ފަތް ވިއްކަމުން، އާވާރާވެގެން، މީހުން ލޫޓުވަމުން، ވަޅިޖަމުންދާ ބަޔަކު ރޭޑެއް ނުކުރާނެ.\nމިހާރުވެސް އެމްޑީޕީ މީހަކު ފޮޑިޔެއްޖަހާއިރައް އެމީހަކު ލަފުގަހިފާ ހައްޔަރުކޮއް މުއްދަތެއް ނެތްގޮތައް ޖަލައްލާނެ.\nމާޗް 30, 2018 10:08\nއަސަރު ކުރީ ދޯ. ކިތަންމެ އަސަރެއް ކުރިއަސް އެކަން އޮންނާނީ ހަމަ އެހެން. ޙެހެހެހެ\nމާޗް 30, 2018 14:59\nފަތް ބޯ ކުދިންނާ ނުބެހެއްޗޭ. ކަލެ އަކަށް ނޭންގޭނެ ރޭޑު ޖަހަންވީ ތަންތަނެއް. އިނގޭ ނަމަ ކަލޭ ދާނީ ރޭޑު ޖަހަން.\nމާޗް 30, 2018 09:05\nޅަބޭ ތިޔަ ބުނީ ހެޔޮކޮށް. މާލޭގެ މަގުތައް ބަލަހައްޓާން ނެރުނީމާ ގޮސް ވަންނަނީ އެތަނަޖަށް. ޢެކަންތަ މި މާލެއިން ނުހުއްޓުވިގެން މިއުޅެނީ؟މީހުން ރީތިކޮށް ތިބެ ކުރާ ކަންކަން ތަ ނުހުއްޓުވިގެން މިއުޅެނީ؟ ކިހާބޮޑު ބލވރކަމއްތަ؟\nމާޗް 30, 2018 09:21\nލަބޭ ތިޔަ ބުނީ ރަގަޅަށް. މަސާޖު ޕާލާ ރެއިޑް ކުރާ އޮޕަރޭޝަން އާއި ދޫނި ސޫފާ ސޫފި ނަގާ އޮޕަރޭޝަން ، ގޮނޑުދޮށުންވެލި ނަގާ އޮޕަރޭޝަން ޤައުމީ ފުލުހުންނަށް ހިންގޭނީ.\nދެން އުޅެނީ މާލޭގެ ކުލިދައްކާ ޤައުމީ ފުލުހުން.\nޤާނޫނު ނަގަހައްޓަންވީމަ ހޮރަށް ވަންނަ ފުލުހުން. ވަރަށް ސަލާމް\nމާޗް 30, 2018 19:42\nސައްޔިދު ކަލޭގެފާނު މަގޭ؟ އެއީ ކޮން އިރަކު މާލޭގަ ހެދި މަގެއް؟ މިވަރު ކަމެއް ނޭނގޭ ހާލުގަ ތި ލިޔާ ޚަބަރުތައް ކިހާ ތެދެއްވާނެބާ؟


Loabi Loabi4aharuge Mishka ah eheevedhy\nލޯބި ލޯބި4އަހަރުގެ މިޝްކާއަށް އެހީވެދީ\n09 ޖޫން 2021 - 22:56:57\nމަރިޔަމް މިޝްކާ މިސްބާހް ދުނިޔެއަށް އުފަންވީވެސް މަންމަގެ ބަނޑަށް6މަހާއި 15 ދުވަހުއެވެ. ދުވަސްނުުފުރާ ވިހޭ މިޝްކާގެ އުމުރުން މިހާރު4އަހަރު ފުރިފައިވީނަމަވެސް އަދިވެސް ހުންނަނީ ވަރަށް ކުޑަކޮށެވެ.\nމިޝްކާގެ މަންމަ އެ ކުޑަކުޑަ ލޯބިލޯބި މިޝްކާގެ ހަޔާތުގެ ދުވަސްތައް ހޭދަކުރަމުންދާ ހިތްދަތި ހާލު ސީއެންއެމްއާއި ހިއްސާކުރީ އަމިއްލަ ދެލޯފަދައިން ލޯބިވާ ދަރިއަކު އުޅޭ ހިތްދަތި ހާލަތު ބަލަން ކެތްނުވާ މައެއްގެ ހިތުގައި އަޅާ ވޭނީ، ހިތްދަތި އަސަރުތަކާއިއެކުއެވެ.\nމިޝްކާގެ މަންމަ ބުނީ މިޝްކާ އަބަދުވެސް އުޅެނީ ވަރަށް މަޑުމަޑުން ކަމަށާއި، ހިނގަން ފެށީވެސް އަދި ވާހަކަދައްކަން ފެށީވެސް ވަރަށް ލަހުން ކަމަށެވެ.\n"ސްކޫލްއަށް ގޮސްފަވެސް ވަރަށް މަޑުމަޑުން އިންނާނީ. ވާހަކައެއްވެސް ނުދައްކާ، ޓީޗަރުންނަށްވެސް އެކަން ފާހަގަވެގެން ޕޭރެންޓު މީޓިންއަށްވެސް ގެންގޮސްފަވެސް އެވާހަކަ ދައްކާ. މިޝްކާ ކީއްވެހޭ ވާހަކަނުދައްކަނީ؟ އަނެއްކާ ނަފްސާނީ ބަޔެއް އުޅެނީ ހެއްޔޭ؟" -މިޝްކާގެ މަންމަ-\nމިޝްކާގެ ހަރަކާތްތަކާއި އުޅުން އެހެން ކުދިންނާއި ތަފާތުކަން ފާހަގަކުރެވި ޑޮކްޓަރަށްވެސް އެތަށް ފަހަރަކު ދައްކާފައިވެއެވެ. އެހެންނަމަވެސް ކޮންމެ ފަހަރަކުވެސް ޑޮކްޓަރުން ބުނަނީ މިޝްކާ ނޯމަލް ކަމަށާއި އެއްވެސް މައްސަލައެއްވެސް ނެތް ކަމަށެވެ.\nއެހެން ދުވަސްތައް ގުނަމުންދަނިކޮށް މިއަހަރުގެ ފެބްރުއަރީ މަހު މިޝްކާ ވަރަށް ގަދައަށް ހުން އާކަމަށް މިޝްކާގެ މަންމަ ބުނެއެވެ. އެފަހަރު ހުންގަދަވެގެންގޮސް ފިޓުޖެހިގެން އަނެއްކާވެސް ޑޮކްޓަރަށް ދެއްކުމުން އެފަހަރުވެސް ޑޮކްޓަރު ވިދާޅުވީ މިޝްކާގެ އެއްވެސް މައްސަލެއް ނެތްކަމަށް ކަމަށާއި، ފިޓު ޖެހުނީ ހުންގަދަވުމުން ކަމަށް ބެލެވޭ ކަމަށެވެ. މިޝްކާގެ މަންމަ ބުނީ އެހެންނަމަވެސް އޭގެ ފަހުން މިޝްކާގެ އުޅުމަށް އިތުރު ބޮޑެތި ބަދަލުތަކެއް އަންނަން ފެށި ކަމަށެވެ.\n"އެކަނިވެ އުޅުމާ، ކުޅުމަށް ބަދަލު އައުން، ކެޔުމަށް ބަދަލުއައުން، މިހެން ގޮސް ވަރަށް ގިނަ ބަދަލުތައް އޭގެ ފަހުން އަންނަން ފެށި، އެކަނި ހުރުމާ، ވާހަކަ ނުދެއްކުމާ، މީހުންނާ ދުރުގަ އުޅުމާ، ގޭގަ އުޅޭ އެހެން ކުދިންނާއިވެސް ނުގުޅޭ، ދެން ހުންނަނީ އެކަނި އަބަދު" -މިޝްކާގެ މަންމަ-\nމިޝްކާގެ މަންމަ ކިޔާދިން ގޮތުން ޕުއްޕުލާއިރުވެސް5ނުވަތަ 10 ދުވަސް ވަންދެންވެސް އެއްގޮތަކަށް ވެސް ޕުއްޕުނުލާ ހުންނަކަމަށާއި، އަދި ޕުއްޕު ލެވުނަސް ތަދުވާތީ ނުހިގިދާނެ ކަމަށެވެ. މިޝްކާގެ އުޅުމަށާއި، ދިރިއުޅުމުގެ ގިނަ ކަންތައްތަކަކަށް ބަދަަލު އަންނަމުންދިޔައިރުވެސް ކޮންމެ ފަހަރަކު ޑޮކްޓަރު ކުއްޖާ ނޯމަލް ކަމަށާއި، އެއްވެސް މައްސަލައެއް ނޫޅޭ ކަމަށް ބުނާތީ އެކަންކަމަށް ފަރުވާކުރެވޭނެ ގޮތެއް އަދި އޮތް ހައްލަކީ ކޮބާ ކަމެއްވެސް ނުވަތަ ހަދަންވީ ގޮތެއްވެސް މިޝްކާގެ މަންމައަަކަށް ނޭގެއެވެ.\nއެހެންނަމަވެސް 24 ގަޑި އިރު މިޝްކާ ކައިރި ހޭދަ ކުރާއިރު މިޝްކާ އަށް އަންނަ ބަދަލާ ވާ ގޮތް ފެނި އެ މަންމަގެ ހިތަށް ދަރިފުޅު އުޅޭ ހާލު ބަލާކަށް ކެތެއް ނުވެއެވެ. ހަދާނެގޮތެއް ނޭގިފައި ހުއްޓާ މިޝްކާ ނަފްސާނީ ބައްޔަށް ފަރުވާ ކުރާ ޑޮކްޓަރަކަށް ދައްކަން ލަފާ ދިނީ ރަށު ބައެއް މީހުންނެވެ.\n"މީހުން ބުނަނީ މިޝްކާ ނަފްސާނީ ބަލީގެ ޑޮކްޓަރަކަށް ދައްކާށޭ. ބުނާތީ މިމަހުގެ ހަވަނަ ދުވަހު އަޅުގަނޑު ޑޮކްޓަރަށް ދެއްކީ ދެއްކީމަ ޑޮކްޓަރަށް ދެއްކީމަ ބުނަނީ ކިހިނެތްހޭ މިކުއްޖާ އުޅެނީ. ދެން އަޅުގަނޑު ކިޔާ ދިނީމަ ޑޮކްޓަރު ބުނީ އޯޓިޒަމް ކަމަށް ލަފާކުރެވެއޭ. މިކޮޅުން ޑޮކްޓަރު ބޭނުންވާ ޓެސްޓުތަކެއް ނުހެއްދޭ" -މިޝްކާގެ މަންމަ-\nއައްޑޫ ސިޓީއަށް ނިސްބަތްވާ މިޝްކާއަކީ އޯޓިޒަމް ކުއްޖެއްތޯ ޔަގީންކުރުމަށް ޑޮކްޓަރު ހައްދަން ބޭނުންވާ އެމްއާރްއައި އެތަނުން ހެއްދެން ނެތީކީ ނޫނެވެ. އެހެންނަމަވެސް މިޝްކާ ހުންނަލެއް ކުޑަވުުމުން އެމްއާރްއައި ހައްދަން ޖެހެނީ މިޝްކާ ނިންދަވާފަ ބާއްވާފައެވެ. ކުޑަކުއްޖަކު ނިންދަވާފަ ހެއްދޭނެހާ ވަސީލަތްތައް ހޮސްޕިޓަލުގައި ހުންނަންޖެހޭތީ އެ ވަސީލަތްތައް މިވަގުތު ހޮސްޕިޓަލުގައި ނެތުމުން ހޮސްޕިޓަލުން އެ ރިސްކު ނަގާކަށް ބޭނުމެއް ނުވެއެވެ. ދެން އޮތް ގޮތަކީ މާލެ އައުމެވެ. އެހެންނަމަވެސް މާލެ އައިސް ހުރުމާއި ކެއުމާއި ހޮސްޕިޓަލް ހަރަދުތަކަށް ބަލާއިރު މިޝްކާގެ މަންމަގެ އެ ތަނަސްކަމެއް ނެތެވެ.\n"އެއީ ކުޑަކުޑަ ކުއްޖަަކަށްވީމަ ބުނީ ނިންދަވާފައޯ ހެއްދޭނީ، ނިންދަވާފަ ހައްދަންޏާމު އެވަރަށް ވަސީލަތްތައް ހިދުމަތެއް ނެތީމަ ތިމަންނަ މެންއަކަށް ނުކެރޭނެއޯ އެވަރު ހައިރިސްކެއް ނަގާކަށް. ދެން ކޮންމެ ގޮތެއްވިޔަސް މާލެދާން އެމީހުން އަންގަނީ، މާލެދާން ބަލާއިރު އަދި އެވަރުގެ ތަނަވަސްކަމެއް ނެތީމަ މާލީ ހާލަތު ހުރިގޮތުން އަސްލު އެހީއަކަށް ބޭނުންވަނީ، މިއީ ދުވަހަކުވެސް ކުރިކަމެއް ނޫން، ކުރަން ބޭނުންވާ ކަމެއްވެސް ނޫން އެކަމަކު މަޖުބޫރުވީމަ" މިޝްކާގެ މަންމަ އަސަރާއިއެކު ކިޔާދިނެވެ.\nމިޝްކާގެ އުޅޭ ހާލު ބަލަން މިޝްކާގެ މަންމައަކަށް ކެތެއް ނުވެއެވެ. ދަރިފުޅުގެ ހާލުފެނި މިޝްކާއަށް ވަނީ ކީއްކަން ދެނަގަނެ ދަރިފުޅަށް ފުރިހަމަ އަވަސް ފަރުވާއެެއް ހޯދަދިނުމަށް މިޝްކާގެ މަަންމަ ބޭނުންވެއެވެ. އެހެންކަމުން އެންމެ ހަތަރު އަހަރުގެ ލޯބި ލޯބި މައުސޫމު މަރިޔަމް މިޝްކާ މިސްބާހްގެ މަންމަ އެދެނީ ތިޔަ ބޭފުޅުންގެ ދީލަތި އެހީއަކަށެވެ.\nއައިމިނަތު ނިޒާމާ (ވައިބާ): 7677008 960+\nބީއެމްއެލް (ދިވެހި ރުފިޔާ) އެކައުންޓް ނަންބަރު: 7702471617101\nމިޝްކާގެ މަންމަ އެދެނީ ފައިސާގެ ގޮތުން އެހީވެދެވެން ނެތްނަމަވެސް، މިޝްކާއަށް ހެޔޮ ދުޣާ ކޮށްދިނުމެވެ.


Museebaathugai insaaniyyathuge misaalu\nމުސީބާތުގައި އިންސާނިއްޔަތުގެ މިސާލު\nގޭގެ ކުލި ކުޑަ ކުރި ކަމަށް އަންގާފައިވާ އެންގުމެއް - އަހުމަދު އަޝްހާދު | އަވަސް\nދުނިޔޭގައި ފެތުރެމުންދާ ކޮރޯނާ ވައިރަހާ ގުޅުވައިގެން ކޮންމެ ދުވަހަކު އެތައް ހަބަރެއް ފެތުރެ އެވެ. މުޅި ދުނިޔޭގެ މީޑިއާއިން މި ވައިރަހުގެ އަޕްޑޭޓްތައް މެދުނުކެނޑި ގެންނައިރު، ވައިރަހުގެ ސަބަބުން ލިބޭނެ ގެއްލުމާމެދު އާއްމުން ދަނީ ވިސްނާ ފިކުރު ކުރަމުންނެވެ. ވައިރަސް ފެތުރިއްޖެ ނަމަ ދެން ވާނެ ގޮތަކާއި، ދިރިއުޅުމަށް އަންނާނެ ބަދަލު އަދި ހާއްސަކޮށް ގައުމަށް ވާނެ ގޮތަކާ މެދު ވިސްނާ އެންމެން ތިބީ ބިރެއްގެ ތެރޭގަ އެވެ.\nމިކަހަލަ ހާލަތްތަކުގައި އަބަދުވެސް ދިވެހިން ބުނާ ވާހަކަ އެއް އޮވެ އެވެ. ދިވެހިންނަކީ ގައުމު އެއްބައިވަންތަ ވާން އެދޭ ވަގުތެއްގައި މިސާލު ދައްކާ ބައެކެވެ. އެ މިސާލު މިއަދު އެބަ ފެނެ އެވެ. މިއަދު ސިޔާސީ ފިކުރެއް އެހެން ހިޔާލެއް ނެތެވެ. ގައުމު އިސްކޮށް ފަރުދީ ޒިންމާ އަދާ ކުރަނީ އެވެ.\nގޭގެ ކުލި ކުޑަކޮށްލި މީހުން\n"އަންނަ މަހުގެ ކުލި ހިލޭ ކޮށްފީމެވެ. މި ދުވަސްވަރު ގިނައިން ލާރި ނުލިބޭނެކަން އެނގެ އެވެ. އަހަންނަކަށް ވެސް ނުލިބެ އެވެ. އެކަމަކު ކާބޯތަކެތި ފަދަ ޒަރޫރީ އެއްޗެހިން ދެ މީހުން ވެސް އެހީތެރިވަމާ ހެއްޔެވެ؟ މި ހަނގުރާމަ ކުރާނީ އެކީގަ އެވެ"\nމިއީ ކޮރޯނާ ވައިރަސް އަށް ރާއްޖޭގައި ޕޮސިޓިވް ކޭސްތައް ފެނި އެންމެން ބިރުވެރިކަމުގެ ތެރެއަށް ވެއްޓުނު ވަގުތު ގެއެއްގެ ވެރި ފަރާތް، އެ ގޭގައި ކުއްޔަށް އުޅޭ މީހަކަށް ފޮނުވި މެސެޖެކެވެ. ތެދެކެވެ. އިގްތިސާދީ ގޮތުން ހީނަރުވާނެ ކަމަށް އެތައް ބަޔަކު ލަފާ ކުރާއިރު، ބޮޑެތި ކުލި ދައްކައިގެން އުޅޭ ދިވެހިން ތިބީ، އަންނަ މަހު ކުލި ދައްކާނެ ގޮތެއް ހޯދަމުންނެވެ. މިއަދު، އެތައް ބަޔަކު ކުލިން އެއްބައި ކަނޑާ ނުވަތަ މުޅި މަހުގެ ކުލިވެސް މާފުކޮށްފި އެވެ. އިންސާނިއްޔަތުކަން އިސްކުރީ އެވެ.\nޓީވީ މެދުވެރިކޮށް ކިޔަވައިދިން ކްލާސްތައް އޮންލައިން ކޮށްވެސް ވަނީ ހިއްސާކޮށްފައި --\nއޮންލައިން ކޮށް ކިޔަވައިދޭ ޓީޗަރުން\nވައިރަހުގެ ސަބަބުން އެންމެ ބޮޑު އަސަރެއް ކުރި އެއް ބަޔަކީ ދަރިވަރުންނެވެ. ސްކޫލްތައް ތިން ހަފްތާ އަށް ބަންދު ކުރި އިރު މި ދުވަސްވަރު ދަރިވަރުންނަށް އެންމެ ބޮޑު އެހީއެއް ބޭނުންވާނީ ޓީޗަރުންގެ ފަރާތުންނެވެ. ޓީޗަރަކަށް ވެ ހުރެ، ފިލާވަޅުތައް ނަގައި ނުދީ ނުތިބެވޭތަން މިއަދު އެބަ ފެނެ އެވެ. ޓީޗަރުން އެމީހުންގެ ޒިންމާ އަދާ ކުރުމުގެ ގޮތުން ޒަމާނީ ވަސީލަތްތައް ބޭނުންކޮށް ދަރިވަރުންނަށް ދަނީ ކިޔަވައި ދެމުންނެވެ. އޮންލައިން ކްލާސްތައް ހިލޭ ނަގައިދީ ކުރިއަށް އޮތް އިމްތިހާނުތަކަށް ތައްޔާރު ވުމަށް އެހީވެދެ އެވެ.\nހާއްސަކޮށް މި އަހަރު އޯލެވެލް އޭލެވެލް އިމްތިހާނުގައި އިށީންނަ ދަރިވަރުންނަށެވެ. ގޫގުލް ކްލާސްރޫމް އާއި ޔޫޓިއުބް އަދި ފޭސްބުކް މެދުވެރިކޮށް އޮންލައިން ކްލާސްތައް ނަގައިދެނީ އެތައް ސްކޫލެއްގެ އެތައް ދަރިވަރުންނަށެވެ. ފިލާވަޅުތައް ސޯޝަލް މީޑިއާ މެދުވެރިކޮށް ފޯނަށް ފޮނުވަ އެވެ. ބޭނުމަކީ، ބޮޑު ޗުއްޓީ އެއް ވިޔަސް، ވަގުތު ބޭކާރު ނުކޮށް ކިޔެވުމެވެ.\nބައެއް ފިހާރަތަކުން ހިލޭ މާސްކު ބެހި\nހިލޭ ލިބޭ މާސްކުތައް ރައްކާކުރޭ!\nމި ވަގުތު މާސްކަކީ އެންމެ ބޭނުން ވެފައި އޮތް އެކައްޗެވެ. މި މާސްކުތައް ބޭސް ފިހާރަތަކާއި އަމިއްލަ ފަރާތްތަކުން ވިއްކާ އިރު، ހިލޭ ބަހާ މީހުން ވެސް މަދެއް ނޫނެވެ. ބައެއް ފިހާރަތަކުން ކުރާ ކޮންމެ ވިޔަފާރި އަކާއެކު މާސްކެއް ނޫނީ ދެ މާސްކު ދެ އެވެ. މިގޮތަށް ދޭ މާސްކުތައް ރައްކާ ކުރާށެވެ. ބޭނުން ޖެހޭ ވަގުތުގައި ބޭނުން ކުރެވޭނެ ހާލަތެއްގައި ބަހައްޓާށެވެ. ފަހުން މުހިއްމު ވެދާނެ އެވެ.\nޑޮކްޓަރުންގެ ނަސޭހަތާއި މެސެޖުތައް\nކޮވިޑް-19 އެންމެ ފުރަތަމަ ހަބަރުތަކަށް އައި ދުވަހުން ފަށައިގެން ހުއްޓުމެއް ނެތި، މި ވައިރަހާ ގުޅޭ މައުލޫމާތު އާއްމުންނަށް ހިއްސާ ކުރި އެއް ބަޔަކީ ޑޮކްޓަރުންނެވެ. ވައިރަހަކީ ކޮބައި ކަމާއި، ފެތުރޭނެ ގޮތްތަކާއި އަލާމާތްތައް އަދި އަމަލު ކުރަންވީ ގޮތްތައް ވީޑިއޯ އާއި ލިޔުމުން ޑޮކްޓަރުން ދިޔައީ ކިޔައިދެމުންނެވެ. އަމިއްލަ ސޯޝަލް މީޑިއާ އެކައުންޓުތަކާއި ޓީވީ އާއި ނޫސްތަކަށް ގޮސް އިންޓަވިއު ދިނުމުގައިވެސް މި ޑޮކްޓަރުން ވަކި ވަގުތެއް ނުބަލަ އެވެ. ހާއްސަކޮށް، އޭޑީކޭގެ ޑޮކްޓަރު އަބްދުﷲ ނިޔާފް އާއި އަހްމަދު ފައިސަލް މިސާލު ދެއްކި ޑޮކްޓަރުންގެ މި ލިސްޓުން ފާހަގަކޮށްލެވެ އެވެ.\nމަލޭގެ ފިހާރައަކުން ޑެލިވަރީ ކޮށްދެނީ --\n"ޖީބުން ދޭން ޖެހުނަސް މުސާރަ ނުކަނޑާން"\nއެތައް ކުންފުންޏަކާއި ސަރުކާރަށް ވެސް ހެދޭނެ އިތުރު ގޮތެއް ނެތިގެން ހަރަދު ތައް ކުޑަ ކުރަން މި ހަފްތާގައި ނިންމި އެވެ. ކުންފުނިތަކުން، އެ ކުންފުނީގެ ސްޓާފުންގެ މުސާރައިން 15 ޕަސެންޓުން5ޕަސެންޓާ ހަމައަށް ކުޑަ ކުރަން ނިންމީ ކޮރޯނާ ވައިރަހުގެ ސަބަބުން ކުންފުނި މެނޭޖް ކުރެވޭނެ އިތުރު ހާލަތެއް ނެތިގެންނެވެ. މި ހާލަތުގައި ރާއްޖޭގެ ނަން ހިނގާ އެއް ކުންފުންޏަކުން ބުނީ މިހެނެވެ. "ޖީބުން ދޭން ޖެހުނަސް މުސާރަ ނުކަނޑާނަން". އެތައް ހާސް މުވައްޒަފުން މަސައްކަތް ކުރާ ސިމްޑީ ކުންފުނިން އެ ކުންފުނީގެ މުވައްޒަފުންގެ މުސާރައިން ނުކަނޑަން ނިންމި އެވެ.\nރަށެއްގައި ބަހައްޓާފައި ހުރި އަތްދޮންނަ ތައްޓާއި ފުޅި --\nރަށަށް އެރޭނީ ބަނދަރުމަތިން އަތް ދޮވެގެން\nރަށަށް އަރަން ބަނދަރު މަތިން ފައިބާއިރު ފެންނަނީ އަތްދޮންނަ ތައްޓެކެވެ. އަތިރިމަތީގެ ސަރަހައްދެއްގައި، ރަށަށް އަރާފައިބާ މީހުންނަށް ފަސޭހައިން އަތުޖެހޭ ހިސާބުގައި، އަތްދޮންނަ ތަށި ބަހައްޓާފައި ހުރީ ފެން ވައިރުކޮށްފަ އެވެ. ތަށި ކައިރީގައި އަތް ދޮންނަ ސައިބޯނި ފުޅިއާއި ސެނިޓައިޒާ ވެސް ބަހައްޓާފައި ހުއްޓެވެ. ދޮވެ ނިންމާ ހިއްކަން ޓިޝޫވެސް ހަމަ އެ ދިމާގަ އެވެ. މިއީ ކޮވިޑް-19 އާ ގުޅިގެން އަތް ދޮވުމަށް ބާރު އަޅަން ބުނި ފަހުން އެތައް ރަށަކުން ކުރަމުން އަންނަ ކަމެކެވެ. ތ. ގުރައިދޫ ގއ. ކޮނޑޭގެ ރަށު ތެރޭގެ އެކި ސަރަހައްދުތަކުގައިވެސް އަތްދޮންނަ ތަށި ބަހައްޓާފައި ހުއްޓެވެ. "ގަނޑިޔަ! ދެން އަތް ދޮވެގަ! ފަރުދީ ޒިންމާ އަދާ ކުރޭ!" ރަށެއްގައި ބަހައްޓާފައި ހުރި އަތްދޮންނަ ތަށި ކައިރީ ލިޔެފައި ހުއްޓެވެ. ފަރުދީ ޒިންމާ އަދާ ކުރަންވީ އެވެ.\nއިންސްޓަގްރާމް ލައިވް މެދުވެރިކޮށް ޝޯ ދިން ދެ އާޓިސްޓުން --\nލޯކަލް އާޓިސްޓުން އެކީގައި ސޯޝަލް މީޑިއާ އަށް\nރާއްޖޭގައި އާޓިސްޓުންގެ ބޮޑު ޕްލެޓްފޯމެއް އޮވެ އެވެ. ލޯކަލް އާޓިސްޓުން އާމްދަނީ ހޯދުމަށް ކުރަމުން އަންނަ މަސައްކަތްތައް މެދުކެނޑި ގޭބަންދުވުމުން، އާޓިސްޓުން އެކުގައި ނިންމީ ކުރެވެން އޮތް ގޮތަކަށް އެމީހުންގެ މަސައްކަތްތައް ކުރުމަށެވެ. އިންސްޓަގްރާމްގެ އައިޖީޓީވީ މެދުވެރިކޮށް ބައެއް ފަންނާނުން ޝޯތައް ހުށަހަޅައިދެމުން އަންނަ އިރު ކުރެހުންތެރިންނާއި ކޭކު އަޅާ ފަރާތްތައް އަދި އަތްތެރި މަސައްކަތް ކުރާ މީހުން ދަނީ އޯޑަރުތައް ނަގަމުންނެވެ.\nބައެއް ޖިމް އިންސްޓްރަކްޓަރުން، ވޯކްއައުޓް ސެޝަންތައް ވެސް ސޯޝަލް މީޑިއާ މެދުވެރިކޮށް ކުރިއަށް އެބަ ގެންދެ އެވެ. އެންމެ ކަމުދާ އިންސްޓްރަކްޓަރުގެ ސޯޝަލް މީޑިއާ ބަލާލާށެވެ. ޖިމްގައި ނޫނަސް، ވޯކްއައުޓް ސެޝަން ކުރިއަށްގެންދާ ގަޑިތައް ވެސް ހިމަނާފައި ހުރެ އެވެ. މި އެންމެން އެއްކޮށް ތެދުވެ ސޯޝަލް މީޑިއާ މެދުވެރިކޮށް ހުނަރު އެބަ ދައްކަ އެވެ.\nއާންމުން ހޭލުންތެރިކުރުމުގެ ގޮތުން ޑިޒައިނަރަކު ތައްޔާރުކޮށްފައިވާ ޕޯސްޓަރުތަކެއް --\nދަތި އުނދަގޫ ހާލަތްތަކުގައި ދިވެހިން މި ދެއްކީ މިސާލެކެވެ. އިންސާނިއްޔަތުކަން އިސްކޮށް އެއްބައިވަންތަ ބަޔަކަށްވީ އެވެ.


Inthikhaabu olhuvaeh nuleveyne, molhuvaanee thaaeedhu bodu meehaa!\nއިންތިޚާބު އޮޅުވައެއް ނުލެވޭނެ، މޮޅުވާނީ ތާޢީދު ބޮޑު މީހާ!\nއިންތިޚާބު އިންސާފުވެރިއެއް ނޫން\nނަތީޖާ އޮޅުވާލަން ބޮޑު އަދަދެއް ބޭނުންވޭ\nރާއްޖޭގެ އިންތިޚާބީ ނިޒާމުން އިންތިޚާބު އޮޅުވާލަން އުނދަގޫ ވާނެ\nކ. މާލެ3އޯގަސްޓު 2018 | ހުކުރު 19:47 7,821\nއިލެކްޝަންސް ކޮމިޝަނުން ބޭއްވި ނޫސްވެރިންގެ ބައްދަލުވުމެއްގެ ތެރެއިން - މުހައްމަދު ޝަރުހާން\nކުރިއަށް އޮތް ރިޔާސީ އިންތިޚާބު އިންސާފުވެރި ނުވާނެއޭ ވަރަށް ގިނަ މީހުން ބުނެއެވެ. އެހެންނަމަވެސް އޭގެ މާނަ ބައެއް ފަރާތްތަކަށް އޮޅޭ ގޮތް ވެއެވެ. އިންތިޚާބު އިންސާފުވެރި ނުވާނެއޭ ބުނަނީ މިނިވަން އިންސާފުވެރި އިންތިޚާބެއް ބާއްވާނެ މާހައުލެއް ޤާއިމްކޮށްދެވިފައި ނުވާތީއެވެ. ޕާޓީތަކަށް އެޕާޓީތަކުން ބޭނުންވާ ކެންޑިޑޭޓަކު ނެރުމުގެ ފުރުސަތު ނެތުމުންނެވެ. ސިޔާސީ ޕާޓީތަކަށް ބޮޑެތި ހުރަސްތަކެއް ކުރިމަތިކޮށްފައި އޮތުމުންނެވެ. ސިޔާސީ ޕާޓީތަކަށް ކެމްޕޭން ކުރަން ފުރުސަތު ނެތުމުންނެވެ. ސިޔާސީ ލީޑަރުން ޖަލުގައި ތިބުމުންނެވެ.\nއެހެންނަމަވެސް ބައެއް ފަރާތްތަކަށް ހީވެފައި އޮންނަނީ އޭގެ މާނައަކީ އިންތިޚާބުގެ ނަތީޖާ އޮޅުވާލާ ވާހަކަ ކަމަށެވެ. އިދިކޮޅު ބައެއް ފަރާތްތަކަށްވުރެ ބޮޑަށް، އިންތިޚާބު އޮޅުވާލައިގެން ރައީސް ޔާމީން ވެރިކަން ދަމަހައްޓަފާނެކަމުގެ އުއްމީދުގައި ތިބީ ވެރިކަން ކުރާ ޕާޓީގެ ބޭފުޅުންނެވެ. ބައެއް މަޖިލިސް މެމްބަރުންނާއި މުއައްސަސާތަކުގެ ވެރިންވެސް ވިދާޅުވަނީ އިންތިޚާބުން ރައީސް ޔާމީނަށް ކާމިޔާބު ނުލިބުނަސް، ވެރިކަމުގައި ހުންނަވާނީ އެމަނިކުފާނު ކަމުގައެވެ. އެމަނިކުފާނަށް ވެރިކަމުގައި ހުރެވޭނެކަން އިލެކްޝަންސް ކޮމިޝަނުން ކަށަވަރުކޮށްދޭނެކަމަށް ސީދާ ބަހުންނާއި ވަށްބަހުން ބުނާ ވެރިން މަދެއް ނޫނެވެ. އެހެންނަމަވެސް އެކަން ކުރެވޭނެ ގޮތެއް އެކަކަށްވެސް ނޭނގުނެވެ. ނޭނގެނީ އެކަން ކުރެވޭނެ ގޮތެއް ނެތީމައެވެ.\nމި އިންތިޚާބުގައި ވޯޓުލުމުގެ ހައްޤު ލިބިގެންވާ މީހުންގެ އަދަދަކީ އެންމެ ދެލައްކަ ފޮސްދޮޅަސް ދެ ހާހެވެ. ރާއްޖޭގެ އާބާދީގެ ނިސްބަތުން މިއީ ބޮޑު އަދަދަކަސް، އިންތިޚާބެއްގައި ވޯޓުލުމުގެ ހައްޤު ލިބިގެންވާ މީހުންގެ އަދަދަށް ބަލާއިރު މިއީ ބޮޑު އަދަދެއް ނޫނެވެ. ޏ. ފުވައްމުލަކަށް ބަލާލަމާ ހިންގަވާށެވެ. އަޅުގަނޑަކީ ފުވައްމުލަކު މާލެގަން އަވަށަށް ނިސްބަތް ޒުވާނަކީމެވެ. އެއަވަށުގައި ވޯޓު ފޮއްޓެއް ހުރެއެވެ. ވޯޓުލާން ފެށީއްސުރެ ވޯޓުލާ ނިމި، ނަތީޖާ އިއުލާންކުރަން ދެން އެއަވަށަށް ނިސްބަތްވާ މީހުން އޮބްޒާވަރުންނާއި މަންދޫބުންގެ ގޮތުގައި ވޯޓުފޮށި ކައިރީގައި ތިބެއެވެ. އެކަން ކުރަން ގިނަ ފަހަރު ތިބެނީ ކެމްޕޭންގައި މަސައްކަތްކޮށްފައިވާ މީހުންނެވެ. އެހެންކަމުން އެއަވަށަށް ނިސްބަތް ނުވާ މީހަކު އެވޯޓު ފޮއްޓަށް ވޯޓު ލާން އައިސްފިނަމަ އެކަން އެނގޭނެއެވެ. އެތަނުގެ ބޭރުގައި ވޯޓުލާން ކިއު ހަދައިގެން ތިބޭ މީހުންނަށްވެސް އެކަން އެނގޭނެއެވެ. އެހެންކަމުން މަކަރު ހަދައިގެން ވަގު ވޯޓެއް އެތަނަށް ލާން ދަތިވާނެއެވެ. ނާދިރު ޙާލަތެއްގައި ލެވުނަސް ލެވޭނީ ގިނަ ވެގެން ދެތިން ވޯޓެވެ.\nމިދެންނެވި ވޯޓު ފޮއްޓަށް ރަށުން ބޭރުން ވޯޓުލާން ރީރަޖިސްޓަރވެފައި މީހަކު ހުރިނަމަ އެކަން އޮންނާނީ ގިނަ ފަހަރަށް ކުރީބައިގައި އެނގިފައެވެ. އެހެންކަމުން މާދުރު ހިސާބަކުން އައިސް މީހަކަށް ރީރަޖިސްޓަރ ވެގެންނޭ ބުނެ އޮޅުވާލައިގެން ލެވޭނެ ވޯޓެއް ނޯންނާނެއެވެ.\nއަޅުގަނޑު ވޯޓުލުމަށް ރީރަޖިސްޓަރކުރީ މާލޭގައި ހުންނަ ފުވައްމުލަކު މީހުން ވޯޓުލާން ހަމަޖެހިފައިވާ ދެ ފޮށީގެ ތެރެއިން އެއް ފޮއްޓަށެވެ. ކުރިން ދެންނެވި ރަށު ފޮއްޓަށް ސަމާލުވާ ފަދައިން، މިފޮށްޓަށްވެސް ސަމާލުވެގެން މީހުން ތިބޭނެއެވެ. އެހެންވީމާ ނާދިރު ޙާލަތެއްގައި އޮޅުވާލައިގެންވެސް ލެވޭނީ ހަމަ ދެތިން ވޯޓެވެ.\nދެން އޮތީ ރީރަޖިސްޓްރީވުމުގެ ތެރެއިން އޮޅުވާލާ ވާހަކައެވެ. އެކަން ކުރަން އުޅޭ ވާހަކަ އެބަ އިވެއެވެ. އެކަމަކު އެއީ ހުއްޓުވޭނެ ކަމެކެވެ. އެކަމުގައި އޮތީ ފަރުދީ ޒިންމާ އަދާކުރުމެވެ. ކޮންމެ މީހަކުވެސް ރީރަޖިސްޓަރކުރުމަށްފަހު ރީރަޖިސްޓަރވިތޯ ޗެކް ކުރަން ޖެހެއެވެ. އެސްއެމްއެސް ކޮށްގެން ރީރަޖިސްޓަރވިތޯ ޔަޤީންކުރާށެވެ. ނުވަންޏާ ތިން ހަތަރު ފޯމުވެސް ލާންވީއެވެ. ރީރަޖިސްޓަރވަންދެން ފޯމު ލާނީއެވެ. ކޮންމެ ފޯމެއްގެ ފޮޓޯ ނަގަންވާނެއެވެ.\nރީރަޖިސްޓަރކޮށްފައިވާ މީހުން ވޯޓުލާ ދުވަހު އެހެން ތަނަކަށް އިލެކްޝަންސް ކޮމިޝަނުން ރަޖިސްޓްރީ ބަދަލުކޮށްފިނަމަ، އެކަން ކުރިކަމުގެ ހެކި އޭރުން ހުންނާނެއެވެ. ގައިމު ހާހަކަށްވުރެ ގިނަ މީހުންގެ ރަޖިސްޓްރީ ވެއްޖެނަމަ ގޯހެއް އުޅޭކަން އެއޮތީ އެންމެންނަށް ފެންނާށެވެ. އެފަދަ ޙާލަތެއްގައި ރައްޔިތުން މަޑަކުން ނުތިބޭނެއެވެ. އެހެންކަމުން އިލެކްޝަންސް ކޮމިޝަނުން އެފަދަ ގޯހެއް ހަދާނެކަމަށް ނުބެލެވެއެވެ. ރައީސް ޔާމީނާއި ޕީޕީއެމްއަށް ފަހިވާ ގޮތަށް ކިތަންމެ ކަމެއް ކުރިޔަސް، ރައްޔިތުން ބަސް ބުނާ ދުވަހު އިލެކްޝަންސް ކޮމިޝަން އަހާނީ ރައްޔިތުންގެ ބަހެވެ. އެދުވަހަކީ ނުފޫޒުން އެއްކިބާވެ، މިނިވަންވުމަށް އިލެކްޝަންސް ކޮމިޝަނަށްވެސް ލިބޭ ފުރުސަތެވެ.\nރައްޔިތުން ބަސްބުނުމުން ފުލުހުންނާއި ސިފައިންވެސް އެބަސް އަޑު އަހާނެއެވެ. ރައްޔިތުންގެ ބަހަކީ ސަލާމަތީ ޚިދުމަތްތަކަށްވެސް މިނިވަންވާން ލިބޭނެ ފުރުސަތަކަށް ވާނެއެވެ.\nމި އިންތިޚާބު މިނިވަން ނުވިޔަސް، އިންތިޚާބުގެ ނަތީޖާ އަނބުރައެއް ނުލެވޭނެއެވެ. މޮޅުވާ ބަޔަކު މޮޅުވާނީ އެހާ ބޮޑު ތަފާތަކުންކަމަށް ބެލެވެއެވެ. ރައްޔިތުން ބަލައިގަންނަނީ ރައީސް ޔާމީންގެ 'ތަރައްޤީ'ތޯ ނުވަތަ އިބްރާހިމް މުހައްމަދި ސޯލިޙްގެ 'ޖަޒީރާ ރާއްޖެ'ތޯ އެދުވަހަކުން އެނގޭނެއެވެ. ނަތީޖާ އޮޅުވައެއް ނުލެވޭނެއެވެ.


REPORT: Emme uthurah Lanka ge dhathuru muhimmu vefai! | Mihaaru\nރިޕޯޓް / ހދ. ހަނިމާދޫ\nހއ. ކެލާގެ ހިތްގައިމު އަތިރިމަތީގައި ޓޫރިސްޓުން ހިނގާފައި ދަނީ\n12 އޯގަސްޓް 2018 - 07:07\nމި ސަރަހައްދުގެ ރަށްތައް ރީޗެވެ. އާންމުން މަސައްކަތްތެރި އެވެ. ކުށް މަދެވެ. އެހެންކަމުން މިއީ ޓޫރިޒަމަށް އެންމެ ފައްކާ އެއް ހިސާބެވެ. އެކަމަކު ގުދުރަތީ ވަސީލަތްތަކާއި އިންވެސްޓަރުން ތިބި ނަމަވެސް ރާއްޖޭގެ އެންމެ އުތުރަށް ދިމާވެފައިވާ އެންމެ ބޮޑު ގޮންޖެހުމަކީ އަވަސް ދަތުރުފަތުރުގެ ހިދުމަތް ނެތުމެވެ. މީގެ 28 އަހަރު ކުރިން ހުޅުވި ހދ. ހަނިމާދޫ އެއާޕޯޓަށް ޒަމާނީ ބަދަލުތަކެއް އައިސްފައިނުވާތީ މި ސަރަހައްދުގެ ވިޔަފާރިތަކާއި ތަރައްގީ އޮތީ ގޮންޖެހުންތަކެއްގެ ތެރޭގަ އެވެ.\nހއ. އަތޮޅުގައި ހިންގާ ދެ ރިސޯޓާއި ހދ. އަތޮޅުގައި ދާދި ފަހުން ހުޅުވި ހޮނޑާފުށި ރިސޯޓުގެ އިތުރުން ށ. އަތޮޅުގައި ހިންގާ ސިއްރު ފެންފުއްޓަށް ޓޫރިސްޓުން ގެންނަނީ މި އެއާޕޯޓުންނެވެ. އަދި ހއ. އާއި ހދ. އަތޮޅުގެ ރީތި ރަށްތަކުގައި ޓޫރިސްޓުންނަށް އަމާޒުކޮށްގެން ދިހަ ވަރަކަށް ގެސްޓް ހައުސް ހިންގަ އެވެ. އެތަންތަނަށް ދިއުމަށް މަހެއްގެ މައްޗަށް 2،000 އެއްހާ ޓޫރިސްޓުން ހަނިމާދޫ އެއާޕޯޓަށް އާދެ އެވެ. އަދި ކައިރި މުސްތަގުބަލެއްގައި 12 ރިސޯޓެއް ހުޅުވި 3،000 އަށް ވުރެ ގިނަ ޓޫރިސްޓު އެނދު މި ސަރަހައްދުގައި ގާއިމްކުރެވޭނެ ކަމަށް ސަރުކާރުން ލަފާކުރެ އެވެ.\nހަނިމާދޫ އެއާޕޯޓް 2013 ގައި އިންޓަނޭޝަނަލް ކުރި ނަމަވެސް ބޭރަށް ހަމައެކަނި ދަތުރުކުރަނީ އިންޑިއާގެ ޓްރެވަންޑްރަމަށެވެ. އެއީ މޯލްޑިވިއަންގެ ޑޭޝް ފްލައިޓެއްގައި ހަފްތާއަކު ދެ ދަތުރެވެ. ޓްރެވަންޑްރަމަކީ ޓޫރިސްޓު މަންޒިލަކަށް ނުވުމާއި ވިޔަފާރީގެ ހަބަކަށް ނުވާތީއާ އެކު އެ ދަތުރުތައް އާންމުކޮށް ބޭނުންކުރަނީ ބޭސްފަރުވާއަށެވެ. އެހެންކަމުން އެއާޕޯޓް އިންޓަނޭޝަނަލް ވުމުގެ މާ ބޮޑު ފައިދާއެއް އަދި ނުފެނެ އެވެ.\nހދ. ހަނިމާދޫ އެއާޕޯޓަށް ޖެއްސި ބޯޓަކުން ބަޔަކު ފައިބައިގެން ދަނީ\nމާލެއިން ހަނިމާދުއަށް ޓޫރިސްޓުން ގެންނަން ކުރަން ޖެހޭ މަސައްކަތާއި ހޭދަ ބޮޑެވެ. ދުރު ގައުމުތަކުން މާލެ އަންނަ ޓޫރިސްޓުން ހަނިމާދުއަށް ގެންނަން ޖެހެނީ އަނެއްކާ 50 މިނެޓްގެ ދަތުރަކަށް ފަހު އެވެ. ޓިކެޓުގެ އަގު އިންތިހާއަށް ބޮޑެވެ. ޓޫރިސްޓު ހިދުމަތް ދޭ ތަންތަނަށް ދޭ ހާއްސަ ރޭޓުން ވެސް އެކަކުގެ ދެ ކޮޅު ޓިކެޓަށް 230 ޑޮލަރު (3،546 ރުފިޔާ) އަރަ އެވެ. އަދި ހަނިމާދޫން އެރަށަކަށް ދާން ލޯންޗު ފީއަށް ވެސް ބޮޑު ހޭދައެއް ކުރަން ޖެހެ އެވެ. އޭގެ ނަތީޖާއަކަށް ވަނީ މި ސަރަހައްދުގެ ރިސޯޓުތަކަށާއި ގެސްޓް ހައުސްތަކަށް އަންނަ ޓޫރިސްޓުންގެ އަދަދު އިންތިހާއަށް މަދުވުމެވެ.\nހއ. ކެލާގައި ހިންގާ "ބީޗް ހޯމް ކެލާ" ގެ ވެރިޔާ މޫސާ ހަލީމް ވިދާޅުވީ ޒަމާނީ ފެންވަރެއްގައި ގެސްޓް ހައުސްތަކެއް ހެދި ނަމަވެސް އުންމީދުކުރި ވަރަށް ޓޫރިސްޓުން ނުގެނެވޭ ކަމަށެވެ. ޓޫރިސްޓުން ބޭނުންވާ މާހައުލާއި ހިދުމަތްތައް ރަށްތަކުން ލިބެން ހުއްޓަސް ދަތުރަށް ކުރަން ޖެހޭ ހޭދަ ބޮޑުވުމަކީ އެ މީހުންނަށް އޮތް ހުރަހެއް ކަމަށް އޭނާ ވިދާޅުވި އެވެ.\n"މާފުށީ ކަހަލަ ރަށެއްގައި އެއް ހަފްތާގެ ސްޓޭއަށް ހަރަދުވާވަރު މި ހިސާބުގެ ގެސްޓް ހައުސްއަކަށް ދާން ހަމައެކަނި ޓްރާންސްޕޯޓަށް އެބަ ހޭދަވޭ. އެހެންވެ ވަރަށް އުނދަގޫ ޓޫރިސްޓުން ގެންނަން،" ހަ ކޮޓަރީގެ ގެސްޓް ހައުސް ހިންގާ މޫސަ ވިދާޅުވި އެވެ.\nއޭނާ ވިދާޅުވާ ގޮތުގައި މި ސަރަހައްދުގެ ޓޫރިޒަމް ފުޅާކުރެވެން އޮތީ ހަނިމާދޫން ސްރީ ލަންކާއަށް ދަތުރުތައް ފެށިގެންނެވެ. ސްރީ ލަންކާއަކީ ރާއްޖެ އަންނަ ގިނަ އަދަދެއްގެ ޓޫރިސްޓުން ޓްރާންޝިޓް ކުރާ މައި ހަބެވެ. އަދި ލަންކާގައި ޗުއްޓީ ހޭދަ ކުރުމަށް ފަހު ރާއްޖެ އަންނަ ޓޫރިސްޓުން ވެސް ގިނަ އެވެ. އަދި ރާއްޖެއަށް ޔޫރަޕު ޓޫރިސްޓުން ފޮނުވާ ގިނަ އެޖެންޓުން ވެސް ތިބެނީ ސްރީ ލަންކާގަ އެވެ. އެހެންކަމުން ލަންކާ އިން ހަނިމާދުއަށް ދަތުރުތައް ފަށައި ނަމަ، ޓޫރިސްޓުންނަށް އިތުރު ފުރުސަތެއް ފަހިވާނެ ކަމަށް މޫސަ ގަބޫލުކުރައްވަ އެވެ.\nހއ. ކެލާ އަތިރިމަތީގައި ދެ ޓޫރިސްޓަކު ދިވެހި ސަގާފީ ހެދުމެއްގައި\nރީތި ގެސްޓް ހައުސްތައް ފަޅުވެ ރިސޯޓްތަކަށް އެކަށީގެންވާ ވަރަށް ޓޫރިސްޓުން ނުގެނެވުމުގެ އިތުރުން މި ސަރަހައްދުގެ ވިޔަފާރިތަކަށް ވެސް ގިނަ ގޮންޖެހުންތަކެއް ދަނީ ކުރިމަތިވަމުންނެވެ. ހއ. ހޯރަފުއްޓާއި ދިއްދޫގެ އިތުރުން ހދ. ކުޅުދުއްފުށީ ފަދަ ރަށްރަށުގެ ވިޔަފާރިވެރިން މުދާ އިމްޕޯޓްކުރެ އެވެ. އެކަމަކު މިހާރު އެ މުދާ ގެންނަން ޖެހެނީ މާލެ ސަރަހައްދުން ނެރެގެންނެވެ.\nކުޅުދުއްފުށީގައި ފުޅާ ދާއިރާއެއްގައި ވިޔަފާރި ކުރާ "ބެސްޓް ބަޑީ" ކުންފުނީގެ ވެރިޔާ އިބްރާހިމް ރަޝީދު ވިދާޅުވި ގޮތުގައި ބޭރަށް މުދާ ބަލާ ދަތުރުކުރަނީ ގިނަ ފަހަރަށް ލަންކާ މެދުވެރިކޮށެވެ. އެހެންކަމުން ހަނިމާދޫން ލަންކާއަށް ދެވޭ ގޮތް ހަމަޖެހިއްޖެ ނަމަ ވިޔަފާރިވެރިންނަށް ފަސޭހަވާނެ ކަމަށް އޭނާ ވިދާޅުވި އެވެ.\n"މިހާރު މިދަނީ ހަނިމާދޫން މާލެ. މާލޭގައި ދެ ތިން ދުވަހު މަޑުކުރަން އެ ވެސް ހަރަދު. ދެން އަނެއްކާ މާލެއިން ލަންކާއަށް. ލަންކާއިން ޗައިނާއަށް މިދަނީ. އޭގެ ބަދަލުގައި ހަނިމާދޫން ލަންކާއަށް ގޮސް ޗައިނާއަށް ދެވޭ ނަމަ ދަތުރު ކުރުވެފައި ހަރަދު ބޮޑުތަން ކުޑަވާނެ،" އިބްރާހިމް ވިދާޅުވި އެވެ.\nލަންކާއަށް ދަތުރުތައް ފެށިއްޖެ ނަމަ ފައިދާ ބޮޑުވާނެ\nމި އެއާޕޯޓުން އިންޑިއާއަށް ދަތުރުތައް ފެށުމާ އެކު ކަސްޓަމްސް އާއި އިމިގްރޭޝަން ފަދަ އިންޓަނޭޝަނަލް އެއާޕޯޓަކަށް ބޭނުންވާނެ ވަސީލަތްތައް ވަނީ ގާއިމްކޮށްފަ އެވެ. ނަމަވެސް ލަންކާއަށް ދަތުރު ފަށަން އޮތް އެންމެ ބޮޑު ގޮންޖެހުމަކީ ބޮޑެތި ފްލައިޓްތަކަށް ޖެއްސޭނެ ރަންވޭއެއް ހަނިމާދޫގައި ނެތުމެވެ.\nގިނަ ޑޮމެސްޓިކް އެއާޕޯޓުތަކުގެ ރަންވޭގެ ދިގުމިނަކީ 1.2 ކިލޯ މީޓަރެވެ. ބައިނަލްއަގުވާމީ ދެ އެއާޕޯޓު ކަމަށްވާ، ވެލާނާ އިންޓަނޭޝަނަލް އެއާޕޯޓާއި ގަން އިންޓަނޭޝަނަލް އެއާޕޯޓުގެ ރަންވޭގެ ދިގުމިނަކީ 3.6 ކިލޯ މީޓަރެވެ. އެހެންކަމުން ހަނިމާދޫ އެއާޕޯޓަށް ބޮޑެތި ފްލައިޓްތައް ޖައްސަން ރަންވޭ ބޮޑުކުރަން ޖެހެ އެވެ.\nމި އެއާޕޯޓް ތަރައްގީކުރަން ޖެހޭ ވާހަކަ ދައްކާތާ ގިނަ ދުވަސްތަކެއް ވެއްޖެ އެވެ. އެކަމަކު އަދި އަމަލީ ސިފައެއް ނާދެ އެވެ. މި ސަރުކާރުން 2016 ގައި ވަނީ ހަނިމާދޫ އެއާޕޯޓްގެ ރަންވޭ 1.8 ނުވަތަ2ކިލޯމީޓަރަށް ދިގުކުރާނެ ކަމަށް ބުނެފަ އެވެ. ނަމަވެސް ވެރިކަމުގެ ދައުރު ނިމިގެން އެދަނީ މަސައްކަތް ނުފެށި އެވެ.\nމިދިޔަ މަހު ރައީސް އަބްދުﷲ ޔާމީން މި ރަށަށް ވަޑައިގެން އެ ވާހަކަފުޅު އަނެއްކާވެސް ވަނީ ދައްކަވައިފަ އެވެ. ރައީސް ޔާމީން ވިދާޅުވީ ދެ ވަނަ ދައުރަކަށް އިންތިހާބުވެވަޑައިގެންފި ނަމަ، ހަނިމާދޫ އެއާޕޯޓު ބޮޑުކޮށް، ޖެޓުތައް ޖެއްސޭ ފެންވަރުގެ ތަނަކަށް ހައްދަވާނެ ކަމަށެވެ. އެކަމުގެ ސަބަބުން ސަރަހައްދުގެ މައި އެއާޕޯޓަކަށް ހަނިމާދޫ އެއާޕޯޓު ވެގެން ދާނެ ކަމަށް ވެސް ރައީސް ވިދާޅުވި އެވެ.\n"ހަނިމާދޫ އެއާޕޯޓަކީ މިހާރު ބޮޑެތި މަތިންދާބޯޓު ފަހަރު ޖެއްސޭވަރުގެ އެއާޕޯޓެއް ނޫން. ތިން ހާސް އެނދު އިތުރުވެގެން ދާއިރު، މުއްސަނދިން ޕްރައިވެޓް ޖެޓުގައި އައިސް، ދަތުރުކުރެވޭ ވަރުގެ އެއާޕޯޓެއް ނޫން. އެހެންވީމަ، އަޅުގަނޑުމެންގެ މި އަންނަ ފަސް އަހަރުގެ އެންމެ ކުރީކޮޅު ހަނިމާދޫ އެއާޕޯޓު ބޮޑުވެގެން ދާނެ،" ރައީސް ޔާމީން ވިދާޅުވި އެވެ.\nކޮންމެއަކަސް ހަނިމާދޫ އެއާޕޯޓަށް ޒަމާނީ ތަރައްގީ އައިސްފައިނުވުމާ އެކު ބޮޑު ތިލަދުންމަތީގެ ތަރައްގީއަށް މިވަނީ ހުރަސްތަކެއް އެޅިފަ އެވެ. ޓޫރިޒަމާއި ވިޔަފާރިތައް ކުރިއަށް ގެންދަން އޮތް ވައިގެ މުހިންމު މަގު ތަނަވަސްނުކުރެވި އެވެ. ރާއްޖޭގެ މެދުންނާއި އެންމެ ދެކުނުން ބައިނަލްއަގުވާމީ ދަތުރުތައް ފަށާއިރު މި ސަރަހައްދަށް ވެސް އެކަން މުހިންމެވެ.\nހއ. ކެލާ ހދ. ކުޅުދުއްފުށި ޓޫރިޒަމް ލޯކަލް ޓޫރިޒަމް ހދ. ހަނިމާދޫ ހަނިމާދޫ އެއާޕޯޓް ރާއްޖެ-ލަންކާ ސްރީ ލަންކާ ރައީސް އަބްދުﷲ ޔާމީން\n21 ކޮމެންޓް, 49 ރިއެކްޝަންސް\nމި ސަރުކާރުން ވަޢުދުވީ ބޮޑެތި ކަންކަމަށް. އިސްކަންދިނީ އެކަންކަން ބަހައްޓާފައި ކުދި ކަންކަން ކުރަން. ނެގީ ބޮޑު އަގު. އެރަށަށް ކުރި ޚަރަދު ކިޔާއިރު ބޮޑެތި ޢަދަދު ކިޔޭނޭ ގޮތުން. އެމަސައްކަތަށް ޚަރަދު ކުރެވޭ އަސްލު އަގު އޮންނަނީ ނޭނގުމެއްގެ ތެރޭގައި. ވަޢުދުތައް ހުރީ ނުފުދި.\nސާއިލް އަކީ ވަރަށް ބޭނުންތެރި ރިޕޯޓްލިޔާ ހަރުފަނާ ނޫސްވެރިއެއްކަން ފާހަގަ ކޮށްލެވޭ. ތިޔަ ގޮތުގައި ކުރިއަށް ވަޑައިގަންނަވާ! ޢަޅުގަނޑަކީ ހދ އަށް ނިސްބަތްވާ މިހެއް . ޥަރަށް ދެރަވޭ މިކަހަލަ ކަންކަމާ. ޢެއްވެސް ސަރުކާރަކުން އަޅުގަނޑުމެންނަށް ތަރައްގީ އަށް ކޮށްދޭ ކަމެއް ހަރާން . ކޮންމެ ސަރުކާރެއް އޮތަސް ވަނީ ހަމަ މިހެން. ހދ އަކީ އެންމެ ރީތި ރަށްތައް ރާއްޖޭގެ ނިސްބަތުން އޮތް އަތޮޅު\nއާދެ! އަޅުގަނޑުމެބްގެ ސަރުލާރުން އުތުރަށް2އިންޓަރ ނޭޝަނަލް އެއަރޕޯޓް ގެނެސް ދޭނެ.. އަދި އައިހެވަންގެ ތެރެއިން ވެސް ބިޔަ ބޮޑު އިންޓަރނޭޝަނަލް އެއަރޕޯޓެއް ގެނެސްދޭނެ.. ޖަޒީރާމެންގެ މިފަދަ ތަސައްވަރެއް ޕުލޭނެއް ނޯންނާނެ.. ބުނާނެހާވެސް ވާހަކަ ކޯބާހޭ އިންޖިނިއަރިންގ ކާކުހޭ ދަތުރުކުރަނީ.. ވިޝަންއެއް މިޝަންއެއް ނޯންނާނެ ހުސް ބަހަނާ ދައްކާނި..\nހދ ހަނިމާދޫ އަދި ނ.މާފަރު\nހަނިމާދޫ އެއަރޕޯޓް 1.8 ނުވަތަ 2.2 ކިލޯ މީޓަރުގެ ރަންވޭއަކަށް ބަދަލުކުރެވުނަސް މާލެއާއި އައްޑޫގަ އޮތްވަރަށް 3.6 ކިލޯ މީޓަރަށް ބަދަލުކުރުމަކީ ދަތިކަމެއް.. ރަށުގެ2ކުޅަ އެއްބައި ގެތައް ނަގާ ބޮޑު ހޭދައެއް ކުރަންޖެހޭކަމަށް ދިރާސާއިން ދައްކާ.. އުތުރިގެ މައި އިންޓަރނޭޝަނަލް އެއަރޕޯޓް އެހެން ދިމާލެއްގަ ތަރައްޤީކުރުން މުހިންމު..\nމާލެވީނިޒާމު އޮތްއިރު ނަަސީބެއް ރާއްޖޭގެ އެންމެ ދެކުނުގަ މާލެ ނޯންނަކަން. އެހެން ނޫންނަމަ ހ.ދ އިން ހ.އ އަށްދާންވެސް ފުރަތަމަ ޖެހޭނީ މާލެދާން. ހެހެހެހެހެ.\nއިބޫ ހޮވަމާ....އޭރުން މިކަން ވާނެ\nނުވާނެ. ހުރިހާ ސަމާލު ކަމެއް އެމްޑީޕީ އިން ދެނީ ދެކުނަށް. ހާއްސަކޮށް އައްޑު އަތޮޅަށް.\nހަމަ ތެދެއްތީ . ޢިބޫ އެންމެ ފުރަތަމަ ކެންޕޭނަށްވެސް ދިޔައީ އައްޑު އަށް\nއެކަމު އިބޫ އަކީ އުތުރު މީހެއް ދޯ.. ޔާމީން ނިސްބަތްވަނީ އުތުރަށް\nކެލާ ބީޗްގެ ފޮޓޯ ހަމަ މިހާރު ނަގާ. އެތަން ތަރައްގީިކުރަން ކަޅު ދަގުއި ތާރު ކޮޅެއް އަޅާލަފާނެ ކުޅުދުއްފުށީ ކުޅިއަށް އެޅިގޮތަށް! ނަގާ އަވަހަށް ނަގާ!\nހައްލަކީ ޖަޒީރާ ރާއެްޖެކަންނޭންގެ\nތިކެލާ ބީޗްގެ ފޮޓޯއެށްދޯ ސަޅި\nޖައްރާފުގެނެސް އެއާ ޕޯޓެއް އަޅާލެވޭނެވަރު ތަންކޮޅެއް އެބައޮތްހެން ހީވަނީ.\nތިބުނާހާ އަވަހަކަށް ހުރިހާ އެއަރޕޯޓެއް އިންޓަނޭޝަލްއެއް ނުކުރެވޭނެ އެއްވެސް ބަޔަކަށް. ކަންކަން ވާނެ އަބަދުވެސް. އުންމީދުކުރޭ. ތިތަން އިންޑިޔާގެ ދަށަށް ނުގޮއްސިއްޔާ ނަސީބު. ހާދަ ހީވޭ އިންޑިޔާއަށް ދޭން ރާވާހެން. ކުރިންވެސް ެބައިގަނޑު އެކމާ އުޅުނު\nކުރަން އުޅެ ކަންތައް ހަމަ ބުނާ ހިނދުންވެސް ވެގެން ދާ ތަން ފެންނަނީ. ކުރަން ކޮން މަސައްކަތެއްބާ ކުރީ. ފެށުނީއްސުރެވެސް ވެރި ރަށަށް ބަރޯސާވެފަ އޮންނަ ތަން މި ފެންނަނީ. ދިވެހީންނަށް ވިސްނިފަ އޮންނަނީވެސް އެނޫން ގޮތެއް ނެތްކަމަށް.


الإِجْمَاعُ 1 – DhiSalafiyyah\n18/04/2013 އުޞޫލުލް ފިޤުހު, ފިޤުހާއި އޭގެ ޢިލްމުތައްއައްޝައިޚް ޢިމްރާން މުޙައްމަދު ޢަލީ\nޢަރަބި ބަހުގައި الإِجْمَاعُ ގެ މާނައަކީ: عَزْم އެވެ. [އެބަހީ: ކަމަކަށް ޢަޒުމުކުރުމެވެ.] \nﷲ ތަޢާލާގެ އަންނަނިވި ވަޙީބަސްފުޅު އައިސްފައިވަނީ އެމާނައިގައެވެ.\n﴿ …فَأَجْمِعُوا أَمْرَكُمْ… ﴾ [سورة يونس ٧١]\nމާނައީ: “ތިޔަބައިމީހުންގެ ކަންތަކާމެދު ޢަޒުމުކުރާށެވެ.”\nއަދި الإِتِّفَاقُ ގެ މާނައިގަވެސް الإِجْمَاعُ ބޭނުންކުރެއެވެ. [އެބަހީ: ކަމަކަށް އިއްތިފާޤުވުމުގެ މާނައިގައެވެ.]\nމިޘާލަކަށް ޢަރަބިން ބުނެއުޅެއެވެ.\nأَجْمَعَ القَوْمُ عَلَى كَذَا.\nމާނަ: މިވެނި ކަމެއްގެ މައްޗަށް އެމީހުން އިޖުމާޢުވެއްޖެއެވެ.\nއެބަހީ: އެބައިމީހުން އެކަމުގެ މައްޗަށް އިއްތިފާޤު ވެއްޖެއެވެ.\nއުޞޫލު ޢިލްމުވެރިންގެ އަރިހުގައި الإِجْمَاعُ ގެ ތައުރީފަކީ:\nاتِّفَاُق مُجْتَهِدِيْ عَصْرٍ مِنَ العُصُوْرِ مِنْ أُمَّةِ مُحَمَّدٍ – صَلِّى اللهُ عَلَيْهِ وَسَلَّمَ – بَعْدَ وَفَاتِهِ عَلَى أَمْرٍ دِيْنِيْ.\nމާނަ: ނަބިއްޔާ صلى الله عليه وسلم އަވަހާރަވުމަށްފަހު، އެކަލޭގެފާނުގެ އުންމަތުގެ މުޖުތަހިދު ޢިލްމުވެރިން، ޒަމާންތަކުގެ ތެރެއިން ކޮންމެވެސް ޒަމާނެއްގައި ދީނީކަމެއްގެ މައްޗަށް އިއްތިފާޤުވުމެވެ.\nމިތަޢުރީފުގައި5ނުކުތާއެއް އެކުލެވިގެންވެއެވެ.\nފުރަތަމައީ: އިއްތިފާޤުވެވަޑައިގަންނަވާ ބޭކަލުންނަކީ އުންމަތުގެ ހުރިހާ މުޖުތަހިދު ޢިލްމުވެރިންކަމުގައިވުމެވެ.  ބައެއް މުޖުތަހިދުން އެއްބަސްވެގެން [އިޖުމާޢު] ޞައްޙައެއް ނުވާނެއެވެ. އަދި މުޖުތަހިދުން ނޫން އެހެން ބަޔަކު އިއްތިފާޤުވެގެންވެސް އިޖުމާޢު ޞައްޙައެއް ނުވާނެއެވެ. އެއީ ޢާންމުންނާއި އިޖުތިޙާދުގެ ޝަރުޠު ހަމަނުވާ މީހުންނެވެ.\nދެވަނައީ: މުޖުތަހިދުންގެ މުރާދަކީ އެވަޤުތު ތިއްބެވި ބޭކަލުންނެވެ. މަރުވެފައިވާ ބޭކަލުންނާއި އަދި އުފަންނުވާ ބޭކަލުންގެ ނުހިމެނޭނެއެވެ. ‘ ޒަމާންތަކުގެ ތެރެއިން ކޮންމެވެސް ޒަމާނެއްގައި” މުރާދަކީ މިއީއެވެ.\nތިންވަނައީ: އިޖުމާޢުވި މީހުންނަކީ މުސްލިމުންކަމުގައި ވުމަކީ ލާޒިމުކަމެކެވެ. މުސްލިމުން ނޫން އެހެން އުންމަތްތަކުގެ އިޖުމާޢު މީގައި ނުހިމެނޭނެއެވެ.\nހަތަރުވަނައީ: އިޖުމާޢު ޙުއްޖަތަކަށްވަނީ ނަބިއްޔާ صلى الله عليه وسلم އަވަހާރަވުމަށްފަހުއެވެ. އެކަލޭގެފާނުގެ ދުވަސްވަރުގައި އިޖުމާޢެއް ނުވެވޭނެއެވެ.\nފަސްވަނައީ: އިޖުމާޢުވެވުނު ކަމަކީ ދީނީ ކަމެއްކަމުގައި ވާންޖެހޭނެއެވެ. މިކަމުގެ ތެރެއަށް ދުނިޔެވީ ކަންކަމާއި ބުއްދީގެ ކަންކަމާއި އެފަދަ އެހެންކަންތައްތައްވެސް ނުވަންނާނެއެވެ.\n މުޖުތަހިދު ޢީލްމުވެރިއެއްގެ ޝަރުޠުތަކުގެ ތަފްޞީލު: ލިންކު


Retire kuri dhuniyeyge champion alun kulhen nukunnanee | Mihaaru\n2012 ވަނަ އަހަރު ކްލައިސްޓާސް (ކ) މުބާރާތެއް ކާމިޔާބު ކުރުމަށް ފަހު އޭނާގެ ދަރިފުޅާ އެކު.-- ފޮޓޯ: އޭއެފްޕީ\nރިޓަޔާކުރި ކުރީގެ ދުނިޔޭގެ ޗެމްޕިއަން އަލުން ކުޅެން ނުކުންނަނީ\n13 ސެޕްޓެމްބަރ 2019 - 11:303comments\nބްރުސެލްސް (ސެޕްޓެމްބަރު 13) - މީގެ ހަތް އަހަރު ކުރިން ޓެނިސް ކުޅުން ހުއްޓާލި މިހާރު އުމުރުން 36 އަހަރުގެ ބެލްޖިއަމްގެ އަންހެން ކުޅުންތެރިޔާ ކިމް ކްލައިސްޓާސް އަންނަ އަހަރު އަލުން ކުޅެން ނުކުންނަން ތައްޔާރުވެއްޖެ އެވެ.\nދުނިޔޭގެ ރޭންކިން އެއް ވަނައިގައި ކުރިން އޮތް ކްލައިސްޓާސް އެންމެ ފުރަތަމަ ރިޓަޔާކުރީ 2007 ވަނަ އަހަރު އެވެ. އެ ފަހަރު އޭނާ ރިޓަޔާކުރީ ދަރިއަކު ލިބުމުން އާއިލާ އަށް ވަގުތު ނުދެވޭ ކަމަށް ބުނެ އެވެ. އެކަމަކު އޭގެ ދެ އަހަރު ފަހުން އަލުން ކުޅުމުގެ ތެރެއަށް އައިސް ވަނީ ގްރޭންޑް ސްލޭމް ތިން މުބާރާތް ކާމިޔާބުކޮށްފަ އެވެ. ދެ ވަނަ ފަހަރަށް އޭނާ ރިޓަޔާކުރިއިރު، ވަނީ ހަ ގްރޭންޑް ސްލޭމް މުބާރާތް ކާމިޔާބުކޮށްފަ އެވެ.\nމިހާރު ތިން ދަރިންގެ މަންމައެއް ދައުރު އަދާކުރަމުން އަންނަ ކްލައިސްޓާސް އަންނަނީ ޓެނިހުގެ އެކި ޓްރެއިނިންތައް ކޯޗެއް ގެނެސްގެން ކުރިއަށްގެންދަމުންނެވެ. އޭނާ ބުނީ އަލުން ކުޅެން އަންނަ ޝައުގުވެރިކަން ބޮޑުވީ މަންމައެއްގެ ގޮތުގައި ހުރެގެން ސެރީނާ ވިލިއަމްސް އާއި ވިކްޓޯރިއާ އަޒަރެންކާ ދައްކަމުން އަންނަ ހިތްވަރު ފެނިފައި ކަމަށެވެ.\n"މަންމަ އިން އެ އަންނަނީ އެންމެ މަތީ ފަންތީގައި ވާދަކުރަމުން. އަހަރެން ޝައުގުވެރިކަން ބޮޑުވީ އެހެންވެ،" ސެރީނާ އާއި އަޒަރެންކާ އަށް އިޝާރާތްކޮށް ކްލައިސްޓާސް ބުންޏެވެ.\nމެޗެއްގެ ތެރެއިން ކްލައިސްޓާސް ބޯޅައެއް ފޮނުވާލަނީ. -- ފޮޓޯ: އޭއެފްޕީ\nއޭނާ ބުނީ އުއްމީދަކީ އެންމެ ގަޔާވާ ކުޅިވަރުން ކުރިން ހުރި ހިސާބަށް ނުދެވުނު ނަމަވެސް އެންމެ މަތީ ފަންތީގެ މުބާރާތްތަކުގައި ކުޅެލުން ކަމަށެވެ.\n"އަހަރެންގެ އުއްމީދަކީ ރަނގަޅަށް ފިޓްވެ ރަނގަޅު މެޗުތަކެއް ކުޅުން. ދެން އެންމެ މަތީ ފަންތީގެ ގްރޭންޑް ސްލޭމް މުބާރާތެއްގައި އަހަރެންގެ ފެންވަރު ވަޒަންކޮށްލަން،" ކްލައިސްޓާސް ބުންޏެވެ.\nމި ވަގުތު ކްލައިސްޓާސް މަސައްކަތްކުރަމުން އަންނަނީ އަންނަ އަހަރު ޖެނުއަރީ މަހު މުބާރާތްތަކުގައި ވާދަކުރާށެވެ. އަދި ވަކި އަދަދަކަށް މުބާރާތްތަކުގައި ކުޅެން ފެށުމާ އެކު އޭނާ އަށް ކުރިއަށްދާން ފުރުސަތު ފަހިވެގެންދާނެ ކަމަށާއި ވައިލްޑްކާޑް އެންޓްރީއެއްގައި މުބާރާތެއް ކުޅެލަން ލިބުނަސް އޭގެ ވެސް ބޭނުން ހިފާނެ ކަމަށް ބުންޏެވެ.\nވޯލްޑް ޓެނިސް އެސޯސިއޭޝަންގެ ޗެއާމަން ސްޓީވް ސައިމަން ވިދާޅުވީ ކްލައިސްޓާސް ފަދަ ޓެނިހުގެ ތާރީހުގެ މަގުބޫލު ތަރިއަކު ރިޓަޔާމަންޓް ދޫކޮށްލައި އަލުން ކުޅުމުގެ ތެރެއަށް އައުމަކީ އޭނާގެ ސަޕޯޓަރުންގެ އިތުރުން ޓެނިހުގެ ސަޕޯޓަރުންނަށް ވެސް ލިބިގެންދާނެ ވަރަށް އުފާވެރި ހަބަރެއް ކަމަށެވެ.\nއިތުރު ލިޔުންތައް ޓެނިސް ކިމް ކްލައިސްޓާސް


Ahanah 60 Aharuviyas, Adhives Muskulhi Eh Nuvey: Sunil Shetty\nއަހަންނަށް 60 އަހަރު ވިޔަސް މީހުން ބުނޭ އަދި މުސްކުޅިއެއް ނޫނޭ: ސުނިލް\n13 މޭ 2022 - 11:48:02\nދުންފަތުގެ ބާވަތްތައް ޕްރޮމޯޓު ކޮށް، އިންޑިއާ ކެންސަރުގެ ސިޓީއަކަށް ހަދަނީ ބޮލީވުޑް އެކްޓަރުން ކަމަށް ޓްވިޓާގައި ބުނާ ޕޯސްޓެއްގައި މިފަހުން ބޮލީވުޑްގެ މަޝްހޫރް ތަރި ސުނިލް ޝެޓީ ޓެގްކޮށްފައިވެއެވެ.\nއަޖޭ ދޭވްގަން، އަކްޝޭ ކުމާރު އަދި ޝާހްރުކް ހާން ފަދަ މަޝްހޫރު އެކްޓަރުންތަކެއް މިފަހުން ވަނީ ދުންފަތުގެ ބާވަތްތައް ވިއްކާ ބްރޭންޑެއް ޕްރޮމޯޓުކޮށްފައެވެ. އެހެންނަމަވެސް މީގެ ތެރޭގައި ސުނިލް އެއް ނުހިމެެނެވެ.\nބޮލީވުޑުގެ އެކްޓަރުން ދުންފަތައް ހިތްވަރުދޭ ކަމަށް ބުނެ ޓްވިޓާގައި ހިތްހަމަ ނުޖެހުން ފާޅުކޮށް ޕޯސްޓުކޮށްފައިވަނީ އެ ޕްރޮމޯޝަން އާއި ގުޅިގެންނެވެ. އަޖޭ ދޭވްގަންގެ ބަދަލުގައި އޭގައި ސްނިލް އޮޅިގެން ޓެގް ކުރެވިފައިވާ ކަމަށް ބުނެ، އޭނާ އެ ޓްވީޓަށް ދިން ރައްދުގައި ބުނެފައިވަނީ، އައިނުގެ ނަންބަރު ބަދަލުކޮށް ނުވަތަ އައިނު ބަދަލުކުރުމަށް އެދޭ ކަމަށާއި، އޭނާއަކީ އެފަދަ ދުންފަތުގެ ބާވަތްތައް ބޭނުންކުރި އަދި ބޭނުންކުރާ މީހެއްވެސް ނޫންކަމަށެވެ. އަދި އެފަދަ ބްރޭންޑެއް ޕްރޮމޯޓުކުރި މީހެއްވެސް ނޫން ކަމަށެވެ.\nއެ ޓްވީޓާއި ގުޅިގެން މިފަހުން އިވެންޓެއްތެރޭ ސުނިލްއާއި ސުވާލުކުރުމުން ބުނީ، އެއީ އޭނާގެ ފަރާތުން މީހަކަށް ދިން ރައްދެއް ނޫންކަމަށާއި، ހަމައެކަނި ދިނީ ނަސޭހަތެއް ކަމަށެވެ. އެއީ އެ ޓުވީޓުގައި އޭނާއަށް އޮޅިގެން އަޖޭގެ ބަދަލުގައި އޭނާ ޓެގްކޮށްފައި ވުމުން ކަމަށް ސުނިލް ބުންޏެވެ.\nދުންފަތުގެ ބާވަތްތައް ޕްރޮމޯޓުކުރުމާއި ބެހޭގޮތުން ވާހަކަދައްކަމުން ސުނިލް ބުނީ އޭނާގެ މުޅި ދިރިއުޅުމުގައިވެސް ދުވަހަކުވެސް އެފަދަ ބާވަތެއް ބޭނުންކޮށްފައި ނުވާނެ ކަމަށާއި، ޕްރޮމޯޓުކޮށްފައިވެސް ނުވާނެ ކަމަށެވެ.\nސުނިލް އިތުރަށް ބުނީ، އޭނާ އަށް 60 އަހަރުވެފައިވިޔަސް މުސްކުޅި ކަމަށް ނުދައްކާކަމަށް ވަަރަށް ގިނަ މީހުން އޭނާ ގާތުގައި ބުނާ ކަމަށާއި، ސަބަބަކީ ދުންފަތުގެ އިސްތިއުމާލް ނުކުރާތީ ކަމަށެވެ.\nސްނިލް ޒުވާން ދުވަސްވަރު\nސްނިލް ބުނީ ފިލްމީ އިންޑަސްޓްރީގައި އެފަދަ ކަންކަން ކުރާ މީހުން ނޫޅޭކަމަށް އޭނާ ބުނަނީ ނޫން ކަމަށެވެ. އަލްކަހޯލް ބޭނުންކުރާ މީހުންވެސް ވަަރަށް ގިނަ ކަމަށާއި، އެ އެއްޗެހި އެޑްވަޓައިޒް ކުރަންވާނީ އެއްޗެއް ބޭނުންކުރާނަމަ ކަމަށް އޭނާ ދެކޭ ކަމަށެވެ.\nބޮލީވުޑް އިންޑަސްޓްރީގެ އެފަދަ ވަރަށް ގިނަ ކަންކަން ހިނގާކަން ފާހަގަކޮށް އޭނާ ބުނީ އޭނާގެ ދިގު ކެރިއަރުގައި އިންޑަސްޓްރީގެ އެފަދަ އެއްވެސް ކަމެއްގައި ބައިވެރިވެފައި ނުވާނެ ކަމަށާއި އޭނާ އުޅެނީ އެކަންކަމާއި ދުރުވެގެން ކަމަށް ސުނިލް ބުންޏެވެ.\nއޭނާއަކީ އަލްކަހަލޯވެސް ބޭނުންކުރާ މީހެއް ނޫންކަން ފާހަގަކޮށް ބުނީ، ކެއުމުގައި ހަކުރުގެ ބާވަތްތައްވެސް އޭނާ އެހާ ގިނައިން ބޭނުން ނުކުރާ ކަމަށާއި، އެހާ ގިނައިން ނުވެސް ކާ ކަމަށެވެ. އެކަމަކު އެހެންމީހުން ގޯސްވެފައި އޭނާ އަކީ އެންމެ ރަނގަޅު މީހާއޭ ބުނަނީ ނޫންކަމަށްވެސް ސްނިލް ބުންޏެވެ.\nނަމަވެސް އެ ޓްވީޓުގައި، އިންޑިއާ ހާލަކުކުރަނީ ކަމަށާއި، ކުޑަކުދިން ހަލާކުކުރަނީ ކަމަށާއި، ކެންސަރު އިންޑިއާއަކަށް ހަދަނީ ކަމަށް ބުނެ އެ ޓްވީޓުކޮށް އޭނާއަށް ޓެގުކޮށްފައިވާތީ އެއަށް ރިޕްލައި ކުރަންޖެހުނީ ކަމަށް ސުނިލް ބުނެފައިވެއެވެ.


مادة التوحيد ٤ (ف2، د4– ﷲ ތަޢާލާ ބާވާލެއްވި ޙުކުމް ފިޔަވާ އެހެން އެއްޗަކުން ހުކުމްކުރުން) – DhiSalafiyyah\nمادة التوحيد ٤ (ف2، د4– ﷲ ތަޢާލާ ބާވާލެއްވި ޙުކުމް ފިޔަވާ އެހެން އެއްޗަކުން ހުކުމްކުރުން)\n14/04/2014 ފިލާވަޅުއައްޝައިޚް ޢިމްރާން މުޙައްމަދު ޢަލީ\nދެވަނައީ (ދެވަނަ ޠާޣޫތަކީ): ﷲގެ ޙުކުމްތައް ބަދަލުކުރާ ޙާކިމާއެވެ. އެކަމުގެ ދަލީލަކީ ﷲ ތަޢާލާގެ އަންނަނިވި ބަސްފުޅެވެ.\n﴿أَلَمْ تَرَ إِلَى الَّذِينَ يَزْعُمُونَ أَنَّهُمْ آمَنُوا بِمَا أُنزِلَ إِلَيْكَ وَمَا أُنزِلَ مِن قَبْلِكَ يُرِيدُونَ أَن يَتَحَاكَمُوا إِلَى الطَّاغُوتِ وَقَدْ أُمِرُوا أَن يَكْفُرُوا بِهِ وَيُرِيدُ الشَّيْطَانُ أَن يُضِلَّهُمْ ضَلَالًا بَعِيدًا﴾ [سورة النساء ٦٠]\nމާނައީ: “ކަލޭގެފާނަށް ބާވައިލައްވާފައިވާ ފޮތަށާއި ކަލޭގެފާނުގެ ކުރިން ބާވައިލައްވާފައިވާ ފޮތްތަކަށް އީމާންވެގެން ތިބިކަމަށް ބުނާ މީހުން ކަލޭގެފާނު ދެކެވަޑައިނުގަންނަވަމު ހެއްޔެވެ. ޙުކުމް ލިބިގަންނަންޠާޣޫތުންގެ ގާތަށް ދިއުމަށް އެބައިމީހުން އެދެއެވެ. ހަމަކަށަވަރުން އެ ފަރާތްތަކަށް(އެބަހީ: ޠާޣޫތުންނަށް) ކާފަރުވުމަށް އެބައިމީހުންނަށް އަމުރުކުރައްވާފައިވާ ޙާލުގައެވެ. އަދި ޝައިޠާނާ އެދެނީ (ޙައްޤު މަގުން) ދުރުވެގެންވާ މަގުފުރެދުމަކުން، އެބައިމީހުން މަގުފުރެއްދުމަށެވެ.”\n* ﷲ ގެ ޝަރީޢަތް ބަދަލުކޮށް، އަދި އެއިލާހު ޙަރާމްކުރައްވާފައިވާ އެއްޗެއް ހުއްދަކޮށް އަދި ޙަލާލުކުރައްވާފައިވާ އެއްޗެއް ޙަރާމްކޮށް އެއިލާހުގެ ޙުކުމްތައް ބަދަލުކުރާމީހާއަކީ ޠާޣޫތެކެވެ.\n* ﷲ ގެ ޝަރީޢަތް ނޫން އެހެން ޝަރީޢަތެއް މާ މޮޅުކަމަށް އިޢުތިޤާދުކުރުމާއެކު(ޤަބޫލުކުރުމާއެކު)، ﷲ ގެ ޝަރީޢަތް ނޫން އެހެން ޝަރީޢަތަކަށް ޙުކުމްކުރާ މީހާއީ މިއްލަތުން ބޭރުވެފައިވާ ޠާޣޫތެކެވެ.\n* މުސްލިމު މީހާގެ މައްޗަށް އޮތީ އޭނާގެ ރައްުބު ކަނޑައަޅުއްވާފައިވާ އިމުގެ ތެރޭގައި ހުރުމެވެ. އަދި ﷲ ބާވާލެއްވި ޙުކުމާ އެއްގޮތަށް ޙުކުމްކުރުމެވެ. އަދި ﷲގެ ޝަރީޢަތަށް އެއްވެސް ބަދަލެއް، އުނިއިތުރެއް ނުގެނައުމެވެ.\n1 ﷲގެ ޙުކުމް ބަދަލުކޮށްފި މީހަކަށް ކިޔަނީ ކީކޭ ހެއްޔެވެ؟\n2 ﷲ ގެ ޝަރީޢަތް ނޫން އެހެން ޝަރީޢަތެއް މާ މޮޅުކަމަށް އިޢުތިޤާދުކުރުމާއެކު(ޤަބޫލުކުރުމާއެކު)، ﷲ ގެ ޝަރީޢަތް ނޫން އެހެން ޝަރީޢަތަކަށް ޙުކުމްކުރާ މީހާއަށް ކިޔަނީ ކީކޭ ހެއްޔެވެ؟


Trump Ge Dharikalun Covid Ah Positive Vejje – adduLIVE\nޓްރަމްޕްގެ ދަރިކަލުން ކޮވިޑަށް ޕޮޒިޓިވް ވެއްޖެ\nNov 21, 2020, 12:23 ހަސަން ރަޝީދު\nއެމެރިކާގެ ރައީސް ޑޮނަލްޑް ޓްރަމްޕްގެ ދަރިކަލުން، ޑޮނަލްޑް ޓްރަމްޕް ޖޫނިއާ ކޮވިޑް-19 އަށް ޕޮޒިޓިވް ވެއްޖެއެވެ.\nއުމުރުން 42 އަހަރުގެ ޑޮނަލްޑް ޓްރަމްޕް ޖޫނިއާގެ ތަރުޖަމާނު ވިދާޅުވީ ބައްޔަށް ޕޮޒިޓިވްވި ނަމަވެސް އެއްވެސް އަލާމާތެއް ނުފެންނަ ކަމަށާއި ގައިޑްލައިންތަކާ އެއްގޮތްވާ ގޮތުގެ މަތީން އަމަލުކުރަމުންދާ ކަމަށެވެ.\nމިއީ ކޮވިޑަށް ޕޮޒިޓިވްވި ޓްރަމްޕްގެ ދެވަނަ ދަރިކަލުންނެވެ. އެގޮތުން މިދިޔަ މަހުގެ ތެރޭގައި ޓްރަމްޕްގެ އެންމެ ހަނގު ދަރިކަލުން ކަމަށްވާ ބެރޮން ޓްރަމްޕް ވެސް ވަނީ ބައްޔަށް ޕޮޒިޓިވް ވެފައެވެ.\nމީގެކުރިން ޓްރަމްޕް އާއި އޭނާގެ އަނބިކަނބަލުން މެލާނިއާ ޓްރަމްޕް ވެސް ވަނީ ބައްޔަށް ޕޮޒިޓިވް ވެފައެވެ. ބައްޔަށް ޕޮޒިޓިވްވުމުން އިތުރު ފަރުވާ އަށް ދުވަސްތަކަކަށް ޓްރަމްޕް ހޮސްޕިޓަލުގައި ވެސް އެޑްމިޓްކޮށްފައިވެއެވެ.\nޑޮނަލްޑް ޓްރަމްޕް ޖޫނިއާ ކޮވިޑަށް ޕޮޒިޓިވް ވިއިރު އޭނާ ވަނީ މިދިޔަ މަހުގެ ތެރޭގައި މީޑިއާ އިން މި ބައްޔަށް ޕޮޒިޓިވްވާ މީހުންގެ އަދަދުގެ ވާހަކަ މާގިނައިން ދައްކާތީ ހިތްހަމަނުޖެހުން ފާޅުކުރައްވާފައެވެ. އަދި މި ބަލީގައި އެމެރިކާ އިން މަރުވި މީހުންގެ އަދަދަކީ މާބޮޑު އަދަދެއް ނޫން ކަމަށާއި މި ބަލި ކޮންޓްރޯލް ކުރެވިފައިވާ ކަމަށްވެސް އޭނާ ވިދާޅުވިއެވެ.\nއެމެރިކާ އިން މިހާތަނަށް 1.8 މިލިއަން މީހުން ކޮވިޑަށް ޕޮޒިޓިވް ވެފައިވާއިރު، 253،000 އަށް ވުރެ ގިނަ މީހުން ވަނީ މަރުވެފައެވެ. އަދި އިއްޔެ އެކަނި ވެސް މި ބައްޔަށް އެމެރިކާ އިން ވަނީ 192،000 މީހުން ޕޮޒިޓިވް ވެފައެވެ.


155 stall aa eku Hotel Asia Exhibition fashafi\n06:31am | Monday, 01 June 2020\nހޮޓެލް އޭޝިއާ އެގްޒިބިޝަންގެ އެންމެ މުހިންމު އެއް ހަރަކާތަކީ ކެއްކުމުގެ މުބާރާތް،/ ފޮޓޯ ޓޭސްޓް\n155 ސްޓޯލާއެކު ހޮޓެލް އޭޝިއާ އެގްޒިބިޝަން ފަށައިފި\nޓޫރިޒަމް ދާއިރާއަށް ބޭނުންވާ އެކިއެކި އުފެއްދުންތައް ޕްރޮމޯޓްކުރަން ބާއްވާ އެންމެ ގިނަ ދުވަސްވީ އަދި އެންމެ ބޮޑު މައުރަޒު، 155 ސްޓޯލާއެކު "ހޮޓެލް އޭޝިއާ އެގްޒިބިޝަން 2019" މިއަދު ފަށައިފި އެވެ.\nމޯލްޑިވްސް އެގްޒިބީޝަން އެންޑް ކޮންފަރެންސް ސަރވިސަސްއިން އިންތިޒާމްކޮށްގެން ބާއްވާ މި އެގްޒިބިޝަން ކުރިޔަށްދާނީ މިއަދުން ފެށިގެން އަންނަ ބުދަ ދުވަހުގެ ނިޔަލަށް ދަރުބާރުގޭގަ އެވެ.\nދަރުބާރުގޭގައި މިއަދު ބޭއްވި ފެއާ ހުޅުވުމުގެ ރަސްމިއްޔާތުގައި ފެއާ އިންތިޒާމުކުރާ މޯލްޑިވްސް އެގްޒިބިޝަން އެންޑް ކޮންފަރެންސް ސާވިސަސް (މެކްސް)ގެ ޑިރެކްޓަރު އަހުމަދު ޖަމީޒް ވަނީ ވިޔަފާރިވެރިން މި ފެއާ އަށް ދޭ ތަރުހީބު ފާހަގަކޮށްފަ އެވެ.\nހޮޓެލް އޭޝިއާ އެގްޒިބިޝަންގެ ތެރެއިން ޝެފުންނަށް ކުރިއަށްގެންދާ ކަލިނަރީ މުބާރާތެއް ވެސް ކުރިއަށްދާނެ އެވެ. މި އެގްޒިބިޝަންގެ ތެރެއިން "ހޮޓެލް އޭޝިއާ އިންޓަރނޭޝަނަލް ކަލިނަރީ ޗެލެންޖް"ގެ ނަމުގައި ކެއްކުމުގެ މުބާރާތެއް ވެސް ކޮންމެ އަހަރަކު ކުރިއަށް ގެންދެ އެވެ. މިއަހަރުގެ މުބާރާތުގައި 22 ކެޓަގަރީއިން 460 ޝެފުން ވަނީ ބައިވެރިވެފަ އެވެ. މީގެ ތެރޭގައި ދުނިޔޭގެ ނަން މަޝްހޫރު ގިނަ ޝެފުން ހިމެނޭއިރު މި މުބާރާތުގައި ބައިވެރިވާ ދިވެހި ޝެފުންވެސް ބައިވެރިވެ އެވެ. އަދި ކޮންމެ އަހަރަކު ދިވެހި ޝެފުން ބޮޑު ކާމިޔާބީ އެއްވެސް ހޯދަ އެވެ.\nމި އެގްޒިބިޝަންގައި 45 ގައުމަކުން އެގްޒިބިޓަރުން ބައިވެރިވެ އެވެ. މީގެ ތެރޭގައި ޗައިނާ، ތައިލެންޑް، އޮސްޓްރޭލިޔާ، ނިއުޒިލެންޑް، ދުބާއި، އެމެރިކާ، ސިންގަޕޯ އަދި ކެނެޑާ ފަދަ ޤައުމުތައް ހިމެނެ އެވެ. މި ގައުމުތައް ހިމެނޭހެން 155 ސްޓޯލް ދަރުބާރުގޭގައި ބަހައްޓާފައިވެ އެވެ.\nހޮޓެލް އޭޝިއާ އެގްޒިބިޝަން, ދަރުބާރުގެ, ޓޫރިޒަމް


School ah annairu mask elhun majubooreh noon: Education\nސުކޫލަށް އަންނައިރު މާސްކު އެޅުން މަޖުބޫރެއް ނޫން: އެޑިއުކޭޝަން\nއެޑިއުކޭޝަން މިނިސްޓަރު ޑރ. އައިޝަތު އަލީ: ދަރިވަރުން ސްކޫލަށް ހާޒިރުވާއިރު މާސްކު އެޅުމަކީ މަޖުބޫރު ކަމެއް ނޫން ކަމަށް އެޑިއުކޭޝަން މިނިސްޓްރީން ބުނޭ --\nދަރިވަރުން ސްކޫލަށް ހާޒިރުވާއިރު މާސްކު އެޅުމަކީ މަޖުބޫރު ކަމެއް ނޫން ކަމަށް އެޑިއުކޭޝަން މިނިސްޓްރީން މިރޭ ބުނެފި އެވެ.\nއެ މިނިސްޓްރީން މިހެން ބުނެފައިވަނީ ކޮވިޑު-19 އާ ގުޅިގެން ދިވެހި ރާއްޖޭގައި އިއުލާން ކުރެވިފައިވާ އާންމު ސިއްހަތުގެ ކުއްލި ނުރައްކަލުގެ ހާލަތު އުވާލާފައިވާތީ ކޮވިޑް-19 ކޮންޓްރޯލު ކުރުމަށް އެޅިފައިވާ ފިޔަވަޅުތަކަށް ބަދަލުތަކެއް ގެނެސް ރާއްޖޭގެ ހުރިހާ ސަރަހައްދުތަކެއްގައި މާސްކް އެޅުން މަޖުބޫރުވުން އުވާލައި ކޮވިޑް-19 އިން ރައްކާތެރިވުމަށް މާސްކް އެޅުމަކީ އެދެވިގެންވާ ކަމެއްގެ ގޮތުގައި އެޗްޕީއޭއިން ހަމަޖެއްސުމާއި ގުޅިގެންނެވެ.\nއެޑިއުކޭޝަން މިނިސްޓްރީން ބުނީ މާސްކު އެޅުން މަޖުބޫރު ނުކުރި ނަމަވެސް ބެލެނިވެރިޔާ އާއި ދަރިވަރުން ބޭނުން ނަމަ ދަރިވަރުން މާސްކު އަޅައިގެން ސްކޫލަށް ފޮނުވުމަކީ މައްސަލައެއް ނޫން ކަމަށެވެ. އަދި ހައި ރިސްކު ދަރިވަރުން ސްކޫލަށް ހާޒިރުވާއިރު މާސްކު އެޅުމަކީ އެދެވިގެންވާ ކަމެއް ކަމަށެވެ.\nއަދި ސުކޫލުތަކުގައި ހުންބެލުމާއި ގިނަގިނައިން އަތްދޮވުމުގެ ކަންތައް ކުރިއަށް ގެންދެވޭނެ ކަމަށް ވަނީ ބުނެފައެވެ.\nއެޗްޕީއޭ އިން މިރޭ ބުނި ގޮތުގައި އަދިވެސް ދެ ހާލަތެއްގައި މާސްކު އެޅުން މަޖުބޫރެވެ. އެ ގޮތުން ސިއްހީ ހިދުމަތް ދޭ ތަންތަނުގައި މާސްކު އެޅުން މަޖުބޫރެވެ. އެތަންތަނުގައި މަސައްކަތް ކުރާ މުވައްޒިފުންނާއި ސިއްހީ ހިދުމަތްދޭ ތަންތަނަށް ދާ މީހުންވެސް އެ ވަގުތު މާސްކު އެޅުން މަޖުބޫރުވާނެ އެވެ.\nމީގެ އިތުރުން ކޮވިޑު-19 އަށް ޕޮޒިޓިވްވާ ރޭޓް 20 ޕަސެންޓަށް ވުރެން މަތިން ބަލިފެތުރޭ ކަމަށް ކަނޑައަޅާފައިވާ ރަށްރަށުގައި މާސްކު އަޅަން ޖެހެއެވެ.\nއެޗްޕީއޭއިން މިރޭ ބުނީ ބަލީގެ އަލާމާތް ހުންނަ މީހުންނާއި ބަލިޖެހުމުން ނުރައްކާ ވެދާނެ މީހުންނާއި މިފަދަ މީހުންނާއި އެކުގައި އުޅޭ މީހުންނާއި ގިނަ މީހުން އެއްތަންވާ ތަންތަނާއި ހާލަތްތަކުގައި މާސްކު އެޅުމަކީވެސް އެދެވިގެންވާ ކަމެއް ކަމަށެވެ.


ސުޝާންތުގެ މަރަށް އެއް އަހަރު: ރިއާ ބުނަނީ އަދިވެސް ޤަބޫލުނުކުރެވޭ ކަމަށް\nމާހިރާއާ އިންނަން ބޭނުންވާކަމަށް ޕާރަސް ބުނެފި\nލިސްޓުގައި އޮތް ހުރިހާ އެންމެންނަކީ ކުށްވެރިންނެއް ނޫން: އޭއާރުސީ\nއެމްއެމްޕީއާރްސީގެ ހިޔާނާތާއި ގުޅިގެން އެ ހިޔާނާތުގެ ފައިސާ ލިބުނު މީހުން ކަމަށް ބުނެ އެސެޓް ރިކަވަރީ ކޮމިޝަނުން އެކުލަވާލާފައިވާ ލިސްޓުގައި ތިއްބެވި އެންމެންނަކީ ކުށްވެރިން ކަމަށް އަދި ނުނިންމުމަށް އެސެޓްސް ރިކަވަރީ ކޮމިޝަންގެ ރައީސް އަހުމަދު އަސްއަދު އެދިވަޑައިގެންފި އެވެ.\nއަސްއަދު “މިހާރު” އަށް ވިދާޅުވީ ރައްޔިތުންގެ މަޖިލީހުން އާންމުކޮށްފައި އޮތް ދެ ލިސްޓަކީ ވެސް، ކޮމިޝަނުން މަޖިލީހަށް ފޮނުވި ދެ ލިސްޓް ކަމަށެވެ. އަދި އެ ދެ ލިސްޓްގައި، ބައެއް ނަންތަކާ ދިމާލުގައި މައުލޫމާތު އެއްކޮށް، ތަހުގީގުކުރަމުންދާ ކަމަށް ލިޔެފައި އޮންނާނެ ކަމަށް އޭނާ ވިދާޅުވި އެވެ.\n“އަޅުގަނޑު ދަންނަވާލަން ބޭނުންވަނީ އެ ލިސްޓުން އަދިވެސް މީހުން އުނިވެ، އިތުރުވުމަކީ އެކަށީގެންވާ ކަމެކޭ،” އޭނާ ވިދާޅުވި އެވެ.\n“މީގެ ތަހުގީގުގައި މީހުންނާ ސުވާލު ކުރީމަ އެނގޭ އިތުރު ކަންތައްތަކުން ބައެއް މީހުން މި ލިސްޓުން އުނި ވެސް ވެދާނެ އަދި އިތުރު ވެސް ވެދާނެ. އަނެއްކާ އަޅުގަނޑުމެންނެއް ނޫން ނިންމާނީ ކުށް ކުރިކަން. އެކަން ނިންމާނީ ކޯޓުން.”\nރައްޔިތުންގެ މަޖިލީހުގެ އެދުމުގެ މަތިން އެސެޓް ރިކަވަރީ ކޮމިޝަނުން ވަނީ ލިސްޓު މަޖިލީހަށް ހިއްސާ ކޮށްފައެވެ. އަދި އެ މައްސަލަ ދިރާސާ ކުރަމުން ގެންދިޔަ މަޖިލީހުގެ ސަލާމަތީ ހިދުމަތްތަކާއި ބެހޭ ކޮމެޓީ އާއި ޖުޑީޝަރީ ކޮމެޓީ ގުޅިގެން މިއަދު ވަނީ މައްސަލައިގެ ރިޕޯޓު ނިންމާ އާއްމު ކޮށްފައެވެ.\nއެ ރިޕޯޓާއެކު އެސެޓް ރިކަވަރީ ކޮމިޝަނުން ދިން ލިސްޓުވެސް އާއްމު ކޮށްފައިވެއެވެ. އެ ލިސްޓުގައި މިވަގުތުވެސް އެކިއެކި މަގާމުތަކުގައި ތިއްބެވި 119 މީހެއްގެ ނަން އެބައޮތެވެ. އޭގެތެރޭގައި ރައްޔިތުން މަޖިލީހުގެ 16 މެންބަރަކާއި ސަރުކާރުގެ އިސް މަގާމުތަކާއި މިނިވަން މުއައްސަސާތަކުގެ މެންބަރުން ހިމެނެއެވެ.


Ingireysi bodu vazeeru India gai\nއިނގިރޭސި ބޮޑުވަޒީރު ބޮރިސް ޖޯންސަން އިންޑިއާގައި\nއިނގިރޭސި ބޮޑުވަޒީރު ބޮރިސް ޖޯންސަން އިންޑިއާއަށް ވަޑައިގެންފި އެވެ. ދަތުރުގެ ބޭނުމެއް ކަމަށް ވިދާޅުވީ މިނިވަން ވިޔަފާރި ފުޅާކުރެއްވުމާއި ދޭދޭގުޅުން ބަދަހިކުރެއްވުން ކަމަށެވެ.\nއިންޑިއާއަށް ވަޑައިގެންނެވި ދަތުރުމަތީގައި، މަތިންދާބޯޓުގައި ބޮރިސް ޖޯންސަން ދެއްކެވި ވާހަކަތަކުގެ ތެރޭގައި އިނގިރޭސިވިލާތުން އިންޑިއާއަށް ވިސާ އިތުރުކޮށްދެއްވުމާއި އިންޑިއާގެ އަމިއްލަ ހަނގުރާމަމަތީ ޖެޓު އުފައްދަން އިނގިރޭސިވިލާތުން އެހީތެރިވެދެއްވާނެ އެވެ.\nބޮރިސް ޖޯންސަން ވިދާޅުވި ގޮތުގައި އިންޑިއާގެ ބޮޑުވަޒީރު ނަރެންދުރަ މޯދީއާ ބައްދަލު ކުރަައްވައި އިނގިރޭސިވިލާތުން އިންޑިއާއަށް ޚާއްސަ ޕެކޭޖެއް ހުށަހަޅުއްވާނެ އެވެ. އެކަމަކު އެ ވިދާޅުވި ޕެޖޭކްގެ ފަހަތުގައި އޮތީ ކޮން އެދުންފުޅެއް ކަމައް ވިދާޅެއް ނުވެ އެވެ.\nރަޝިއާ ސިފައިން ޔުކްރޭނަށް ދެމުން ގެންދާ ހަމަލާތަކުގައި އިނިގިރޭސިވިލާތް ގެންދަނީ އެމެރިކާ ޖަހާހާ ބެރަކަށް ނަށަމުންނެވެ. އިނގިރޭސި ބޮޑުވަޒީރު އިންޑިއާއަށް ވަޑައިގަތުމުގައި އޮތް ބޭނުމަކީ ވެސް އެބައިގަނޑުގެ ތެރެއަށް އިންޑިއާ ވެއްދުމެވެ.\nރަޝިއާ - ޔުކްރޭން ހަނގުރާމާގައި މުޅި ދުނިޔެ ރަޝިއާ ކުށްވެރިކުރި ނަމަވެސް އިންޑިއާ އޮތީ ރަޝިއާއާ އެކު އެެވެ. ރަޝިއާއަށް ދަތިކުރަން އެމެރިކާ އާއި އިނގިރޭސިވިލާތް އަދި ޔޫރަޕްގެ އިއްތިހާދުން ރަޝިއާގެ ތެލާއި ގުދުރަތީ ގޭސް ގަތުން ހުއްޓާން ބޭނުންވި ނަމަވެސް އިންޑިއާ އޮތީ ރަޝިއާ ދޫކޮށްލާ ގޮތަކަށް ނޫނެވެ.\nއިންޑިއާ އާއި ރަޝިއާއާ ދެމެދުގައި އޮތީ ދުޅަހެޔޮ އެކުވެރިކަމެކެވެ. އިގުތިސޯދީ ގޮތުން ދެގައުމުގެ ދެމެދުގައި ފައިދާހުރި މުއާމަލާތްތަކެއް ކުރެވެ އެވެ. ސަލާމަތީ ރޮނގުން ބެލި ނަމަވެސް އިންޑިއާ އޮތީ ރަޝިއާގެ އުފެއްދުންތަކަށް ބަރޯސާކޮށްގެންނެވެ.\nބޮރިސް ޖޯންސަން އިންޑިއާއަށް ކުރައްވާ ދަތުރުގައި އިންޑިއާގެ ވިސްނުން ބަދަލުކުރެވޭތޯ މަސައްކަތް ކުރައްވާނެ އެވެ. ރަޝިއާގެ ތެލާއިން މިސަލް ޑިފެންސް ނިޒާމު އިންޑިއާއިން ގަތުން ހުއްޓުވޭތޯ މަސައްކަތް ކުރައްވާނެ އެވެ.\nމަޝްރަހު ދިރާސާކުރާ މީހުން ދެކޭ ގޮތުގައި ރަޝިއާއާ އެކު އޮތް ގުޅުން އިންޑިއާއިން ބަދަލުކުރުމަކީ ބޮރިސް ޖޯންސަންއަށް ވެސް ކުރެއްވޭ ވަރުގެ ކަމަކަށް ނުވާނެ އެވެ.\nއިންޑިއާ ލަންބާލުމަށް އެމެރިކާ ކުރި މަސައްކަތްތައް ވެސް އޮތީ ފޭލިވެފަ އެވެ. އެހެންކަމުން ބޮރިސް ޖޯންސަންގެ ދަތުރުން މާބޮޑު ފައިދާއެއް ހާސިލް ކުރެއްވޭނެ ކަމަށް ނުފެންނަ ކަމަށް ދިރާސާކުރާ މީހުން ބުނެ އެވެ.\nއިންޑިއާ އިންޑިޔާގެ ބޮޑުވަޒީރު މޯދީ ރަޝިޔާ + އިނގިރޭސިވިލާތް ޕޮލިޓިކްސް ބޮރިސް ޖޯންސަން ޔުކްރެއިން\nޖަޕާން ބޮޑުވަޒީރު އިންޑިއާއަށް


Komme 10 meehaku7meehakah phonaa nulai noolhevey | Mihaaru\n19 އޯގަސްޓް 2019 - 08:10\nއޭއޯ-މޮބައިލް އިން ދެހާއެއްހާ މީހުން ބައިވެރިވިކޮށްގެން ހެދި ދިރާސާ އިން ދައްކާ ގޮތުގައި ކޮންމެ ފަސް މީހަކުން ދެ މީހުންނަކީ ހިނގާއިރު ނުވަތަ ދުވާއިރު ފޯނާ ކުޅެން ހަދައިގެން އެކި ކަހަލަ ހާދިސާތަކާ ކުރިމަތިވެ، އަނިޔާ ވެސް ލިބޭ މީހުންނެވެ.\nދިރާސާގައި ބައިވެރިވި މީހުންގެ 60 ޕަސެންޓް މީހުން ވަނީ ފޯނާ ނުލައި އެ މީހުންނަށް އެންމެ ހިނދުކޮޅެއް ވެސް ހޭދަ ނުކުރެވޭ ކަމަށާއި އެއަށް ވުރެ ބޮޑަށް ބަރޯސާވެ، އޭގެ އަވާގައި ޖެހިފައިވާ ކަމަށް ބުނެފަ އެވެ. ހަމަމިއާ އެކު، ދިރާސާ އިން ދައްކާ ގޮތުގައި ކޮންމެ 10 މީހަކުން ތިން މީހުންނަކީ ހެނދުނު ހޭލާ ގޮތަށް ފޯނު ޗެކްކުރާ މީހުންނެވެ.\nމިއާ އެކު ފާހަގަވި އަނެއް ކަމަކީ ގިނަ މީހުންނަކީ ދުވާލެއްގެ މައްޗަށް މަދުވެގެން ތިން ގަޑިއިރު ނުވަތަ އެއަށް ވުރެ ގިނައިން ފޯނާ ކުޅޭ މީހުންކަމެވެ. އަދި އޭގެ ތެރެއިން 52 މިނިޓް ހޭދަކުރަނީ ސޯޝަލް މީޑިއާ ހޭވުމުގަ އެވެ.\nދިރާސާގައި ފާހަގަކޮށްފައިވާ ގޮތުގައި ގިނަ ބަޔަކު އެންމެ އާންމުކޮށް ފޯނު ބޭނުންކުރަނީ މެސެޖާއި ކޯލަށާއި ވަޓްސްއެޕް ކަހަލަ ޕްލެޓްފޯމްތަކުގައި މުއާމަލާތުކުރުމަށެވެ. މިކަމުގެ ސަބަބުން، ސްމާޓްފޯނު ބޭނުންކުރާ މީހުން މަހެއްގެ މައްޗަށް އެވްރެޖްކޮށް ނުވަ ގިގަބައިޓް ޑޭޓާ ހޭދަކުރާ ކަމަށް ބުންޏެވެ. ހަމަމިއާ އެކު ޑޭޓާ ހުސްވެދާނެ ކަމުގެ ބިރު އޮންނާތީ ކޮންމެ އަށް މީހަކުން އެކަކު ވީހާ ވެސް އަވަހަކަށް ޑޭޓާ އަޅާ ކަމަށް ވެސް ދިރާސާ އިން ދައްކަ އެވެ.\nދިރާސާ އިން ފާހަގަވި އަނެއް ކަމަކީ ކުރިއާ ހިލާފަށް، ގުޅައިގެން ވާހަކަ ދެއްކުމުގެ ބަދަލުގައި މިހާރު، ގިނަ ބަޔަކު މެސެޖާއި އެފަދަ އެފަދަ އެހެން ގޮތްތައް ބޭނުންކުރުމެވެ.\n"ހަމަމިއާ އެކު ޑޭޓާ އަށް ކުރާ ހަރަދު ދަނީ އެއް ދުވަހުން އަނެއް ދުވަހަށް އިތުރުވަމުން،" އޭއޯ-މޮބައިލްގެ މެނެޖިން ޑިރެކްޓަރު ރިޗަޑް ބެޒެންޑޭލްް ވިދާޅުވި އެވެ.\nއިތުރު ލިޔުންތައް ދިރާސާ މޮބައިލް ފޯން ސްމާޓް ފޯން


Kukulhu fihaaraige ''Year End Promotion'' ge2vana hafthaage naseebu veriyaa hovaifi - One Online\nކުކުޅު ފިހާރައިގެ "އިޔާ އެންޑް ޕްރޮމޯޝަން"ގެ ދެވަނަ ހަފްތާގެ ނަސީބުވެރިޔާ ހޮވާ، ހަދާފައިވާ ޕޯސްޓަރު --- ފޮޓޯ: ކުކުޅު ފިހާރަ (ފޭސްބުކް)\nކުކުޅު ފިހާރައިގެ "އިޔާ އެންޑް ޕްރޮމޯޝަން"ގެ ދެވަނަ ހަފްތާގެ ނަސީބުވެރިޔާ ހޮވައިފި\nފިނިކުރި ކާބޯތަކެތި ހޯލްސޭލްކޮށް އަދި ރީޓެއިލްކޮށް ވިއްކަމުން އަންނަ ކުކުޅު ފިހާރައިން ކޮންމެ އަހަރަކު އަހަރު ނިންމުން ފާހަގަކުރުމަށް ކުރިއަށްގެންދާ "އިޔާ އެންޑް ޕްރޮމޯޝަން"ގެ ދެވަނަ ހަފްތާގެ ނަސީބުވެރިޔާ ހޮވައިފި އެވެ.\nމިމަހު ފެށި މި މި ޕްރޮމޯޝަންގެ ދެވަނަ ހަފްތާގެ ނަސީބުވެރިއަކަށް ހޮވިފައިވަނީ މަރްޔަމް އިބްރާހީމް އެވެ. މި ޕްރޮމޯޝަން އަންނަ ޑިސެންބަރު މަހުގެ 30 ވަނަ ދުވަހުގެ ގެ ނިޔަލަށް ކުރިއަށް ގެންދާނެ ކަމަށް ކުކުޅު ފިހާރައިން ބުނެއެވެ.\nކުކުޅު ފިހާރައިން މައުލޫމާތު ދިން ގޮތުގައި މި ޕްރޮމޯޝަން ކުރިއަށް ގެންދަނީ ފޭސްބުކް މެދުވެރިކޮށެވެ. އެގޮތުން ކުކުޅު ފިހާރައިގެ ފޭސްބުކް ޕޭޖުގައި ވާ "ޝެއާ އެންޑް ވިން" ޕޯސްޓަށް ލައިކް ކުރުމަށް ފަހު، އެ ޕޯސްޓު ޝެއާ ކުރުމުން މި ޕްރޮމޯޝަނުގައި ބައިވެރި ވެވޭނެ ކަމަށް ކުކުޅު ފިހާރައިން ބުނެއެވެ.\nމި ޕްރޮމޯޝަނުގެ ނަސީބުވެރިން ހޮވާނީ ކޮންމެ ހަފްތާއެއްގެ ވެސް އަންގާރަ ދުވަހު ނަގާ ގުރުއަތަކުން ކަމަށް ކުކުޅު ފިހާރައިން ބުނެއެވެ. އަދި ކޮންމެ ހަފުތާއަކު ނަގާ ގުރުއަތުން ހޮވާ ނަސީބުވެރިޔާ، ކުކުޅު ފިހާރައިގެ ފޭސްބުކް ޕޭޖުގައި އިއުލާން ކުރާނެ ކަމަށާއި، މި ޕްރޮމޯޝަންގެ އިނާމަކަށް ގަސް އިންދުމަށް ބޭނުންވާ ސާމާނުގެ "ގިފްޓް ޕެކެއް" ލިބޭނެ ކަމަށް ކުކުޅު ފިހާރައިން ބުނެއެވެ.\nގިނަ ބައެއްގެ މެދުގައި މަގުބޫލު ކުކުޅު ފިހާރަ އިން މީގެކުރިން ފިނިކުރި ކާބޯތަކެތި އެކަނި ވިއްކި ނަމަވެސް އެ ފިހާރައިގެ އީ-ޝޮޕިން މޯލް ހުޅުވުމާއެކު އެކިއެކި ސާމާނު އަގުހެޔޮކޮށް މިހާރު ލިބެން ހުރެއެވެ. އަދި ކޮންމެ ދުވަހަކު އާ އައިޓަމެއް މޯލަށް އިތުރުވާނެ ކަމަށް އެ ފިހާރައިން މީގެ ކުރިން ބުނެފައިވެއެވެ.\nއެގޮތުން އެން 95 މާސްކާއި ސެނެޓައިޒާ ވެސް އެ ފިހާރައިގެ އީމޯލުން މިހާރު ލިބެން ހުރެއެވެ. އަދި ކުކުޅު ފިހާރައިގެ އައުޓްލެޓްތަކުން ގަހާއި ގަސް އިންދުމަށް ބޭނުންވާ ސާމާނު ވެސް މިހާރު ދަނީ ވިއްކަމުންނެވެ.\nކުކުޅު ފިހާރައިގެ ތިން އައުޓްލެޓެއް މާލޭގައި ހުންނަ އިރު ހުޅުމާލޭގައި ވެސް އެ ފިހާރައިގެ އައުޓްލެޓެއް ހުރެއެވެ. އަދި އަތޮޅު ތެރޭގައި އއ. ތޮއްޑޫ، ރ. މަޑުއްވަރީ އަދި ސ. ހިތަދޫގައި ވެސް އެ ފިހާރައިގެ އައުޓްލެޓެއް ވަނީ ހުޅުވައިފައެވެ.\nކުކުޅު ފިހާރައިން ބުނީ، މާލެ އާއި އަތޮޅުތެރޭގައި އެ ފިހާރައިގެ އިތުރު އައުޓްލެޓުތައް ހުޅުވުމުގެ މަސައްކަތް މިހާރު ވެސް ކުރަމުން އަންނަ ކަމަށެވެ. ކުކުޅު ފިހާރައިގެ އަޒުމަކީ އެ ފިހާރައިގެ ވިޔަފާރި މުޅި ރާއްޖެއަށް ފުޅާކޮށް، ކުކުޅު ގަންނަ ކަސްޓަމަރުންނަށް ހެޔޮ އަގެއްގައި ތާޒާ، އަގުހެޔޮ، ފިނިކުރި ތަކެތި ފޯރުކޮށްދިނުމެވެ.\nގުޅޭ ޓެގު ކާބޯތަކެތި ކުކުޅު ފިހާރަ\nކުކުޅު ފިހާރައިގެ "އިޔާ އެންޑް ޕްރޮމޯޝަން"ގެ ތިން ވަނަ ހަފްތާގެ ނަސީބުވެރިޔާ ހޮވައިފި\nކުކުޅު ފިހާރައިގެ "އިޔާ އެންޑް ޕްރޮމޯޝަން"ގެ ފުރަތަމަ ހަފްތާގެ ނަސީބުވެރިޔާ ހޮވައިފި\nކުކުޅު ފިހާރައިގެ "އިޔާ އެންޑް ޕްރޮމޯޝަން" ފަށައިފި\nމާފަންނުގައިވެސް ކުކުޅު ފިހާރައިގެ ޝޯރޫމެއް ހުޅުވައިފި\nކުކުޅު ފިހާރައިން ވިއްކާ ތަކެތީގެ އަގު ހެޔޮކޮށްފި


SunOnline: De Grande kolhah5goal jahaa Maziya leaad fulhaa kohffi\nދަ ގްރާންޑޭ ކޮޅަށް ފަސް ގޯލު ޖަހައި މާޒިޔާ ލީޑު ފުޅާކޮށްފި\nޢަބްދުﷲ އައިމަން 03 Feb 2021, 09:44\nދިވެހި ޕްރިމިއާ ލީގުގައި މާޒިޔާއާއި ދަ ގްރާންޑޭ ބައްދަލު ކުރި މެޗުގެ ތެރެއިން: އެ މެޗުން މާޒިޔާ ކުރި ހޯދީ 0-5 ގެ ބޮޑު ނަތީޖާއަކުން --- ސަން ފޮޓޯ/ފަޔާޒް މޫސާ\nދިރާގު ދިވެހި ޕްރިމިއާ ލީގުގައި ރޭ ދަ ގްރާންޑޭ ކޮޅަށް ގޯލު ފުންޏެއް ޖަހައި މާޒިޔާއިން ލީގުގައި ބަލިނުވުމުގެ ރެކޯޑަށް އިތުރު ބޮޅެއް އިތުރުކޮށް، އެއްވަނައިގެ ލީޑު ފުޅާ ކޮށްފި އެވެ.\nގައުމީ ފުޓްބޯޅަ ދަނޑުގައި ކުޅުނު މެޗުން މާޒިޔާ މޮޅުވީ ފަސޭހަކަމާއެކު 5-0 ގެ ނަތީޖާއަކުންނެވެ. މި މޮޅާއެކު މާޒިޔާއިން އެއްވަނައިގައި ހަ ޕޮއިންޓުގެ ލީޑެއް ނެގިއިރު، އެ ޓީމަށް ވަނީ ކުޅުނު ނުވަ މެޗުން 21 ޕޮއިންޓް ލިބިފައެވެ. އަދި ދެވަނައިގައި އޮތް ކުލަބު ވެލެންސިއާ އާއި ތިންވަނައިގައި އޮތް ދަ ގްރާންޑޭއަށް ނުވަ މެޗުން ލިބިފައިވަނީ 15 ޕޮއިންޓެވެ.\nލީގުގެ ފުރަތަމަ ބުރުގައި ދަ ގްރާންޑޭއިން ފަހަތުން އަރައި މާޒިޔާ ކޮޅަށް ޖެހި ދެ ގޯލާ އެކު އެ މެޗު އެއްވަރުކޮށް؛ި ނަމަވެސް ރޭގެ މެޗުގައި ފެނުނީ ތަފާތު މަންޒަރެކެވެ. މެޗު ފަށައިގެން ނިމެންދެން ވެސް މާޒިޔާއިން މެޗު ޑޮމިނޭޓްކޮށްގެން ކުޅުނު އިރު، އެ ޓީމުން ވަނީ ރޭގެ މެޗުގައި ލަނޑު ޖަހާނެ ގިނަ ފުރުސަތުތަކެއް އުފައްދައިފަ އެވެ.\nމެޗުގެ ފުރަތަމަ ލަނޑު ނުވަ ވަނަ މިނެޓުގައި ޖެހީ ހަމްޒާ މުހައްމަދު (ހަމްޕު) އެވެ. ހަމްޕު އަށް ލިބުނު ބޯޅަ ފޮނުވާލުމުން ގޯލަށް ވަނީ ކީޕަރު އަތުގައި ޖެހިފަ އެވެ. މާޒިޔާގެ ދެ ވަނަ ލަނޑު މެޗުގެ 32 ވަނަ މިނެޓުގައި ކާމިޔާބުކޮށްދިނީ ކޮނޭލިއަސް ސްޓެވާޓް (ކޯނޭ) އެވެ. މާޒިޔާގެ ތިން ވަނަ ގޯލު އޭގެ ހަތް މިނެޓުފަހުން ކާމިޔާބުކުރީ ހަމްޕު އެވެ.\nފުރަތަމަ ހާފުގައި ތިން ގޯލުގެ ލީޑެއް ނަގައިދިން މާޒިޔާ އުންމީދާ އެކު ކުޅެމުން ދިޔައިރު، ދެވަނަ ހާފުގައި މާޒިޔާގެ ހަތަރު ވަނަ ގޯލު ޖަހައިދިނީ ހުސެއިން ނިހާން (ނިހާޓް) އެވެ. އޭރިއާތެރެއިން ލިބުނު ބޯޅަ ނިހާޓް ވަނީ ފަސޭހައިން ގޯލުގެ ތެރެއަށް ފޮނުވާލައިފަ އެވެ. އޭގެ 10 މިނިޓް ފަހުން ކޯނޭ ވަނީ ދަ ގްރާންޑޭ ޑިފެންޑަރުންނާއި ކީޕަރު އިޔާނަށް ލިބުމުގެ ކުރިން ބޯޅަ ހޯދައި މާޒިޔާ އަށް ފަސް ވަނަ ގޯލެއް ޖަހައިދީފަ އެވެ.\nރޭގެ މޮޅާ އެކު މާޒިޔާއިން ވަނީ މިފަހަރުގެ ލީގުގައި ބަލިނުވެ ނުވަ މެޗު ހަމަކޮށްފަ އެވެ. އެ ޓީމުން މި ސީޒަނުގައި މިހާތަނަށް ބަލިވީ ސީޒަން ފެށުމުގެ ގޮތުން ކުޅުނު ޗެރިޓީ ޝީލްޑް މެޗުން އެކަންޏެވެ. އެ މެޗުގައި މާޒިޔާއިން ދެ ގޯލު ޖަހާފައިވަނިކޮށް ފަހަތުން އަރައި އީގަލްސް މޮޅުވީ 2-3 ގެ ނަތީޖާއަކުންނެވެ.


ނިޔަތާއި އޭގެ ޙުކުމްތަކުގެ ތެރެއިން: ނިޔަތުގެ ޤަވާޢިދުތައް – DhiSalafiyyah\nނިޔަތާއި އޭގެ ޙުކުމްތަކުގެ ތެރެއިން: ނިޔަތުގެ ޤަވާޢިދުތައް\n22/08/2012 ފިޤުހާއި އޭގެ ޢިލްމުތައް, ދީންއައްޝައިޚް މުޙައްމަދު ސިނާން\nޢަރަބިބަހުގައި القاعدة އަކީ القاعد ގެ މުއަންނަޘް (އަންހެން) ގޮތެވެ. މީގެ ގިނަގޮތަކީ قواعد އެވެ. އެއީ އެއްޗެއް އެ އެއްޗެއްގެ މައްޗަށް ބިނާވެފައިވާ އެއްޗެކެވެ. ގޭގެ ޤާޢިދާއަކީ އެގެއެއްގެ ބިންގަލެވެ. ނުވަތަ ތަނބުތަކެވެ.\nމިތަނުގައި ނިޔަތުގެ ޤަވާޢިދުތަކޭ ބުނެވެނީ، ނިޔަތާގުޅޭ އެންމެ މުހިއްމު ޤަވާޢިދުތަކުގެ ވާހަކައެވެ. އެގޮތުން އަންނަނިވި ޤަވާޢިދުތައްވެއެވެ.\nފުރަތަމަ ޤާޢިދާ: ﷲއަށް ކުއްތަންވެވޭ އަޅުކަންތަކުގެ ތެރެއިން ވައްތަރުގޮތް ނެތް އަޅުކަންތަކަށް، ހަމައެކަނި ﷲއަށް ނިޔަތް ޚާލިޞްކުރުން ފިޔަވައި އިތުރު ނިޔަތަކަށް ބޭނުމެއްނުވާނެއެވެ.\nވައްތަރުގޮތޭ ބުނެވެނީ އެއްގޮތަށް ކުރެވޭ ހަމައެކަނި ނިޔަތުން އަޅުކަން ބަދަލުވާ އަޅުކަންތަކެވެ. މިސާލެއްގެގޮތުން ގިނަ ނަމާދުތަކަކީ އެއްގޮތަކަށް ކުރެވޭ އަޅުކަމެކެވެ. ފަރުޟުނަމާދާއި ސުންނަތްނަމާދެވެ. ހަމައެކަނި ފަރުޟުނަމާދާއި ސުންނަތް ނަމާދު ފަރަޤުކުރުވަނީ ނިޔަތެވެ. އެހެންކަމުން މިޤާޢިދާއަށް ފެތޭހުށީ އެގޮތަށް ވައްތަރުކަމެއް ނެތް އަޅުކަންތަކެވެ.\nމިގޮތުން މިޤާޢިދާއަށް ފެތޭ އަޅުކަންތަކަކީ ﷲއަށް އީމާންވުމާއި، އެއިލާހު މަތިވެރިކުރުމާއި، އެއިލާހުގެ ޢަޛާބަށް ބިރުވެތިވުމާއި، އެއިލާހުގެ ޘަވާބަށް އުއްމީދުކުރުމާއި، އެއިލާހަށް ތަސްބީޙަކިޔުމާއި ތަހްލީލުކިޔުމާއި، ޤުރުއާން ކިޔެވުމާއި، ހުރިހާ ވައްތަރެއްގެ ޛިކުރުތައް ކުރުންފަދަ އަޅުކަންތަކެވެ. އެހެނީ، މިފަދަ އަޅުކަންތަކަކީ ﷲއަށް ކުރުން ޚާއްޞަވެގެންވާ އަޅުކަންތަކެވެ.\nﷲއަށް ނިޔަތް އިޚްލާޞްތެރިކުރުން ފިޔަވައި އިތުރު ނިޔަތަކަށް މިއަޅުކަންތަކުގައި ބޭނުމެއް ނުވާނެއެވެ. އަދި މެންދުރު ނަމާދަށް ނުވަތަ އަޞްރު ނަމާދަށް ނިޔަތް ޚާއްޞަކުރާފަދައިން ޚާއްޞަކުރަންވެސް ނިޔަތް ގަންނާކަށް ނުޖެހޭނެއެވެ. އެހެނީ، މިހުރިހާ އަޅުކަންތަކަކީ ﷲއަށް ޚާލިޞްކޮށްކުރެވޭ އަޅުކަންތަކެވެ. އެއިލާހު ނޫން އެއްވެސް އެހެން ފަރާތަކަށް މިއަޅުކަންތައްކުރުން ހުއްދަވެގެން ނުވެއެވެ.\nއެހެންކަމުން، ތަޞްބީޙަކިޔަން އެދޭމީހާ ނުވަތަ ޛިކުރުކުރާމީހާ، ތިމަން ތަޞްބީޙަ މިކިޔަނީ ނުވަތަ ޛިކުރުމިކުރަނީ ﷲއަށޭ ބުނެ ނިޔަތް ގަންނާކަށް ނުޖެހޭނެއެވެ. ނަމަވެސް މިފަދަ އަޅުކަންތަކުގައި އެކަންކުރުމަށް ޤަޞްދުކުރުމާއި، އެކަންކުރަނީ ﷲގެ ވަޖުހުފުޅު އަދައިގެންކަމަށް ނިޔަތް ގަންނަންޖެހޭނެއެވެ. މިނިޔަތުގެ ސަބަބުން އިޚްލާޞްތެރިކަމަށާއި، ﷲ ސުބުޙާނަހޫ ވަތަޢާލާއަށް ލޯބިވުމަށާއި، އެއިލާހު މަތިވެރިކުރުމަށާއި، އެއިލާހުގެ ޘަވާބަށް އެދުމަށާއި، އަދި އެއިލާހުގެ ޢަޛާބަށް ބިރުވެތިވުމަށް މަގުދައްކާނެއެވެ. މިނިޔަތަކީ ކޮންމެހެން ލާޒިމު ނިޔަތެކެވެ. މިއާއިޚިލާފަށް، ނިދާފައިވާމީހާ، މޮޔަވެފައިވާމީހާ، ނުވަތަ މަސްތުވެފައިވާމީހާގެ ދުލުން މިފަދަ ޛިކުރެއް އެއްޗެއް ބޭރުވެއްޖެނަމަ އެކަން އަޅުކަމަކަށް ނުވާނެއެވެ. އަދި ހަމައެހެންމެ، އެއަޅުކަމަކަށް ޘަވާބުލިބުން ބިނާވެފައިވަނީ އިޚްލާޞްތެރިކަމުގެ މައްޗަށެވެ.\nދެވަނަ ޤާޢިދާ: ޘަވާބާއި ޢިޤާބު ލިބުން ބިނާވެފައިވަނީ ނިޔަތުގެ މައްޗަށެވެ.\nޘަވާބާއި ޢިޤާބު ވަނީ ދުނިޔެވީގޮތުން ނުވަތަ އުޚްރަވީގޮތުންނެވެ. އެގޮތުން އުޚްރަވީގޮތުން ޘަވާބާއި ޢިޤާބު ލިބުން ޖުމްލަގޮތެއްގައާއި ތަފްޞީލީގޮތެއްގައި ބިނާވެފައިވަނީ ނިޔަތުގެ މައްޗަށެވެ. އެހެނީ، މުއުމިނުމީހާއަށް ﷲ ސުބުޙާނަހޫ ވަތަޢާލާގެ ރުއްސެވުމާއި، ކާމިޔާބު ޙާޞިލުވާހުށީ ﷲއަށް އިޚްލާޞްތެރިވެގެން ކުރެވޭ ޞާލިޙު ޢަމަލުތަކުންނެވެ. ﷲ ސުބުޙާނަހޫ ވަތަޢާލާ ވަޙީ ކުރައްވާފައިވެއެވެ. ((ادْخُلُوا الْجَنَّةَ بِمَا كُنتُمْ تَعْمَلُونَ)) النحل: 32 މާނައީ: “ތިޔަބައިމީހުން ކޮށްއުޅުނު ޢަމަލުތަކުގެ ސަބަބުން، ތިޔަބައިމީހުން ސުވަރުގެއަށް ވަންނާށެވެ!” އަދި ކާފަރުންނާބެހޭގޮތުން ވަޙީކުރައްވާފައިވެއެވެ. ((هَذِهِ جَهَنَّمُ الَّتِي كُنتُمْ تُوعَدُونَ * اصْلَوْهَا الْيَوْمَ بِمَا كُنتُمْ تَكْفُرُونَ)) يس: 63-64 މާނައީ: ” މިއީ ތިޔަބައިމީހުންނަށް ވަޢުދުކުރައްވާފައިވާ ނަރަކައެވެ. ތިޔަބައިމީހުން ކާފިރުވެ އުޅުނުކަމުގެ ސަބަބުން، މިއަދު ތިޔަބައިމީހުން އެ ނަރަކަޔަށް ވަންނާށެވެ!”\nދުނިޔެވީގޮތުން ޘަވާބާއި ޢިޤާބު ލިބުން ދަންނައެވެ. އެ އަޅުކަމެއް ކުރާހުށީ ތަކްލީފުލިބިގެންވާ މީހެއް ނުވަތަ ތަކްލީފުލިބިގެންނުވާމީހެކެވެ. އެމީހަކީ ތަކްލީފު ލިބިގެންވާ މީހެއްނަމަ، އެމީހާ ﷲ ސުބުޙާނަހޫ ވަތަޢާލާގެ އަމުރުފުޅުތަކަށް ކިޔަމަންގަންނަކަމުގައިވާނަމަ ދުނިޔެމަތީގައި އެމީހަކަށް އުފާވެރި ރަނގަޅު ދިރިއުޅުމެއް ﷲ ދެއްވަވާނެއެވެ. އެއިލާހު ވަޙީ ކުރައްވާފައިވެއެވެ. ((مَنْ عَمِلَ صَالِحاً مِنْ ذَكَرٍ أَوْ أُنثَى وَهُوَ مُؤْمِنٌ فَلَنُحْيِيَنَّهُ حَيَاةً طَيِّبَةً وَلَنَجْزِيَنَّهُمْ أَجْرَهُمْ بِأَحْسَنِ مَا كَانُوا يَعْمَلُونَ)) النحل: 97 މާނައީ: “މުއުމިނަކު ކަމުގައިވާ ޙާލު، ފިރިހެނުންގެ ތެރެއިންވިޔަސް، ނުވަތަ އަންހެނުންގެ ތެރެއިންވިޔަސް، ޞާލިޙު ޢަމަލެއް ކޮށްފިމީހާ (ދަންނާށެވެ!) ފަހެ، ހަމަކަށަވަރުން، އެމީހަކަށް ރަނގަޅު، ބާއްޖަވެރި ދިރިއުޅުމެއް، ތިމަންރަސްކަލާނގެ ދެއްވާހުށީމެވެ. އަދި ހަމަކަށަވަރުން، އެބައިމީހު ޢަމަލުކޮށް އުޅުނު އެންމެ ހެޔޮގޮތުގެ ދަރުމައިން، އެބައިމީހުންނަށް، ތިމަންރަސްކަލާނގެ ޖަޒާ ދެއްވާހުށީމެވެ.” އަދި އެމީހަކު ޢިޤާބު ޙައްޤުވާފަދަ ޢަމަލެއްކޮށްފިނަމަ، އެމީހެއްގެ މައްޗަށް ދުނިޔެމަތީގައި ޙައްދު ޤާއިމުކޮށް، ނުވަތަ ތަޢުޒީރުކޮށް، ނުވަތަ އެކުރިކަމެއްގެ ބަދަލު ދޭންޖެހެއެވެ. އެމީހަކީ ތަކްލީފު ލިބިގެންނުވާ މީހެއްނަމަ، އެމީހާ ކުރާ ހެޔޮކަންތަކަށް ﷲ ގެ ފަޟްލަވަންތަކަމުން ޘަވާބު ލިބޭނެއެވެ. އޭގެ މިސާލަކީ ކުޑަކުއްޖަކު ޙައްޖުގެ އަޅުކަން އަދާކުރުމެވެ. އަންހެނަކު ކުޑަކުއްޖެއް މައްޗަށް ނެންގެވުމަށް ފަހު ރަސޫލުﷲ ޞައްލަﷲ ޢަލައިހިވަސައްލަމައަށް ދެންނެވިއެވެ. “މިކުއްޖާއަށް ޙައްޖުވޭތޯއެވެ؟” އެކަލޭގެފާނު ޙަދީޘް ކުރެއްވިއެވެ. ((نَعَمْ، وَلَكِ أَجْرٌ)) (مسلم: 1336) މާނައީ: “އާއެކެވެ. ކަނބުލޭގެއަށް (އެޙައްޖުގެ) އަޖުރުވެއެވެ.” މިއާއިޚިލާފަށް ކުޑަކުއްޖަކު ނުވަތަ މޮޔައަކު ފަދަ ތަކްލީފުލިބިގެންނުވާ މީހަކު ނުބައިކަމެއްކޮށްފިނަމަ އެމީހަކަށް ނުބަކަމެއްކުރިކަމުގެ ފާފަ ނުލިޔުއްވެއެވެ. މިފަދަ މީހުންގެ ބެލެހެއްޓުންތެރިންގެ މައްޗަށް އޮތީ މިފަދަ މީހުން ނުބައިކަންތައްތަކުން ދުރުކޮށް، ހެޔޮކަންތައްތަކަށް އަދަބުވެރިކުރުވުމެވެ.\nތިންވަނަ ޤާޢިދާ: ތަޢުޔީނުކުރުން ޝަރުޠުނުކުރާކަމެއްގައި އޮޅުނުނަމަވެސް އޭގެން އަޅުކަމަށް އަޘަރެއްނުކުރާނެއެވެ.\nތަޢުޔީންކުރުން ބެހިގެންވަނީ ދެބަޔަކަށެވެ.\n1. ތަޢުޔީނުކުރުން ލާޒިމުވެގެންވާ، ތަޢުޔީނުކުރުމުގެ ނިޔަތާނުލައި އަޅުކަން ޞައްޙަނުވާ ތަޢުޔީނުކުރުމެވެ. މީގެ މިޘާލަކީ ފަރުޟާއި ސުންނަތްތައް ފަރަޤުކުރުމެވެ. ފަރުޟުނަމާދާއި ސުންނަތްނަމާދު ނިޔަތުން ތަޢުޔީންކުރަންޖެހޭނެއެވެ. އެގޮތަށް ތަޢުޔީނުނުކުރާކަމުގައިވާނަމަ ޞައްޙައެއްނުވާނެއެވެ. ފަރުޟުރޯދައާއި ސުންނަތްރޯދަވެސް ހަމަމިފަދައެވެ. އަދި މެންދުރުނަމާދާއި ޢަޞުރުނަމާދު ތަޢުޔީނުކުރުން ލާޒިމުވާނެއެވެ. މިފަދަ ތަޢުޔީނުކުރުމަނުލައި މިފަދަ އަޅުކަންތައް ޞައްޙަނުވާނެއެވެ.\n2. ތަޢުޔީނުކުރުން ލާޒިމުވެގެންނުވާ ތަޢުޔީނުކުރުމެވެ. މީގެ މިސާލަކީ މެންދުރުނަމާދަކީ ފަރުޟުނަމާދެއްކަމަށާއި، އެނަމާދުގެ ރަކުޢަތްތަކުގެ ޢަދަދު ތަޢުޔީނުކުރުމެވެ. އެހެނީ، މިއީ އެކަންކުރާމީހާ ތަޢުޔީނުކުރަންޖެހޭކަމެއް ނޫނެވެ. އެއީ ޝަރުޢުކުރެއްވިފަރާތުން ތަޢުޔީނުކުރައްވާފައިވާ ކަންކަމެވެ.\nއެގޮތުން ޢުޛުރުވެރިވެފައިވާމީހަކު، މެންދުރުނަމާދުގެ ވަޤުތު ފާއިތުވެއްޖެކަމަށް ހީކޮށް ޤަޟާއަށް އެނަމާދުކޮށް ނިމުނުފަހުން ވަޤުތު އަދި ފާއިތުނުވާކަން އެނގިއްޖެކަމުގައިވާނަމަ، ނުވަތަ މިއާއިއިދިކޮޅަށް މެންދުރުނަމާދުވަޤުތުގައި ކަމަށް ހީކޮށް، އެވަޤުތު ދިޔަފަހުން އަދާއަށްކޮށް ނިމުނުފަހުން ވަޤުތު ފާއިތުވީކަން އެނގުނުނަމަވެސް އެމީހާގެ ނަމާދު ޞައްޙަވާނެއެވެ. އެހެނީ، މިފަދަ އޮޅުމަކުން އަޅުކަމުގެ އަޞްލަށް އެއްވެސް ބުރުލެއްނާރާނެއެވެ. އެހެނީ، އަކަމުގެ ޤަޞްދަކީ ވާޖިބު އަދާކުރުމާއި، ޒިންމާއިން ބަރީއަވުންކަމުގައިވީހިނދު އެކަން ޙާޞިލުވެއްޖެއެވެ. މިބުނެވިދިޔަގޮތުގައި ޤަޟާކުރުމާއި އަދާކުރުމުގައި ތަފާތުކަމެއް އެކުލެވިފައެއްނުވެއެވެ.\n– النية وأثرها في الأحكام الشرعية/ لصالح السدلان.\n– إغاثة اللهفان/ لابن قيم الجوزية.\n– الأشباه والنظائر/ لابن نجيم.\n– الأمنية في إدراك النية/ للقرافي.\n– القواعد والفوائد الأصولية/ للبعلي.\n* النية وأحكامها – إعداد: عفاف بنت يحيى آل حريد (ކުދި ބަދަލުތަކާއެކު)


Allho adhives ekahala lava eh kulhey hithun\nއައްލޮ އަދިވެސް އެކަހަލަ ލަވައެއް ކުޅޭ ހިތުން!\nއެއީ ރާއްޖޭގައި މިއުޒިކްގެ ފޯރި އެންމެ ގަދަވި ދުވަސްވަރެވެ. އޭރު މީހުން ލަވަ އަޑު އަހަނީ މިހާރު އަޑު އަހާހެން ހެޑްސެޓް އަޅައިގެނެއް ނޫނެވެ. ގޭގޭގައި ބަހައްޓާފައި ހުންނަ އަޑު ގަދަ ސެޓްތަކުން މުޅި ރަށު ތެރެއަށް އިވޭ ގޮތަށެވެ.\nމެޒޯ މުހައްމަދު މާޖިދު ނުވަތަ ކްރީމް މޯޑްގެ އެންމެ ފަހު ސޯލޯ އަލްބަމް ނެރުމުން ރަށު ތެރެއިން މިއުޒިކްގެ އަޑު އިހުނަށް ވުރެ ގަދަވިއެވެ. "ވިސްނާ ވިސްނާ... އެކި ރޭތައް ދުވާލާ، ވަކި ވަކިން ގުނަ ގުނާ،" ރާއްޖޭގެ ރަށްރަށުން ހަވީރުގެ ވަގުތު އިވެނީ މި ލަވައިގެ އަޑެވެ. ލަވަޔަށް އިތުރު މަޝްހޫރު ކަމެއް ލިބުނީ އެމެރިކާގެ މަޝްހޫރު މިއުޒިކް ޗެނަލް "އެމްޓީވ" އިން އެލަވަ ދައްކައިލުމުންނެވެ. އެއީ މެޒޯ މޯޑްގެ އިތުރުން ރާއްޖޭގެ ހުރިހާ އާޓިސްޓުން ފަހުރުވެރިވި ކަމެކެވެ.\nއެ ލަވަޔަށް އެކްޓް ކުރި ދެމީހުންނަކީ އެކްޓަރުންނެއް ނޫނެވެ. ލަވައިގައި އުޅޭ ފިރިހެން ތަރިއަކީ މުޅިން އެހެން ކަމަކުން އޭރުވެސް މަޝްހޫރުވެފައިވާ މީހެކެވެ. އޭނާ މަޝްހޫރުވީ ބޮޑީ ބިލްޑިން ދާއިރާއިންނެވެ.\nޢަބުދުﷲ ނިޔާޒު، މަޝްހޫރު ނަމުން ނަމަ ޖޭމް އައްލޮ އެވެ. އޭނާބުނާ ގޮތުގައި އޭނާއަށް އެ ފުރުސަތު ލިބުނީ އެކަމުގެ އިންތިޒާރުގައި ހުއްޓައެވެ.\nޖޭމް އައްލޮ އެހާރާއި މިހާރު\n"ވެއިޓް ޓްރެއިނިން ތެރޭގައި ވެސް ބައިވަރު ފޮޓޯ ނަގާ ހަދާތީ ހަމަ އަބަަދުވެސް ގަބޫލުކޮށްގެން ހުންނަނީ އެކަހަލަ ޗާންސެއް ލިބޭނެ ކަމަށާ، ލިބިއްޖެއްޔާ ބޭނުން ކުރާނެ ކަމަށް. ޓެޑްރީ ފުރަތަމަ ބުނުމާއެކީ ވެސް ބުނިން އާނއެކޭ، ދެވަނަ ވިސްނުމަކަށް ވެސް ނުވެސް ގޮސް،" ލަވައިންް ފުރުސަތު ލިބުނު ގޮތް އަވަސް އަށް ކިޔައިދެމުން އައްލޮ ބުންޏެވެ.\nއައްލޮ އަށް އެ ލަވައިން ފުރުސަތު ލިބުނީ މަޝްހޫރު ޑައިރެކްޓަރު މުހައްމަދު ނިޔާޒު ޓެޑްރީއާއެކު ބައެއް ކޮމާޝަލް އެޑް ތަކުގައި ބައިވެރިވެ، އޭނާގެ ފިޓްނަސް ޓެޑަށް ފެނިފައި ހުރުމުންނެވެ.\nއެހެންވެ ލަވަ ޑައިރެކްޓް ކުރީވެސް އައްލޮ އަށް ފަސޭހަވާ ގޮތަށް މާބޮޑު އެކްޓެއް ކުރަން ނުޖެހޭ ގޮތަށެވެ. ލަވައިގައި ދައްކަނީ އައްލޮ އާއި ނޫރާ ކުޑަކޮށް ހިނގާލައި ކައިރިވެލާ އެހެން އުޅޭ މަންޒަރުތަކެކެވެ. ނަމަވެސް ލަވައިގައި ކުރި މަސައްކަތާ މެދު ޓެޑްރީގެ އިތުރުން މެޒޯ ވެސް އުފާވި ކަމަށް އައްލޮ ބުންޏެވެ.\nއެލަވަ ނެގުމަށް ފުވައްމުލަކަށާއި ބައެއް އެހެން ރަށްރަށް ކުރި ދަތުރުގައި އެހެން ލަވައެއް ވެސް ނެގިއެވެ. ނަމަވެސް އޭގެ ފަހުން އައްލޮ އުޅޭ ލަވައެއް އަދި އަދަށް ވެސް ނުފެނެއެވެ.\nމިހާރު އޭނާ ކޮބާ؟\nލަވަޔަށް ފަހު އެހެން ލަވައެއް ވެސް ކުޅެން އައްލޮ އުއްމީދު ކުރިއެވެ. އެކަމަކު ރާއްޖެއަށް އައި ސިޔާސީ ބަދަލުތަކާއެކު މުނިފޫހި ފިލުވުމުގެ ދާއިރާއަށް ލިބޭ ސަމާލުކަން ކުޑަވީއެވެ. އެހެންވީމާ ރަނގަޅު ފެންވަރުގެ ވީޑިއޯ ލަވައެއް އުފައްދާނެ ބަޔަކުވެސް ނެތުނީ އެވެ.\nއެހެންވީމާ އޭނާ ކުރިއަށް ދިޔައީ ކުރިން ވެސް ކުރަމުން އައި މަސައްްކަތުގަ އެވެ.\n"ވިއްސަށް ވުރެ ގިނަ އަހަރު މިވީ މީހުން ޓްރެއިން ކުރާތާ، 49000 ފަހަރު މީހުންނަށް އިންސްޓްރަކްޝަން ދީފައި ހުންނާނެ. ދެން މީހުން ޓްރެއިން ކުރަން ކުރި މަސައްކަތުގެ 80 ޕަސެންޓް ވަރު ހަމަ ކާމިޔާބު،" އޭނާ ބުންޏެވެ.\nއެމްޓީވީން ދެއްކި ލަވައަށް ވުރެ މާ ބޮޑަށް ވެސް އޭނާ ފަހުރުވެރިވާ ކާމިޔާބީއަކީ ފިޓްނަސްގައި ހޯދުނު ކާމިޔާބެވެ. އުމުރުން 48 އަހަރު ވީ އިރު ވެސް އައްލޮގެ ފިޓްނަސް އަކަށް ބަދަލެއް ނާދެއެވެ. އޭނާއަށް ވެސް ބަދަލެއް ނާދެ އެވެ. މިހާރު ވެސް ދުވަސް ފަށައި ނިންމަނީ އޭރުވެސް އޭނާގެ ދުވަސް އޮތް ގޮތަށެވެ. އެ އުމުރަށް ދާއިރު ގިނަ މީހުންގެ ހުންނަ ކަހަލަ ޗަސް ބަނޑެއްގެ ބަދަލުގައި އޭނާގެ މިހާރު ވެސް ހުންނަނީ ފްލައި ވެއިޓް ބޮޑީ ބިލްޑަރެއްގެ ހަށިގަނޑެވެ. އޭނާ ބޭނުންވަނީ ރާއްޖޭގެ ހުރިހާ އުމުރެެއްގެ މީހުން ވެސް އެގޮތަށް ތިބޭށެވެ. ހާއްސަކޮށް ފިލްމު ކުޅޭ މަޝްހޫރު މީހުންނެވެ.\n"ސްޓާރުންނަށް ދެން މަގޭ ފަރާތުން ބުނެލަން އޮތީ ތިހުރިހާ އެންމެން ވެސް އެބަ ޖެހޭ ފިޒިކަލީ ފިޓްވާން. އެހެންވީމާ ޖިމްއަކަށް ޖޮއިންކޮށްގެން ވެއިޓް ޓްރެއިނިން ހަދައިގެން ބޮޑީ ކޮންމެވެސް ވަރަކަށް ޓްރާންސްފޯމް ކޮށްގެންނޭ ތިޔަލާ އެއްޗެހީގެ ރީތި ކަންވެސް ފެންނާނީ،" ފިޓްނަސް އާދަޔާ ހިލާފު ޝައުގުވެރިކަމެއް ހުންނަ އައްލޮ ބުންޏެވެ.\nހިތްތަލަވިލާއިން އަނެއްކާވެސް އަޑެއް!\nސަލްވާގެ ފަށުފުލާ އަނގޮޓި ރީތި ކަމުން!


މި އަހަރުގެ ސާފް ޗެމްޕިއަންޝިޕް ބާއްވަން ރާއްޖޭން ބިޑްކޮށްފި! | Sandhaanu\nމި އަހަރުގެ ސާފް ޗެމްޕިއަންޝިޕް ބާއްވަން ރާއްޖޭން ބިޑްކޮށްފި!\nރާއްޖޭން ރަސްމީކޮށް ބިޑްކުރިކަން އިއުލާންކުރެއްވީ ފުޓްބޯޅަ އެސޯސިއޭޝަން އޮފް މޯލްޑިވްސް (އެފްއޭއެމް) ގެ ރައީސް ބައްސާމް އަދީލް ޖަލީލް މިރޭ ކުރެއްވި ޓްވީޓެއްގަ އެވެ.\nއެފްއޭއެމްގެ ރައީސް ބައްސާމް އަދީލް ޖަލީލް މިއަދު ކުރެއްވި ޓްވީޓްގައި ވިދާޅުވީ 2021 ވަނަ އަހަރުގެ ސާފް ޗެމްޕިއަންޝިޕް ރާއްޖޭގައި ހޯސްޓް ކުރުމަށް މިއަދު ރަސްމީކޮށް ބިޑް ކޮށްފައިވާ ކަމަށެވެ. އަދި ބައިނަލްއަގްވާމީ މެޗުތަކާއި މުބާރާތްތައް ރާއްޖޭގައި ބޭއްވުމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ކުރައްވާ މަސައްކަތްޕުޅާއި ކުޅިވަރު ވަޒީރު އަހުމަދު މަހުލޫފް ފޯރުކޮށްދެއްވަވާ އެހީތެރިކަން ބަލައިގަނެ އެކަމަށް ޝުކުރުއަދާކުރައްވާފައިވެއެވެ.\nސާފް ޗެމްޕިއަންޝިޕްގެ 13 ވަނަ އެޑިޝަން ބާއްވަން ފުރަތަމަ ހަމަޖައްސާފައިވަނީ ޕާކިސްތާނުގަ އެވެ. އެކަމަކު ބަންގްލަދޭޝްގެ އެދުމުގެ މަތިން ފަހުން އެ މުބާރާތް ބާއްވަން ނިންމީ އެގައުމުގަ އެވެ. ނަމަވެސް ކޮވިޑް ގެ އުނދަގޫ ހާލަތާ އެކު ސްޕޮންސަރުން ލިބުނު ދަތިވުމާއި ސަރުކާރުގެ އެއްބާރުލުން އެންމެ ރަނގަޅަށް ނުލިބުމުން ބަންގްލަދޭޝުން މުބާރާތް ނުބާއްވަން ނިންމިއެވެ.\nބަންގްލަދޭޝްގެ ކޮވިޑްގެ ހާލަތު އޮތް ގޮތުން މުބާރާތެއް ބޭއްވޭނެ ކަމުގެ ޔަގީން ކަމެއް ސަރުކާރުން ނުދިނުމާއި ގުޅިގެން ސާފް ޗެމްޕިއަންޝިޕް ބާއްވަން އާ ބިޑަށް ހުޅުވާލާނެ ކަމަށް އޭއެފްސީން ވަނީ މިފަހުން އިއުލާންކޮށްފައެވެ.\nރާއްޖޭގެ އިތުރުން ދެޤައުމަކުން ވަނީ ސާފް ޗެމްޕިއަންޝިޕް ބޭއްވުުމަށް ޝައުގުވެރިވެފައެވެ. ރާއްޖޭގެ އިތުރުން ދެން ޝައުގުވެރިވީ އިންޑިއާ އަދި ނޭޕާލުންނެވެ. ބަންގްލަދޭޝުން މުބާރާތް ނުބޭއްވޭނެކަމަށް ބުނުމުން އެންމެ ފުރަތަމަ މުބާރާތް ހޯސްޓްކުރަން ޝައުގުވެރިކަން ފާޅުކުރީ ނޭޕާލުންނެވެ. ރާއްޖޭން މިއަދު މުބާރާތް ބާއްވަން ބިޑްކުރިއިރު އިންޑިއާ އާއި ނޭޕާލުން ވެސް މިއަދު ރަސްމީކޮށް ބިޑްކުރާނެކަމަށް ބެލެވެ އެވެ..\nމިހާރު އޮތް ގޮތުން ސާފް ޗެމްޕިއަންޝިޕުގައި ކުޅޭނީ ސާފްގެ ހަތް ގައުމުގެ ތެރެއިން ފަސް ގައުމެވެ. އެއީ ރާއްޖެ އާއި އިންޑިއާ އަދި ނޭޕާލުގެ އިތުރުން ސްރީ ލަންކާ އަދި ބަންގްލަދޭޝް އެވެ. އެހެން ފަހަރުތަކުގައި ދެ ގްރޫޕަށް ބަހާލައިގެން މުބާރާތް ކުރިއަށް ގެންދިޔަނަމަވެސް ޓީމުތައް މަދުވުމުން މިފަހަރުގެ ފައިނަލުން ޖާގަ ލިބޭނީ ފަސް ގައުމުގެ މެދުގައި ލީގު އުސޫލުން އެއް ބުރު ކުޅުމަށް ފަހު ޕޮއިންޓުގެ ގޮތުން އެންމެ ކުރި ލިބޭ ދެޓީމަށެވެ.\nމިފަހަރުގެ މުބާރާތުގައި ބޫޓާނުން ބައިވެރިވާން ނިންމާފައި ނެތުމާއި ފީފާގެ ސަސްޕެންޝަނެއްގައި އޮތުމުން ޕާކިސްތާނަށް ވެސް މުބާރާތުގައި ވާދައެއްނުކުރެވޭނެ އެވެ.\nމުބާރާތް ބާއްވާނެ ގައުމެއް ނިންމާނީ އޮގަސްޓް މަހުގެ ފުރަތަމަ ހަފްތާތެރޭ ސާފުން ބާއްވާ ބައްދަލުވުމުގަ އެވެ.


ދިމާވި އާދަޔާ ޚިލާފް ޒުވާނާ (ސާޅީސް ހަތަރުވަނަ ބައި) – Esfiya\nބިރުވެރި ލޯބި 15 hours ago\nދިމާވި އާދަޔާ ޚިލާފް ޒުވާނާ (ސާޅީސް ހަތަރުވަނަ ބައި)\n“އަޅެ ނޫން” ނައިޝާ އެހެންބުނެ އޭނާގެ ފޯނު އެނދުމަތީގައި ބޭއްވި އެވެ. “ކިހިނެއްވީ ދަރިފުޅާ؟” ނައިޝާގެ މަންމަ އަހާލިއެވެ. އިއްޔެވީ ކަންތައް ނައިޝާ އޭނާގެ މަންމައަށް ކިޔައިދިނެވެ. “ހާދަހާ ގޮތެއްވެސް ނެތް ކުއްޖެކޭ ދޯ އެސައިފަކީ ނައިއަށް ގުޅާފަ އެއްޗެހި ކިޔަން” ނައިޝާގެ މަންމަ ހިތްހަމަނުޖެހިފައި ހުރެ ބުނެލި އެވެ.\n“އެހެންވެ ސިމް ކާޑު ބިންދާލާ ފޯނު ފޯމެޓް ކޮށްލެވުނުއިރު ހަނދާނެއް ނުވި ހަނީފާއްތަގެ ނަންބަރު ނަގާކަށް… ނައިޝާ އަކަށް އެނަންބަރެއް ހިތުން ނުވެސް އެނގޭ” ދެރަވެލާފައި ނައިޝާ ބުންޏެވެ. އެވަގުތު ނައިޝާ ގަޔާ ކައިރިކޮށްލަމުން ދެރަނުވުމަށާއި ކޮންމެވެސް ގޮތަކުން ހަނީފާގެ ނަންބަރު ހޯދައިދޭނެ ކަމުގައި ނައިޝާގެ މަންމަ ބުންޏެވެ.\n“ދަރިފުޅު ދެން ނިދާލާ… ހަވީރު ނުހައިކު ކޮއްކޮ އަންނާނެ ސުކޫލުން… ދަރިފުޅު އަންނަކަމެއް ކޮއްކޮއަކަށް ނޭނގޭނެ… ފެނިއްޖެނަމަ ވަރަށް ސަޕްރައިޒް ވާނެ…. އެކަމަކު ދަރިފުޅު ރޯތަން ކޮއްކޮއަށް ފެނިއްޖެއްޔާ ވަރަށް ދެރަވާނެ” ކޮޓަރިން ނިކުންނަމުން ނައިޝާގެ މަންމަ ބުންޏެވެ.\nހަވީރު ސަޔަށް އެންމެންވެސް މޭޒުދޮށަށް ޖަމާވިއެވެ. “ވޯ…ކުޑާވެސް އެބަހުރިތަ؟” ނައިޝާ ފެނިގެން ހައިރާންވެ ހުރެ އުފަލުން ނުހައިކު އަހާލިއެވެ.އެވަގުތު ނައިޝާ ނުހައިކުއަަށް ހިނިތުންވެލަމުން ބޯޖަހާލިއެވެ.\n“ސަޕްރައިޒް ވެއްޖެ ދޯ؟”ނުހައިކުއަަށް އޭނާގެ މަންމަ ބުނެލިއެވެ. “އާނ…ކުޑާ ނުވެސް އަންނަމެއްނު ކޮއްކޮގެ 12 އިޔާރސް ފުރުނު ބާރތުޑޭ ޕާޓީއަށް…ގިފްޓެއްވެސް ނުދޭ” ނުހައިކު ޝަކުވާ ކޮށްލިއެވެ.\n“ސޮރީ ކުޑާއަށް ނާދެވުނީ…އަދި ގިފްޓެއް ދޭނަން އިނގޭ” ނުހައިކުގެ ބޮލުގައި ފިރުމާލަމުން ހިނިތުންވެ ހުރެ ނައިޝާ ބުންޏެވެ.އެންމެން ކާމޭޒުދޮށުގައި ސައިބުއިން ކުރިއަށް ގެންދިޔަ އެވެ. “އަދި ހަނދާންނެތިފަ މިހުރީ ކޮބާ ކުޑާބެ؟…ނާދޭތަ؟” ކައިނިމި ކަޅުސައި ބޯން އިން ނައިޝާއަށް ނުހައިކު އެސުވާލު ކޮށްލުމުން ނައިޝާ ކޮށި އެރިއެވެ.\nނައިޝާ ކޮށި އެރުމުން އޭނާގެ މަންމަ ނައިޝާގެ ބުރަކަށީގައި ފިރުމާލަމުން ފެންތަށި ދިއްކޮށްލިއެވެ. “ދަރިފުޅާ ކުޑާއާ މާ ސުވާލުނުކޮށް އަވަހަށް ހުސްކޮށްލާ…ކުޑާބެ ނާދެ”ނައިޝާގެ މަންމަ ނުހައިކުއަަށް ބުނެލިއެވެ.\n“ކީއްވެ ނައީ؟…އެއީ ވަރަށް ރަނގަޅު ބޭބެއެއް.. އެއްކަލަ ބުރު ދަތުރުގޮއްސަ ނުހައިކު އަށް ފީނަންވެސް ދަސްކޮށްދިން” ޝަކުވާވެރި ރާގަކަށް ނުހައިކު އެހެން ބުނުމުން ނައިޝާ އަވަހަށް އެތަނުން ތެދުވެގެންގޮސް ކޮޓަރިއަށް ވަނެވެ.\nކޮޓަރިއަށް ވަނުމާއިއެކު އަނގަމަތީގައި އަތް އެޅުމަށްފަހު ނައިޝާ ރޯން ފެށިއެވެ. “ކީއްވެ ކުޑާ އެދިޔައީ؟” ނުހައިކު ދެރަވެލާފައި ބުންޏެވެ. “ދަރިފުޅާ ކުޑާ އުޅެނީ ބަލިވެ އެހެންވެ އޮށޯވެލަން އެދިޔައީ” ނުހައިކު އަށް އޭނާގެ ބައްޕަ ޖަވާބު ދިނެވެ.\n“ދަރިފުޅާ މިތަނަށް އައިފަހުން އަބަދު ތި އޮންނަނީ ކޮޓަރިތެރޭގަ ރޯން… ނުހައިކު ކޮއްކޮވެސް ދަރިފުޅު އަބަދު ކޮޓަރީގަ އޮންނާތީ އެސުވާލު ކޮށްފި…މަންމަމެން ކޮއްކޮ ކައިރީގަ ކިޔައިގެން މިއުޅެނީ ދަރިފުޅު ބަލިވެއޭ އުޅެނީ…ދެން ތިހެން ނުހަދާ ތެދުވެލާ ކޮއްކޮއާ އެކު އުޅެލާ ހަދާލީމައެއްނު ތިކަމުން ދުރުވެވޭނީ…ސައިފް މަތިން ދެން ދަރިފުޅު ހަނދާން ނައްތާލަބަލަ” ނައިޝާ ކައިރިއަށް އާދައިގެމަތިން ވަތްް އޭނާގެ މަންމަ ބުނެލިއެވެ.\n“ނައިޝާ ބޭނުންވޭ ހަނދާން ނައްތާލަން… އެކަމަކު ސައިފާއެކު އައިއްސަ މިކޮޓަރިތެރޭގަ އުޅުނު ހަނދާންތަކާ އިއްޔެ ނުހައިކު ބުނި ދަތުރުގެ ހަނދާންއާވެ ރޮވެނީ” ލޯ ފުހެލަމުން ނައިޝާ އޭނާގެ މަންމައަށް ބުންޏެވެ.\n“ދަރިފުޅު ސައިފް މަތިން ހަނދާންވަންޏާ ހިނގާ މިރޭ މަންމައާއެކު މަންމަ ކޮޓަރީގަ ނިދަން…ބައްޕަ މިކޮޓަރިއަށް ގެނެސްފަ” ނައިޝާގެ މަންމަ ބުންޏެވެ.\nރޭގަނޑު ނިދާގަނޑި ޖެހުމުން ނައިޝާ އޭނާގެ މަންމަ ކައިރިއަށް ނިދަން ދިޔައެެވެ. “އަނެއްކާ ރޮނީއޭ ދޯ” ނައިޝާގެ މަންމަ އޭނާ ގަޔާ ކައިރި ކޮށްލަމުން ބުނެލިއެވެ. “ތިހުއްޓާލާ…ދަރިފުޅަށް އެއަށްވުރެ ރަނގަޅު ކުދިންވެސް ލިބޭނެ” ނައިޝާގެ މަންމަ ބުންޏެވެ.\n“ނުލިބޭނެ ނައި އަކަށް ދުވަހަކުވެސް އިންނާނެ މީހަކު ނުލިބޭނެ…އެއްވެސް މީހަކު ބޭނުމެއްނުވާނެ ނައި ކަހަލަ ސިފަ ހަޑި މީހަކާ އިންނާކަށް…ނައި ފަލަވީމަ ނައިއަށް ވާހަކަ ދައްކާލާނެ ރަހުމަތްތެރިއަކުވެސް ނުލިބި ބާކީ ވެފަ ހުއްޓާ ސައިފާ ދިމާވެ ސައިފަށް ނައިގެ ހިތް ދެވުނީ” ނައިޝާ ރޮމުން ބުނެލިއެވެ. “ތިހެން ނުބުނޭ… މަންމަގެ ނައިޝާ އަކީ ހަޑި ކުއްޖެއްނޫން” ނައިޝާގެ މަންމަ ަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަ ނައިޝާގެ ބޮލުގައި ބޮސްދެމުން ބުނެލި އެވެ.\n“ނައި އަށް އެނގޭ މަންމަ ތިހެން ތިބުނަނީ ނައި ހިތްހަމަ ޖައްސަންކަން… އެކަމަކު ނައި ރީއްޗެއްނޫން.. އެހެންވީމަ އެއްނު ނައިއަށް މިހެން މިވީ” ނައިޝާ އޭނާގެ މަންމަގެ ކައިރީގައި އޮވެ ބުނެލިއެވެ.\n“ދަރިފުޅު ޕުރެގް ޓެސްޓް ހަދާފަ ވާގޮތެއް ބަލާފަ މަންމައާއެކު ކަސްރަތަށް ދާނީދޯ…ނައި އަކީ ހަޑިކުއްޖެއްނޫން…އަދި ހިކުނީމަ މާރީތިވާނެ” ނައިޝާގެ މަންމަ އޭނާ އިތުރަށް ގަޔާ ކައިރިކޮށްލަމުން އޯގާތެރި ކަމާއެކު ބުނެލިއެވެ.\n“މަންމާ ނައި އަސްލު ބޭނުމެއްނޫން ސައިފްގެ ބޭބީއެއް…އެކަމަކު ސައިފް ނައިގެ އަޑެއް ނޭހި…ނައި ރުފިޔާ ނުދިނީމަ ގުދަންތެރެއަށްލާ ބަދެ ވަރަށް އަނިޔާ ކުރި…މަންމައަަށް ނައި ކިޔައިދިނީމެއްނު…އެހެންވެ އެހާ ނުލަފާ މީހެއްގެ ދަރިޔެއް ނައި ބޭނުމެއްނޫން” ނައިޝާ ތުއްތު ކުއްޖެއްހެން އޭނާގެ މަންމަގެ ގައިގައި ބައްދާލައިގެން އޮވެ ގިސްޖެހެމުން ބުނެލިއެވެ.ނައިޝާ ގިސްޖެހެން ފެށުމުން އޭނާގެ އަޑު ބާރުވާން ފެށިއެވެ.\n“ހުއްޓާލާ ދަރިފުޅާ ހުއްޓާލާ… އިރާދަފުޅުން ދެރަގޮތެއް ދަރިފުޅަށް ނުވާނެ… ދަރިފުޅު ދެކެ ލޯބިވާ މީހުން އެބަތިބި… ދަރިފުޅުގެ އާއިލާވެސް ހަނީފާއްތަ ވެސް ސައިފްގެ ބައްޕަވެސް އެހުރީނު.. މަންމަމެން ދަރިފުޅު ދެކެ އިންތިހާއަށް ލޯބިވޭ… މަންމަމެންނަށްޓަކާ ދަރިފުޅު ނޯމަލް ލައިފަށް އައިސް ބަލަ” ނައިޝާގެ ލޮލުން ކަރުނަ ފުހެލާ ގަޔާ ކައިރިކޮށްލާ ބައްދާލަމުން އޯގާތެރި ކަމާއެކު ނައިޝާގެ މަންމަ އެހެންބުނެލިއިރު އޭނާގެ މަންމަވެސް ހުރީ ފެންކަޅިވިއެވެ.\nރޮއެރޮއެ ގޮސް ނައިޝާއަށް ނިދުމުން އޭނާގެ މަންމަ އެކޮޓަރިން ނިކުތްއިރު ނައިޝާގެ ބައްޕަ ކޮޓަރި ދޮރުމަތީގައި ހުއްޓެވެ. “ނައިޝާ ރޮނީދޯ؟” ނައިޝާގެ ބައްޕަ ަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަ ނައިޝާގެ މަންމައަށް އަހާލިއެވެ.\n“އާނ… އެފަކީރު މުޅިން ހަލާކުވެއްޖެ… އަހަންނަކަށް ކެތެއް ނުކުރެވޭނެ އޭނަ ހިތާމަ ކުރާތަން ދެކޭކަށް…މައްސަލަ ޖައްސާކަށް ވެސް ނައިޝާ ބޭނުމެއްނުވޭ” ކެތްނުކުރެވިގެން ގޮސް ނައިޝާގެ މަންމައަށް ވެސް ރޮވުނެވެ.\n“ނުރޮއެ ހުއްޓާލާ..އޭނަ ކުރިމަތީގަ ތިހެން ރޯންވެއްޖެނަަމަ އޭނާ ހައްތަހާ ދެރަވާނީ…ނައި އަށް ކައުންސެލިން ދޭން މަށަށް ފެންނަނީ” ނައިޝާގެ މަންމަ ގަޔާ ކައިރިކޮށްލަމުން އޭނާގެ ފިރިމީހާ ނައިޝާގެ ބައްޕަ ބުނެލިއެވެ.\nތީއޭ މިހިތުގެ ދިރުމަކީ (1)\nދީނީ ލޯބި December 20, 2019\nލޯބި September 3, 2019


SunOnline: Raajjeygai hunnavaa Germany ge honorary Consul kamah Sanjay Maniku hamajassaifi\ndate_range ހުކުރު 19 އެޕްރިލް 2019\nރާއްޖޭގައި ހުންނަވާ ޖަރުމަނުގެ އޮނަރަރީ ކޮންސުލް ކަމަށް ސަންޖޭ މަނިކު ހަމަޖައްސައިފި\nމާހިލް މުހައްމަދު 12 Feb 2019, 16:19\nރާއްޖޭގައި ހުންނަވާ ޖަރުމަނުގެ އޮނަރަރީ ކޮންސުލްގެ މަގާމަށް ސަންޖޭ އިބްރާހިމް މަނިކު އައްޔަނުކުރަނީ -- ފޮޓޯ/ ފޮރިން މިނިސްޓްރީ\nދިވެހި ރާއްޖޭގައި ހުންނަވާ ޖަރުމަނު ވިލާތުގެ އޮނަރަރީ ކޮންސުލްގެ މަގާމަށް ވިޔަފާރިވެރިޔާ ސަންޖޭ އިބްރާހިމް މަނިކު ހަމަޖައްސަވައިފި އެވެ.\nފޮރިން މިނިސްޓަރު އަބްދުﷲ ޝާހިދު މިއަދު ކުރެއްވި ޓްވީޓެއްގައި ވަނީ، ސަންޖޭ މަނިކަށް އޮނަރަރީ ކޮންސުލްކަން ހަވާލުކުރެއްވިކަމުގެ ލިޔުން ހަވާލުކުރައްވާ ފޮޓޯއެއް އާންމުކުރައްވާފަ އެވެ. އެތަނުގައި ޖަރުމަނުން ސްރީލަންކާއާއި ރާއްޖެއަށް ކަނޑައަޅާފައިވާ ހުންނަވާ ސަފީރު ޖޯން ރޯޑްވެސް ހާޒިރުވެ ހުންނެވި އެވެ.\nފޮރިން މިނިސްޓަރު ޝާހިދު ވިދާޅުވީ ޖަރުމަނަކީ ރާއްޖޭގެ ފަތުރުވެރިކަމުގެ ދާއިރާގެ މުހިންމު ހިއްސާދާރެއް ކަމަށާއި މިދިޔަ އަހަރުގެ ޓޫރިސްޓު އެރައިވަލްސްގެ 8.9 ޕަސަންޓު ހިއްސާކުރީ ޖަރުމަނު ފަތުރުވެރިން ކަމަށެވެ.\nއަދި ފަތުރުވެރިކަމާއި އިގްތިސާދީ އެހެނިހެން ދާއިރާތަކުން ޖަރުމަނާ ގުޅުން ބަދަހިކުރުމަށް އުންމީދުކުރައްވާ ކަމަށް ފޮރިން މިނިސްޓަރު ވިދާޅުވި އެވެ.\nސަންޖޭ އިބްރާހިމް މަނިކަކީ ޔުނިވާސަލް އެންޓަޕްރައިޒެސްގެ ހިއްސާދާރު ޑރ. އިބްރާހިމް މަނިކުގެ ދަރިކަލުންނެވެ. އަދި ދ. ކުޑަހުވަދޫގެ ދާލު އެއާޕޯޓު ހިންގާ ރިއޯލޯ ގްރޫޕުގެ ޑިރެކްޓަރެކެވެ. އަދި އޮޕަރޭޝަންތައް ފަށާ ރާއްޖޭގެ އާ ޑޮމެސްޓިކް އެއާލައިން މަންތާ އެއާގެ މެނޭޖިންގް ޑިރެކްޓަރެވެ.\nސަންޖޭ މަނިކަކީ ދ. އަތޮޅުގައި ހިންގާ ކަނޑިންމަ ރިސޯޓު ހިންގާ ކުންފުނީގެ މެނޭޖިންގް ޑިރެކްޓަރެވެ. އެ ކުންފުނީގެ ދަށުން ރާއްޖޭގެ ބައެއް އެހެން ރިސޯޓުތައްވެސް އޮޕަރޭޓުކުރެ އެވެ.\nމީގެ އިތުރުން ސަންޖޭއަކީ ރާއްޖޭގައި ކޮކަކޯލާ އުފައްދާ މާލެ އެރޭޓެޑް ވޯޓާ ކޮމްޕެނީގެ ވެސް މެނޭޖިންގް ޑިރެކްޓަރެވެ.\nދިރާގު އަހަރީ އާންމު ޖަލްސާ މިމަހު 25 ގައި\nއޫރީދޫން ޑޮކްޓަރުންނަށް ހާއްސަ ޕެކޭޖެއް ތައާރަފް ކޮށްފި\nއެސްޑީއެފްސީ އިން އިތުރު ދެ ލޯނު ތައާރަފްކޮށްފި


Unitedun kulhuntheriyaku nugannaathy supporterun rulhigadha vefai – adduLIVE\nޔުނައިޓެޑްގެ ސަޕޯޓަރުން ރުޅި ގަދަވެފައި\n0 Aug 09, 2018, 09:50 ލިޔުނީ އަހުމަދު ނަސޫހް\nއިނގިރޭސި ވިލާތުގެ އެންމެ ބޮޑު އެއް ކުލަބު، މެންޗެސްޓާ ޔުނައިޓެޑުގެ ސްކޮޑު ވަރުގަދަ ކުރުމަށް އާ ކުޅުންތެރިޔަކު ކުލަބަށް ނުގެންނާތީ ސަޕޯޓަރުން ރުޅިގަދަވެ، ކޯޗު މޮރީނިއޯ އަދި ސީއީއޯ އެޑް ވުޑްވާޑްއަށް ފާޑުކިޔަން ފަށައިފިއެވެ.\nސޯޝަލް މީޑިޔާ މެދުވެރިކޮށް ސަޕޯޓަރުން ވުޑްވާޑާއި މޮރީނިއޯއަށް ފާޑުކިޔަމުން އަންނަނީ ޔުނައިޓެޑު ނޫން ބޮޑެތި ކުލަބުތަކުން މި ޓްރާންސްފާ ވިންޑޯގައި ބޮޑެތި ހޭދަތައް ކޮށް، މުހިންމު ކުޅުންތެރިން ކުލަބަށް ގެންނަމުން އަންނާތީއެވެ.\nޔުނައިޓެޑުން ވޯލްޑް ކަޕުގެ ކުރިން ބްރެޒިލްގެ މިޑްފީލްޑަރު ފްރެޑް، ޝާކްތާރު ޑޮނެސްކުން ކުލަބަށް ގެނެސްފައިވާއިރު ޑިއޯގޯ ޑެލޮޓް ވަނީ ޕޯޓޯ އިން ގެނެސްފައެވެ. ނަމަވެސް ޑިފެންޑަރަކާއި ފުލްބެކެއް އަދި ކަނާތު ފަޅިން ފޯވާޑަށް ކުޅޭ ކުޅުންތެރިޔެއް މުހިންމު ކަމަށާއި ކުޅުންތެރިން ނެތި އަންނަ ސީޒަނުގައި ވެސް ޔުނައިޓެޑަށް ފާއިތުވެދިޔަ ހަތަރު ސީޒަނުގައި ދިމާވި މައްސަލަތައް ދިމާވާނެ ކަމަށް ފުޓުބޯޅައިގެ މާހިރުން ދެކެއެވެ.\nޓްރާންސްފާ ވިންޑޯގެ ނިމެން ގަޑިއިރުތަކަކަށް ވެފައިވާއިރު ޔުނައިޓެޑުން ޓޮޓެންހަމްގެ ޓޯބީ އަލްޑަވެއިރަލްޑް އަދި ލެސްޓާގެ ހެރީ މެގުއަޔާ ގެންނަން އުޅޭ ކަމުގެ އަޑުތައް ވަނީ ފެތުރިފައެވެ. ނަމަވެސް ދެ ކުލަބުން ވެސް ކިޔާ އަގު މާ ބޮޑު ކަމަށް ބުނެ ޔުނައިޓެޑޫން ވަނީ އެއަގު ދީފައި ގަތުމަށް ދެކޮޅު ހަދާފައެވެ.


Cheat day aai Cheat meals: Evves faidhaa eh kureytha?\nޗީޓް ޑޭ އާއި ޗީޓް މީލް: ފައިދާއެއް ކުރޭތަ؟\nފިޓުވާން އުޅޭ މީހުން މެދުގައި "ޗީޓް ޑޭ" މަގުބޫލެވެ. ޗީޓް ޑޭ އެއް މި ހަދަނީ މުޅި ހަފުތާގައި ސިއްހަތަށް ފައިދާހުރި ކާނާ ކެއުމަށްފަހު ހަފުތާއަކު އެއްދުވަހު އެމީހަކު ކާހިތްވާ ކޮންމެވެސް އެއްޗެއް ކާ ދުވަހުގެ ގޮތަށެވެ.\nޖަންކް ފުޑް ތެރެއިން އެމީހަކު ބޭނުން އެއްޗެއް ކާ ދުވަހަކީ ޗީޓް ޑޭ އެވެ. ބާގާ، ޕިއްޒާ، އައިސްކްރީމް، ޑޯނަޓް އަދި ފިޒީ ބުއިމެވެ. މިފަދަ ކޮންމެ އެއްޗެއް ހިޔާރު ކުރެވިދާނެ އެވެ.\n"ޗީޓް މީލް" އާއި ޗީޓް ޑޭ ތަފާތެވެ. ޗީޓް މީލަކީ މުޅި ދުވަހު ސިއްހަތަށް ފައިދާ ހުރި ކާނާ އިހްތިޔާރު ކުރުމަށްފަހު ކޮންމެވެސް އެއް ވަގުތެެއްގައި ކާ ހިތްވާ އަދި ޑައެޓުން ބޭރު އެއްޗެއް ހިމަނާ ލުމެވެ.\nސުވާލަކީ ބަރުދަން ލުއި ކުރަން އުޅޭ މީހަކަށް ޗީޓް ޑޭ ނުވަތަ ޗީޓް މީލްއަކުން ފައިދާ ކުރޭ ހެއްޔެވެ؟\nޗީޓްޑޭސް ގެ ސަބަބުން ހަށިގަނޑުގައި ލެޕްޓިން އުފައްދާ މިންވަރު އިތުރު ކޮށްދީ މީހާގެ މެޓަބޮލިޒަމް އަވަސް ކޮށްދޭނެ އެވެ. ލެޕްޓިން އަކީ ހަށިގަނޑުގެ ފެޓްސެލް އިން އުފައްދާފައިވާ ޕެޕްޓައިޑް ހޯމެނެކެވެ. މިއިން މީހާގެ ބަނޑުހައި ކަމާއި ބަނޑުފުރުން ކޮންޓްރޯލް ކޮށްދެ އެވެ. އަދި މީގެ ނަތީޖާއެއްގެ ގޮތުން ގިނައިން ކެއުމުގެ ސަބަބުން ހަށިގަނޑުން ކެލޮރީ އަންދާވަރު އިތުރު ކޮށްދޭނެ އެވެ. ސައިންޓިސްޓުންގެ މެދުގައި އަދިވެސް ބަހުސް ކުރެވެނީ ލެޕްޓިން އިން މީހާގެ ބަރުދަން ކޮންޓްރޯލް ކުރާ މިންވަރެވެ. އަދި ގިނައިން ކާ ދުވަސް ނުވަތަ ޗީޓް ޑޭ އަށް ފަހު ލެޕްޓިން އުފެއްދުން ހަށިގަނޑުގައި އިތުރުވޭތޯ އަންނަނީ ދިރާސާ ކުރަމުންނެވެ. ގިނައިން ކައިގެން މީހާގެ މެޓޯބޮލިޒަމް 24 ގަޑިއިރު ތެރޭގައި އިތުރު ކުރުވޭނީ3ޕަސެންޓާއި 10 ޕަަސެންޓުގެ ދޭތެރޭ މިންވަރަކަށެވެ.\nގިނަ ދުވަސްތަކެއް ވަންދެން ހަރުކަށި ޑައެޓެއްގައި އުޅޭނަމަ ހަށިގަނޑުގެ މަސްތަކުގައި ގްލައިކޮޖަން ރައްކާކުރާ މިންވަރު މަދުވެ އެވެ. މީގެ ސަބަބުން މީހާ ވަރުބަލިވެ ކަސްރަތު ކުރުމުގައި ޕާފޯމަންސްއަށް ނޭދެވޭ އަސަރު ކުރެ އެވެ. ޗީޓް މީލް އަދި ޗީޓް ޑޭ ގެ ސަބަބުން ހަށިގަނޑުގައި ގްލައިކޮޖަން ރައްކާކުރާ މިންވަރު އިތުރު ކޮށްދެނީ ގިނައިން ކެއުމުން އިތުރުވާ ކެލޯރީސްއާއި ކާބޯހައިޑްރޭޓްސް އިންނެވެ. މިއިން ހަށިގަނޑަށް ބޭނުންވާ ހަކަތަ ފޯރުކޮށްދެނެ އެވެ. އަދި ކަސްރަތު ކުރުމަށް އިތުރު ހިއްވަރަކަށް ވެސް ވާނެ އެވެ. އެހެން ނަމަވެސް ޗީޓް ޑޭ ވެސް ހައްދު ފަހަނަޅާ ގޮސްފިނަމަ ބަރުދަން ލުއި ކުރުމުގެ ގޯލް ހާސިލް ކުރުމަށް ދަތިވާނެ އެވެ.\nޗީޓްޑޭސްގެ ސަބަބުން އިންސާނެއްގެ ވިސްނުމަށް ޕޮޒިޓިވް އަދި ނެގަޓިވްކޮށް ވެސް އަސަރު ކުރެއެވެ. ގިނަ ބަޔަކަށް ޗީޓްޑޭގެ ސަބަބުން އެމީހުންގެ ޑައެޓުގައި ހިފެހެއްޓުމަށް އެހީތެރިވެ އެވެ. އަދި ކާ އެއްޗެއްސަށް ދަހިވުމުން ދުރު ކޮށްދެއެވެ.\nނަމަވެސް އަނެއް ބަޔަކަށް ގިނައިން ކެއުމުން ކުރާ ފައިދާއަށް ވުރެ ލިބޭ ގެއްލުން ބޮޑެވެ. ޗީޓް ޑޭގައި މާ ގިނައިން ކެއުމުގެ ސަބަބުން އެކަމާއި މެދު ހިތާމަ ކުރެވެއެވެ. ނުވަތަ ޗީޓް ޑޭ އަށް މާ ބޮޑަށް އުއްމީދު ކުރެވި ސިއްހަތަށް ފައިދާހުރި ގޮތަށް ކެއުމަކީ ފޫހިކަމަކަށް ވެއެވެ. މީގެ ސަބަބުން ސިއްހަތަށް ގެއްލުންވާ ކަހަލަ އާދަތަކެއް އުފެދި އީޓިން ޑިސްއޯޑާ އަކަށް މަގުފަހި ވެދާނެ އެވެ.\nބަރުދަން ލުއި ކުރުމަށް ބޭނުން ކަމުގައި ވީނަމަވެސް މާ ހަރުކަށި ޑައެޓެއްގައި އުޅުމުގެ ބަދަލުގައި މިހެން އުޅޭއިރު ކާ ހިތްވާ އެއްޗެއް ކާލުމަކީ މައްސަލައެެއް ނޫނެވެ. އަދި ޗީޓް ޑޭ އެއްގެ ގޮތުގައި ވަކި ދުވަހެއް ޝެޑިއުލް ކޮށްގެން އެދުވަހު ޖެހުނު އެއްޗެއް ކެއުމުން އެތަށް ހާސް ކެލޮރީއެއް ހަށިގަނޑަށް އިތުރުވާނެ އެވެ. ބަނޑަށް އުނދަގޫވެ ލޮޑުކަން އިހްސާސް ކުރެވޭނެ އެވެ. އެހެންކަމުން ޗީޓް ޑޭއަކަށް ވުރެ ބޮޑަށް ޗީޓް މީލްއަކަށް ދިއުމުން މައްސަލަ ކުޑައެވެ. ޗީޓް ޑޭ އަކަށްވުރެ މި ގޮތް ރަނގަޅުވެފައި ފައިދާ ބޮޑެވެ.


HIV in rangalhuvi furathama meehaa "Berlin patient" maruvejje\nއެޗްއައިވީން ރަނގަޅުވި ފުރަތަމަ މީހާ ކެންސަރުގައި މަރުވެއްޖެ\nޓިމޮތީ ބްރައުން ނުވަތަ ބާލިން ޕޭޝަންޓް: މަރުވީ ކެންސަރު ބަލީގައި\nދުނިޔޭގައި އެޗްއައިވީ ޖެހުމަށް ފަހު އެންމެ ފުރަތަމަ ރަނގަޅުވި ޓިމޮތީ ރޭ ބްރައުން ކެންސަރު ބަލީގައި މަރުވެއްޖެ އެވެ. ބްރައުން މަޝްހޫރުވެފައި ވަނީ "ދަ ބާލިން ޕޭޝަންޓް" ގެ ނަމުންނެވެ.\nއުމުރުން 54 އަހަރުވީ ބްރައުން އަކީ އެމެރިކާއަށް އުފަން މީހެކެވެ. އޭނާ ޖަރުމަންގެ ބާލިން ގައި އުޅެނިކޮށް 1995 ގައި ވަނީ އެޗްއައިވީ އަށް ޕޮސިޓިވް ވެފަ އެވެ. އަދި އޭގެ ފަހުން 2007 ގައި އޭނައަށް ވަނީ ލޭގެ ކެންސަރު ނުވަތަ ލިއުކީމިއާ ޖެހިފަ އެވެ. ހަމަ އެ އަހަރު ތެރޭގައި އޭނާ ވަނީ ޑޯނާ އެއްގެ އެހީގައި ބޯން މެރޯ ޓްރާންސްޕްލާންޓް ވެސް ހަދާފަ އެވެ. އެ ޑޯނާއަކީ ގުދުރަތީ ގޮތުން އުފެދުމުގައި ވެސް އެޗްއައިވީން ދިފާއުވުމުގެ ބާރު ހުރި މީހެކެވެ. އެހެންވުމުގެ ސަބަބުން ބްރައުން ވަނީ އެޗްއައިވީ ބަލިން މުޅިން ރަނގަޅުވެފަ އެވެ. އަދި ކުރިން ބޭނުން ކުރަމުން ދިޔަ އެންޓި ވައިރަލް ޑްރަގް ބޭނުން ކުރުން ވަނީ މުޅީން ހުއްޓާލާފަ އެވެ.\nއެޗްއައިވީއަކީ އޭގެ ސަބަބުން އެއިޑްސް ޖެހޭ ބައްޔެވެ.\nބްރައުން އެޗްއައިވީ އިން ފަސޭހަ ވުމަށް މެދުވެރިވީ އޭނައަށް ޖެހިފައިވާ ލިއުކީމިއާއަށް ފަރުވާ ކުރުމުގެ ތެރޭގަ އެވެ. އެކަމަކު މިއަހަރު ތެރޭގައި އޭނަގެ ލިއުކީމިއާ ހާލަތު ގޯސްވެ ވަނީ ސިކުނޑި އާއި މައިބަދަޔަށް ފެތުރިފަ އެވެ، އަދި ފަސް މަސް ދުވަހުގައި ލިއުކީމިއާގެ ވޭނުގައި އުޅުމަށް ފަހު އެންމެ ފަހުން އޭނަ ވަނީ މަރުވެފަ އެވެ.\nބްރައުން އަށް ދިން ފަރުވާއަކީ ވަރަށް ނުރައްކާތެރި އަދި އުނދަގޫ ފަރުވާ އެކެވެ. އަދި އެފަރުވާއަކީ ކެންސަރު ބައްޔަށް ހާއްސަ ފަރުވާ އަކަށްވެފައި އަގު ބޮޑު ފަރުވާ އަކަށްވުމުން ދުނިޔޭގައި އެޗްއައިވީ ޖެހިފައިވާ 38 މިލިއަން މީހުންނަށް އެ ފަރުވާ ދިނުމަކީ ހަރަދުގެ ގޮތުން ކުރެވޭނެ ކަމަކަށް ނުވާނެ އެވެ. އެކަމަކު ބްރައުންގެ ވާހަކަ އަކީ ސައިންސްވެރިންނާއި އެޗްއައިވީ ބަލި މީހުންނަށް އެ ބައްޔަކީ އެކީގައި ރަނގަޅު ކުރެވިދާނެ ބައްޔެއް ކަމުގެ އުންމީދު އާލާވި ވާހަކައަކަށް ވެފައި ވެއެވެ.\nއިންޓަނޭޝަނަލް އެއިޑްސް ސޮސައިޓީ (އައިއޭއެސް) އިން ވަނީ ބްރައުން މަރުވުމާއި ގުޅިގެން އެކަމާއި ހިތާމަ ފާޅުކޮށްފަ އެވެ.\nއެޗްއައިވީ ބަލިން މުޅީ ރަނގަޅުވި ދެވަނަ މީހާ އެޑަމް ކަސްޓިލެޖޯ ނުވަތަ "ލަންޑަން ޕޭޝަންޓް" އަށް ދިނީ ވެސް ބްރައުން އަށް ދިން ފަރުވާ އެވެ. އޭނަ އެޗްއައިވީން ރަނގަޅުވީ މި އަހަރު ތެރޭގަ އެވެ.


Zeenat Aman: kaivengnaai loabin libunee hithaama\nޒީނަތު އަމަން: ކައިވެންޏާއި ލޯބިން ލިބުނީ ހިތާމަ\nޒީނަތު އާއި މަޒްހަރު އަދި އެމީހުންގެ ދެ ދަރިން\nޒީނަތު އަމަން އަކީ 1970 އާއި 1980 އިގެ އަހަރުތަކުގައި ބޮލީވުޑްގައި އެންމެ ގަދަޔަށް ފިޔަޖެހި އެއް ތަރި އެވެ. އޭނާގެ ފިލްމީ ދުނިޔެ ކިތަންމެ ބަބުޅާ ވިދިކަމުގައި ވިޔަސް ހަގީގީ ހަޔާތުގައި އެފަދަ ވިދުމެއް ނެތެވެ. ޒީނަތަށް ޒާތީ ދިރިއުޅުމުގައި ކުރިމަތިވީ ވަރަށް ބޮޑެތި ހިތާމަތަކާއި ހިތްދަތި ކަމެވެ.\nހިންދީ ސިނަމާގައި އެ ދުވަސްވަރު މަސައްކަތްކުރި ގިނަ އެކްޓަރުން ވެސް ޒީނަތަށް އެމީހުންގެ ހިތް ދީފައި ވެއެވެ. ޒީނަތަށް ހަގީގީ ހަޔާތުގައި ލޯބި ވެވުނީ މުޅިން ވެސް އޭނާ އާ އެކަށީގެންނުވާ މީހުންނާ އެވެ. އޭނާ ލޯބިވީ ކޮންމެ މީހެއްގެ ފަރާތުން އަނިޔާއާއި ހިތްދަތިކަން ފިޔަވައި އެހެން އެއްވެސް އެއްޗެއް ޒީނަތަކަށް ނުލިބުނެވެ.\nޒީނަތު އެންމެ ސީރިއަސްކޮށް ލޯބިވީ ސަންޖޭ ޚާން އާއެވެ. ފިލްމު "އަބްދުﷲ" ކުޅުނު ދުވަސްވަރު އެވެ. "މައިނެ ޕޫޗަ ޗާންދް ސޭ" އަކީ ދެ މީހުންގެ ލޯބީގެ މާތައް އެންމެ ގަދަޔަށް ފޮޅުނު ދުވަސްވަރު ކުޅެފައިވާ ވަރަށް މަޝްހޫރު ލަވަ އެކެވެ. ނަމަވެސް އޭރުވެސް ސަންޖޭ އުޅެނީ ޒަރީން ޚާން އާ ކައިވެނި ކޮށްގެނެވެ. އެ މީހުންގެ ތިން ދަރިން ވެސް އޭރު ވެސް ތިއްބެވެ.\nސަންޖޭގެ ފަރާތުން ވަރަށް ބޮޑެތި އަނިޔާތައް ޒީނަތަށް ލިބުނެވެ. އެންމެ ފަހުން މަޖްބޫރުން އޭނާ ސަންޖޭ އާ ވަކިވެ މަޒްހަރު ޚާން އާ ރައްޓެހިވީ އެވެ. ކަން ދިމާކުރި ގޮތުން މަޒްހަރު ވެސް ވީ އަނބިމީހާއަށް އަނިޔާކުރާ މީހަކަށެވެ.\nއޭރުގެ ބައެއް ފިލްމުތަކުގައި ނުބައިބަޔާއި ސަޕޯޓިން އެކްޓަރެއްގެ ރޯލު ކުޅުނު މަޒްހަރާ ކައިވެނިކޮށް ޒީނަތު ހޭދަކުރި 12 ވަރަކަށް އަހަރަކީ ހިތާމައާއި ހިތްދަތިކަމުގައި އަދި ގެވެށި އަނިޔާގައި ހޭދަކުރި ދުވަސް ތަކެކެވެ.\nކިޑްނީ ބައްޔެއްގައި 1998 ގައި މަޒްހަރަށް މި ދުނިޔެއާ ވަކިވަންދެން ޒީނަތަށް ހިތްހަމަޖެހޭ ދިރިއުޅުމެއް އުޅެވިފައެއް ނުވެ އެވެ.\nމީގެ އަހަރުތަކެއް ކުރިން ސިމީ ގަރެވާލް ޝޯގައި ބައިވެރިވެ ޒީނަތު ވަނީ އޭނާގެ ކައިވެނިގެ ހަޔާތުގައި ދިމާވި ކަންތައްތައް ހިއްސާ ކޮށްފަ އެވެ.\nޒީނަތު ބުނި ގޮތުގައި އެންމެ ފުރަތަމަ ދުވަހަކުން ފެށިގެން ވެސް އޭނާގެ މަންމަ އެ ކައިވެންޏާ ވަރަށް ދެކޮޅެވެ.\n"އަހަރެންގެ އުމުރުން ދުވަސްވެ ބައޮލޮޖިކަލް ގޮތުން ދަރިން ނުލިބޭ އުމުރަށް އަޅަން ކައިރިވަމުން ދިޔަ. އަހަރެން އަބަދުވެސް މަންމައަކަށް ވާން ބޭނުންވި. އަދި ކައިވެނިކޮށް އާއިލާއެއް ބިނާކުރަން ބޭނުންވީ ވަގުތު އަހަންނާ އެންމެ ގާތުގައި ހުރީ މަޒްހަރު،" ޒީނަތު ބުންޏެވެ.\nޒީނަތާއި މަޒްހަރުގެ 10 އަހަރެއްހާ ދުވަހަށް ދެމިގެން ދިޔަ ކައިވެނިން އެމީހުންނަށް ދެ ފިރިހެންދަރިން ލިބުނެވެ. ނަމަވެސް ދަރިން ގޮވައިގެން ޒީނަތަށް އުޅެން ޖެހުނީ ހިތާމައިން ފޯވެފައިވާ ދިރިއުޅުމެކެވެ.\n"އާޓިސްޓެއްގެ ގޮތުގައި އަހަރެން ކުރިޔަށް ދާކަށް މަޒްހަރު އެއްގޮތަކަށް ވެސް ބޭނުމެއް ނުވޭ. އޭނާ ބޭނުންވީ ދަރިން ބަލަން އަހަރެން ގޭގައި އިންނަން. ކައިވެންޏަށް އަހަރެއް ވެސް ނުވަނީސް މި ކައިވެންޏަކީ އަހަންނަށް ހެނދުނު ވަރަށް ބޮޑު ގޯހެއްކަން އަހަންނަށް އިހްސާސްވި. އެހެންނަމަވެސް ރަނގަޅުވެދާނެކަމުގެ އުންމީދުގައި އަދި އިތުރަށް ކައިވެނީގައި ދެމިހުންނަން އަހަރެން މަސައްކަތް ކުރިން. އަދި އޭގެ ފަހުން ފާއިތުވީ 12 ވަރަކަށް އަހަރު ވެސް ފާއިތުވީ ކައިވެނި ކާމިޔާބުކުރުމަށް މަސައްކަތް ކުރުމުގައި،" ޒީނަތު ބުންޏެވެ.\nޒީނަތު ބުނި ގޮތުގައި އެ ކައިވެނީގައި ހޭދަވި ކޮންމެ ދުވަހަކީ ހިތާމައާއި ހިތްދަތިކަން އަދި ގެވެށިއަނިޔާގައި ހޭދަ ކުރި ދުވަސް ތަކެކެވެ. އޭގެން އެންމެ ދުވަހަކުވެސް އޭނާއަށް އުންމީދުގެ އަލިކަމެއް އުފާވެރިކަމެއް ނުފެނުނެވެ. އެވަރުން ވެސް ކައިވެނި ބާއްޖަވެރިވޭތޯ އޭނާ ގަދައަޅާ މަސައްކަތް ކުރަމުން ދިޔައީ އެވެ.\nމަޒްހަރުގެ ޕެންކްރިއަސް އަށް ސީރިއަސް ބައްޔެއް ޖެހިފައިވާކަން އެނގުނީ 1993 ގައެވެ. އޭރުއްސުރެ ދެން ޒީނަތު މަސައްކަތްކުރީ މަޒްހަރަށް އެކަށީގެންވާ ފަރުވާއެއް ކޮށްދޭށެވެ.\n"1993 އާއި 1997 އާ ދެމެދު އަހަރެން އުޅެން ޖެހުނީ ވަރުގަދަ ހަނގުރާމައެއްގަ. މަޒްހަރު އާއެކު ގިނަ ދުވަސްތައް އަހަރެން ހޭދަކުރީ ހޮސްޕިޓަލުގައި. އިންޖެކްޝަން ޖަހަންށާއި ބޭސް އަޅަން އަމިއްލައަށް ދަސްކޮށްގެން އެކަންކަން ވެސް ކޮށްދިނިން. އޭރުން ދަރިން ވެސް ކުދި. އެހެންވެ ދަރިން ބަލަމުން ބަލިހާލުގައި އޮތް ފިރިމީހާ ވެސް ބެލީ އެކަނިމާއެކަނި. އެކަކުވެސް އެހީތެރިކަމުގެ އަތެއް ދިއްކޮށެއް ނުލި. އަހަންނަށް ޔަގީން އެހެން އަންހެނަކަށް އަހަރެން އުޅުނު ގޮތަށް ނޫޅެވޭނެކަން. އެ ވަރުން ވެސް އަހަރެން މަޒްހަރު ދޫކޮށެއް ނުލަން. އިންޑިއާ ޑޮކްޓަރުން އުންމީދު ކަނޑާލުމުން ބޭރު ގައުމުތަކަށް ވެސް އޭނާ ގޮވައިގެން ދަތުރުކޮށް ފަރުވާ ހޯދާދިނިން. އަދި 1997ގައި އޭނާއަށް ގެޔަށް ދިއުމުގެ ހުއްދަ ލިބުނު. އެ ދެމެދުގައި ފާއިތުވީ ފަސް އަހަރު އަހަރެންނަށް ރޭ ދުވާ ތަކުރާރުވީ ގޮތް ވެސް ނޭނގޭ،" ޒީނަތު ބުންޏެވެ.\nމަޒްހަރު މި ދުނިޔެއަށް އަލްވަދާއުކީ 1998 ގައެވެ. މަޒްހަރާއެކު ހޭދަކުރި ކައިވެނީގެ ދުވަސްތަކުގައި އޭނާގެ ހަށިގަނޑަށް އެތައް ގިނަ އަނިޔާތަކެއް ލިބިފައިވިޔަސް މަޒްހަރު ކައިރިން ވަރިވާކަށް ޒީނަތަކަށް ނުކެރުނެވެ. މަޒްހަރު މަރުވިއިރުވެސް ޒީނަތު ހުރީ އޭނާގެ އަންބެއްގެ ގޮތުގަ އެވެ.